ⵓⵎⵉⵢⵏ ⵏ ⵜⵎⴰⵣⵉⵖⵜ ⵄⴱⴷ ⵍⵄⴰⵣⵉⵣ ⴱⵓⵕⴰⵚ ⵓⵎⵉⵢ ⵏ: ⵃⵎⵎⵓ ⵓⵏⴰⵎⵉⵔ ⵓⵏⴰⵎⵉⵔ ⴳ ⵜⵎⵣⴳⵉⴷⴰ ⵜⴽⴽⴰ ⵜⵜ ⵉⵏⵏ ⵢⴰⵜ ⵜⵎⵖⴰⵔⵜ, ⴳ ⵢⴰⵏ ⵓⵣⵎⵣ ⵉⵣⵔⵉⵏ ⵏⵏⴰ ⴱⴰⵀⵔⴰ ⵢⴰⴳⴳⵓⴳⵏ, ⵉⵎⵎⵓⵜ ⴰⵙ ⵓⵔⴳⴰⵣ, ⵉⴼⵍ ⴰⵙ ⴷ ⵢⴰⵏ ⵓⴼⵔⵓⵅ ⵉⵃⵔⵓⵔⴷⵏ ⵉⴼⵓⵍⴽⵉⵏ, ⵎⵎⵉ ⵉⴼⴽⴰ ⵕⴱⴱⵉ ⴹⴹⵕⴰⴼⵜ ⴷ ⵣⵣⵉⵏ ⵉⴳⴳⵓⵜⵏ ⴱⴰⵀⵔⴰ ⴱⴰⵀⵔⴰ, ⵉⴳ ⵡⴰⵃⴷⵓⵜ ⴳ ⴷⴰⵔ ⵎⴰⵙ, ⵓⵔ ⴷⴰⵔⵙ ⴰⴱⵍⴰ ⵏⵜⵜⴰⵏ. ⵖⵉⴽⴰⵏⵏ ⴰⴼ ⵜⴱⴽⴽⵙ ⵜⵓⴳⴳⴰⵙ ⵏⵏⵙ, ⴰⵔ ⴼⵍⵍⴰⵙ ⵜⵜⴰⵣⵣⴰⵍ, ⵎⵍⵍⵉⵖ ⵉⵎⵎⵓⵜ ⴱⴰⴱⴰⵙ ⵉⴼⵍ ⴰⵙ ⵜ ⵉⴷ, ⴰⵛⴽⵓ ⵓⵔ ⴰⵙ ⴷ ⵉⴼⵍ ⴽⵔⴰ ⵢⴰⴹⵏⵉⵏ ⴰⴱⵍⴰ ⵕⴱⴱⵉ ⴷ ⵏⵜⵜⴰⵏ, ⵉⵏⵏⴰ ⴷ ⵙⵔⵙ ⵉⴽⴽⴰ ⵣⵣⵎⴰⵏ, ⵜⵎⵎⴰⵖ ⴰⴷ ⵜ ⵉⵏⵏ ⵜⵏⵏⴰⵍ, ⵜⵎⴹⵉ ⴼⵍⵍⴰⵙ ⵜⵉⵎⵎⵉⵎⵉⵏ ⵓⵍⴰ ⵜⵉⵎⵕⵥⵉⴳⵉⵏ.. ⵜⵟⵀⵍⵍⴰ ⴳⵉⵙ ⵖⵉⴽⵍⵍⵉ ⵜⵔⴰ ⵍⵓⵇⵜ, ⵜⵉⵍⵉ ⴰⵙ ⵍⵅⴰⵟⵕ, ⴰⵢⵍⵍⵉⵖ ⵜ ⵓⵔ ⵉⵅⵚⵚⴰ ⵢⴰⵜ, ⴽⵔⴰ ⵉⵔⴰ ⵢⵓⴼⴰ ⵜ, ⴰⵛⴽⵓ ⵉⵄⵣⵣⴰ ⴱⴰⵀⵔⴰ ⴷⴰⵔⵙ. ⵜⵎⵎⴰⵖ ⴼ ⴰⴷ ⴷ ⵉⵏⴽⵔ ⵜⵉⵏⵏⴽⵔⴰ ⵄⴷⵍⵏⵉⵏ, ⵢⴰⴼ ⵉⵏⴳⴳⵯⴰ ⵏⵏⵙ ⴳ ⵎⴰⴷ ⵉⴼⵓⵍⴽⵉⵏ, ⵉⵄⵎⵎⵕ ⴼⵍⵍⴰⵙ ⵜⵉⴳⵎⵎⵉ, ⴱⴰⵛ ⴽⵓⴷⵏⵏⴰ ⵉⵎⵇⵇⵓⵕ, ⴰⴷ ⴼⵍⵍⴰⵙ ⵢⴰⵙⵉ ⴷⴷⵔⴽ, ⵢⴰⵍⵍ ⵙⵔⵙ, ⵖⵉⴽⵍⵍⵉ ⵜⵜ ⵉⵏⵏ ⵉⴽⴽⴰ ⴱⴰⴱⴰⵙ ⴰⵔ ⵜ ⵉⵙⴽⴰⵔ ⵏⵖ ⵓⴳⴳⴰⵔ. ⵖⵉⴽⴰⵏⵏ ⴰⴼ ⵜⵔⴰ ⴰⴷ ⵜ ⵜⴰⵡⵉ ⴰⴷ ⵢⴰⵇⵇⵔⴰ ⴳ ⵜⵎⵣⴳⵉⴷⴰ ⴷⴰⵔ ⵟⵟⴰⵍⴱ, ⴱⴰⵛ ⴰⴷ ⴳⵉⵙ ⵉⵃⵙⵓ ⴰⵡⴰⵍ ⵏ ⵕⴱⴱⵉ, ⵉⴳ ⴰⵎⵃⴹⴰⵕ ⵉⵃⵕⵛⵏ. ⴳ ⵡⴰⵙⵙ ⴰⵎⵣⵡⴰⵔⵓ, ⵜⵙⵙⵏⴽⵔ ⵜ ⵣⵉⴽⴽ, ⴳ ⵉⵖⵉⵍ ⵏ ⵜⴼⵓⴽⵜ, ⵜⴼⴽ ⴰⵙ ⵍⴼⴹⵓⵕ ⵏⵏⵙ, ⵜⵍⵙ ⴰⵙ ⵜⵓⵎⵍⵙⴰ ⵎⵍⵍⵓⵍⵏⵉⵏ ⴼⵓⵍⴽⵉⵏⵉⵏ, ⵜⴳ ⴰⵙ ⵜⴰⵍⵍⵓⵣⵉⵏ ⴷ ⵜⴰⵇⵇⴰⵢⵢⵉⵏ ⴳ ⵓⵇⵔⴰⴱ ⵏⵏⵙ, ⵜⵖⵉ ⴰⵙ ⴰⴼⵓⵙ, ⵜⵎⵓⵏ ⴷⵉⴷⵙ ⵙ ⵜⵎⵣⴳⵉⴷⴰ ... ⵜⵙⴷⵓⵇⵇⵔ ⵜⵉⴼⵍⵓⵜ ⵏ ⵜⵃⴰⵏⵓⵜ ⵏ ⵟⵟⴰⵍⴱ, ⵉⴼⴼⵓⵖ ⴷ ⵙⵔⵙ, ⵜⵏⵏⴰ ⴰⵙ: - ⴰ ⵕⴱⴱⵉ ⴰ ⵙⵉⴷⵉ ⵟⵟⴰⵍⴱ.. ⵀⴰ ⵉⵡⵉ ⵃⵎⵎⵓ ⵓⵏⴰⵎⵉⵔ, ⵉⵡⵉⵖ ⵜ ⵉⴷ ⴰⵔ ⴳⵔ ⵉⴼⴰⵙⵙⵏ ⵏⵏⴽ, ⴱⴰⵛ ⴰⴷ ⴷ ⵉⴼⴼⵓⵖ ⴼ ⵓⴼⵓⵙ ⵏⵏⴽ, ⵉⵖ ⵜ ⵉⵏⵏⴰ ⵕⴱⴱⵉ, ⵟⵟⴰⵍⴱ ⵉⵃⵕⵛⵏ ⵏⵖ ⴰⵎⴰⵙⵙⴰⵏ ⵎⵇⵇⵓⵕⵏ. ⵉⵙⴰⵡⵍ ⴷ ⵉⵏⵏⴰ ⴰⵙ: - ⵣⴰⵢⴷ ⴰ ⵜⴰⵎⵖⴰⵔⵜ, ⵜⵜⵀⵏⵏⴰ ⴳ ⵉⵡⵉⵎ, ⵀⴰⵜⵉ ⵓⵔ ⵔⴰⴷ ⵉⵙⴽⵔ ⵕⴱⴱⵉ ⴰⴱⵍⴰ ⵎⴰ ⴳ ⵉⵍⵍⴰ ⵓⴼⵓⵍⴽⵉ. ⵉⵖⵉ ⵟⵟⴰⵍⴱ ⴰⴼⵓⵙ ⵉ ⵃⵎⵎⵓ ⵓⵏⴰⵎⵉⵔ, ⵉⵙⵙⴽⵛⵎ ⵜ ⵙ ⴳⵔ ⵉⵎⵃⴹⴰⵕⵏ, ⵉⵙⴳⴰⵡⵔ ⵜ, ⵉⴼⴽ ⴰⵙ ⵜⴰⵍⵍⵓⵃⵜ, ⵉⴱⴷⵓ ⴰⵙ ⴳⵉⵙ ⵙ ⵓⴳⵯⵎⵎⴰⵢ: - ⵓⵖⵣⵉⴼ ⴰⴷ ⴰⴷ ⵉⴳⴰⵏ ⵍⵉⴼ ... ⴼⴰⴷ ⵙ ⵍⵃⴰⵎⴷⵓ ⴷ ⵎⴰⴷ ⵜ ⵉⴷ ⵉⵡⴰⵍⴰⵏ ⴳ ⵡⴰⵡⴰⵍ ⵏ ⵕⴱⴱⵉ. ⵉⵜⵜⵢⴰⵇⵇⵏ ⵓⵎⵃⴹⴰⵕ, ⴽⵓⵍⵍⵓ ⵎⴰⴷ ⴰⵙ ⵉⵜⵜⴰⵔⴰ ⵟⵟⴰⵍⴱ ⴰⵔ ⵜ ⵉⵜⵜⵃⵙⵓ ⵙ ⵣⵣⵔⴱ ... ⵓⵔ ⵉⴽⴽⵉ ⵢⴰⵜ ⴰⵢⵍⵍⵉⵖ ⵢⵓⴼ ⵉⵎⵃⴹⴰⵕⵏ ⵍⵍⵉ ⴷⴷⴰ ⵉⵍⵍⴰ, ⵉⵃⵕⵛ ⴼⵍⵍⴰⵙⵏ, ⵢⴰⵜⵉ ⵜⵏ ⵙ ⵎⴰⴷ ⵉⵜⵜⵃⵙⵓ ⴽⵔⴰⵢⴳⴰⵜⵜ ⴰⵙⵙ. ⵉⵣⵣⵓⴳⴰⵣ ⵖⵉⴽⴰⵏⵏ ⴳ ⵜⵖⵔⵉ ⵏⵏⵙ ⵉⵙⴳⴳⵯⴰⵙⵏ, ⴰⵢⵍⵍⵉⵖ ⵉⵎⵇⵇⵓⵕ ⵉⴳ ⴰⵄⵣⵔⵉ, ⵉⵙⵙⴼⵓⵖ ⵎⵏⵏⴰⵡⵜ ⵜⵡⴰⵍ ... ⴰⵔ ⵉⵙⴼⵉⵔⵔⵉ ⴳ ⵜⵉⵃⵙⵉ ⵏ ⵡⴰⵡⴰⵍ ⵏ ⵕⴱⴱⵉ. ⵉⴳⴰ ⵃⵎⵎⵓ ⵓⵏⴰⵎⵉⵔ ⴰⵄⵣⵔⵉ ⴼ ⵜⵍⵍⴰ ⵜⵉⵙⵏⵜ, ⵢⵉⵔⵉ ⵜ ⵡⵓⵍ, ⵙ ⵡⴰⴼⵓⵍⴽⵉ ⵍⵍⵉ ⴰⵙ ⵉⴼⴽⴰ ⵕⴱⴱⵉ, ⴽⵓⵍⵍⵓ ⵜⵉⵄⵢⵢⴰⵍⵉⵏ ⵏ ⵍⵎⵓⴹⵄ, ⵓⵔ ⵉⴳⵉ ⴰⵡⴰⵍ ⵏⵏⵙⵏⵜ ⴰⴱⵍⴰ ⵏⵜⵜⴰⵏ, ⴽⵓⴷ ⵢⴰⵜ ⵜⵎⵎⴰⵖ ⴰⴷ ⵜⵜ ⵢⵉⵔⵉ, ⵉⵖ ⵜⵓⴼⴰ ⴰⴷ ⵜⵜ ⵉⵜⴰⵀⵍ, ⵜⴳ ⴰⵙ ⵜⴰⵎⵖⴰⵔⵜ. ⵖⵉⴽⴰⵏⵏ ⴰⴼ ⵙⵔⵙ ⵜⵜⵇⵇⵍⵏⵜ ⴳ ⵉⵎⴰⵡⵏ ⵏ ⵜⴳⵯⵎⵎⴰ, ⴰⵔⴽⵉⵖ ⵉⵣⵔⵉ ⵙ ⵜⵎⵣⴳⵉⴷⴰ, ⴰⵔ ⵏⵏ ⵙⵔⵙ ⵜⵜⴰⴳⴳⵯⴰⵏⵜ ⴳ ⵜⵙⵜⵖⵉⵏ ⵏ ⵜⵉⴳⴳⵓⵔⴰ, ⵏⵖ ⵏⵏ ⴰⴽⴽⵯ ⵙⵔⵙ ⴼⴼⵓⵖⵏⵜ, ⵉⵔⵉⵏⵜ ⴰⴷ ⵙⵔⵙⵏⵜ ⵉⵙⴰⵡⵍ, ⵎⴰⵛⵛ.. ⵓⵔ ⵊⵊⵓ ⴷⴷ ⵏⵜⵜⴰⵏ ⴰⴷ ⵉⵙⴰⵡⵍⵏ ⵙ ⴽⵔⴰ ⵏ ⵢⴰⵜ ⴳⵉⵙⵏⵜ, ⵓⵍⴰ ⵢⵉⵡⵉ ⵜⵜ ⴳ ⵎⴰ ⵖ ⵜⵜ ⵉⵡⵉⵏⵜ, ⵎⵇⵇⴰⵔ ⵏⵉⵜ ⵉⵍⵍⴰ ⴳ ⵜⵉⵣⵉ ⵏ ⵜⵉⵄⵄⵓⵣⵔⴰ ⵣⵓⵏ ⴷ ⵏⵜⵜⵏⵜⵉ. ⵢⴰⵏ ⵡⴰⵙⵙ ⴳ ⵡⵓⵙⵙⴰⵏ, ⴰⵔ ⵉⵙⵙⵃⵙⵓ ⵟⵟⴰⵍⴱ ⵉⵎⵃⴹⴰⵕⵏ, ⵢⴰⵏ ⵉⴹⴼⵕ ⵡⴰⵢⵢⴰⴹ, ⴰⵢⵍⵍⵉⵖ ⵜⵍⴽⵎ ⵜⵡⴰⵍⴰ ⵏ ⵃⵎⵎⵓ ⵓⵏⴰⵎⵉⵔ, ⵉⵎⵎⴰⵜⵜⵉ ⴷ ⵙ ⵜⴰⵎⴰ ⵏⵏⵙ, ⵉⴳⵍⵍⴱ ⵓⴷⵎ ⵏ ⵜⴰⵍⵍⵓⵃⵜ ⵙ ⵟⵟⴰⵍⴱ ⵙ ⵓⴼⵓⵙ ⴰⴼⴰⵙⵉ, ⴰⵔ ⵉⵜⵜⵃⵙⵓ ... ⵉⵎⵉⴽⴽ ⵙⵉⵖ ⵏⵏ ⵉⵥⵕⴰ ⵟⵟⴰⵍⴱ ⵍⵃⵏⵏⴰ ⴳ ⵓⴼⵓⵙ ⵏⵏⵙ ⴰⵥⵍⵎⴰⴹ!.. ⵉⵖⵉ ⴷ ⴷⴰⵔⵙ ⵜⴰⵍⵍⵓⵃⵜ, ⵉⵙⴷⵓ ⵜ ⵅⴼ ⵓⵖⵔⴰⴱ, ⵉⴹⴰⵍⴱ ⴰⵙ ⴰⴷ ⴰⵙ ⵉⵎⵍ ⵉⴼⴰⵙⵙⵏ ⵏⵏⵙ ⵙ ⵙⵉⵏ.. ⵍⵍⵉⵖ ⴰⵙ ⵜⵏ ⵉⴼⵙⵔ, ⵢⴰⴼ ⵜⵏ ⴽⵯⵍⴰⵏ ⵙ ⵍⵃⵏⵏⴰ, ⵉⵙⴰⵇⵇⵙⴰ ⵜ ⵟⵟⴰⵍⴱ: - ⵎⴰⴼ ⵜⵖⵎⵉⴷ ⵍⵃⵏⵏⴰ ⴳ ⵉⴼⴰⵙⵙⵏ ⵏⵏⴽ?.. ⵉⵙ ⵜⴳⵉⴷ ⵜⴰⵄⵢⵢⴰⵍⵜ ⵏⵖ ⴷ ⵜⴰⵎⵖⴰⵔⵜ ⴰⴷ ⵜⵖⵎⵎⴰⴷ ⵍⵃⵏⵏⴰ?.. ⵙ ⵣⵣⵔⴱ ⵉⵔⴰⵔ ⴷ ⴼⵍⵍⴰⵙ ⵓⵏⴰⵎⵉⵔ: - ⵓⵔ ⵙⵙⵉⵏⵖ ⴰ ⵙⵉⴷⵉ ⵎⴰⴷ ⵉⵢⵉ ⵜ ⵉⵖⵎⴰⵏ ⵜⵉⴷⴳⴳⵯⴰⵜⵉⵏ, ⵀⴰⵜⵉ ⴰⵔ ⴳⴳⴰⵏⵖ ⴰⵔ ⵣⵉⴽⴽ ⵚⴱⴰⵃ ⵉⵖ ⴷ ⵏⴽⵔⵖ, ⴰⴼⵖ ⴷ ⵉⴼⴰⵙⵙⵏ ⵉⵏⵓ ⴽⵯⵍⴰⵏ ⵙ ⵍⵃⵏⵏⴰ! ... ⵉⵙⴰⵡⵍ ⴷ ⵟⵟⴰⵍⴱ ⵉⵏⵏⴰ ⴰⵙ: - ⴰⵔ ⴼⵍⵍⵉ ⵜⵙⴽⵔⴽⵉⵙⴷ!.. ⵓⵔ ⴰⴽⴽ ⵜⵃⵛⵛⵎⴷ?.. ⵔⵉⵖ ⴰⴷ ⴰⴽ ⵎⵍⵖ ⴱⵓ ⵜⴽⵔⴽⴰⵙ ⵎⴰⴷ ⴰⵙ ⵙⴽⴰⵔⵏ ⵎⴷⴷⵏ! ⵓⵔ ⵜ ⵢⵓⵎⵏ ⵟⵟⴰⵍⴱ.. ⵉⵏⴽⵔ ⵢⴰⵙⵉ ⴷ ⵢⴰⵜ ⵜⵣⵉⴽⵔⵜ, ⴳ ⵉⴳⴳⵉ ⵏ ⵢⴰⵜ ⵜⴰⴳⴳⵯⵙⵜ ⵜⵓⴳⵍ ⴳⵉⵙ, ⵉⴼⴽ ⵜⵜ ⵉ ⵙⵉⵏ ⵉⵎⵃⴹⴰⵕⵏ ⵍⵍⵉ ⴱⴰⵀⵔⴰ ⴷⵓⵙⵏⵉⵏ, ⴽⵔⴼⵏ ⴰⵙ ⵙⵔⵙ ⵉⴹⴰⵕⵕⵏ ⴷ ⵉⴼⴰⵙⵙⵏ, ⴰⵔ ⵜ ⵉⴽⴽⵉⵜ ⵙ ⵢⴰⵏ ⵓⵎⵛⵅⴰⴹ, ⴰⵢⵍⵍⵉⵖ ⵜ ⵉⴷ ⴼⵍⵍⴰⵙ ⵉⵕⵥⴰ. ⴰⵣⴽⴽⴰ ⵖⵉⴽⴰⵏⵏ ⴷⴰⵖ, ⴷ ⵏⵏⴰⴼⴰⵥⵏ, ⴷ ⵏⵏⵉⴼ ⵏⵏⵙ ... ⴰⵢⵍⵍⵉⵖ ⵜ ⵉⵙⵙⵖⵕⵛ ⵎⵏⵏⴰⵡⵜ ⵜⵡⴰⵍ ...! ⵙ ⵜⵓⴳⵜⵜ ⵏ ⵓⵖⵕⵓⵛ ⴷ ⵓⴽⵓⵕⴰⵢ, ⵉⵔⴼⵓⴼⵏ ⵃⵎⵎⵓ ⵓⵏⴰⵎⵉⵔ, ⴱⵣⴳⵏ ⵉⴹⴰⵕⵕⵏ ⵏⵏⵙ, ⵓⵔ ⵙⵓⵍ ⵉⵥⴹⴰⵕ ⴰⴷ ⵉⵣⵣⵉⴳⵉⵣ.. ⵉⵃⴰⵛⴰ ⵉⵅⴼ ⵏⵏⵙ, ⵓⵍⴰ ⵟⵟⴰⵍⴱ, ⵓⵍⴰ ⵜⵉⵖⵔⵉ, ⵓⵍⴰ ⵙⵓⵍ ⵜⵉⵎⵣⴳⵉⴷⴰ ...! ⴰⵔ ⵉⵙⵉⴳⴳⵉⵍ ⵎⴰⴷ ⵉⵔⴰ ⴰⴷ ⵜ ⵉⵙⴽⵔ? ⵉⵣⴷ ⴰⴷ ⵏⵏ ⵉⴱⴱⵉ ⴼ ⵜⵖⵔⵉ? ⵏⵖ ⴷ ⴰⴷ ⵉⵔⵓⵔ ⵙ ⵎⴰⵏⵉ ⴳ ⵜ ⵓⵔ ⵉⵙⵙⵉⵏ ⵢⴰⵏ?.. ⵏⵖ ⴷ ⵎⵉⵜ ⵢⴰⴹⵏⵉⵏ..? ⵍⵍⵉⵖ ⵉⵔⴰ ⵕⴱⴱⵉ ⴰⴷ ⵉⵕⵥⵎ ⵜⴰⵎⵓⴽⵔⵉⵙⵜ ⵏⵏⵙ, ⵉⵙⴽⵔ ⵎⴰ ⴳ ⵉⵍⵍⴰ ⵡⴰⴼⵓⵍⴽⵉ, ⵉⵖⵉ ⴷ ⵟⵟⴰⵍⴱ ⵉⴼⴰⵙⵙⵏ ⵏ ⵓⵏⴰⵎⵉⵔ, ⵉⴼⵙⵔ ⵜⵏ, ⴰⵔ ⵉⵜⵜⵓⵎⵎⴰⵍ ⴳ ⵉⴽⵯⵍⴰⵏ ⵏ ⵍⵃⵏⵏⴰ ⵍⵍⵉ ⵙ ⵖⵎⴰⵏ ...! ⵢⴰⴼ ⵏⵏ ⴳ ⴷⴰⵔ ⵉⵅⴼ ⵏⵏⵙ, ⵉⵙ ⴷ ⵉⵙ ⵓⵔ ⵉⵥⴹⴰⵕ ⵃⵜⵜⴰ ⵢⴰⵏ ⵓⴼⴳⴰⵏ ⴰⴷ ⵉⵕⵛⵎ ⵣⵓⵏ ⴷ ⵏⵜⵜⵏⵉ, ⵉⵏⵏⴰ ⴷ ⵉⵅⴼ ⵏⵏⵙ: - ⵓⵔ ⵔⴰⴷ ⴳⵉⵏ ⵉⴽⵯⵍⴰⵏ ⴰⴷ ⵏ ⵍⵃⵏⵏⴰ, ⴰⴱⵍⴰ ⵡⵉⵏ ⵜⵉⵏⵏⵉⵔⵉⵏ ⵏ ⵉⴳⵏⵡⴰⵏ!.. ⴰⵛⴽⵓ.. ⵜⵓⴳⴳⵜ ⵏ ⵓⴼⵓⵍⴽⵉ ⵍⵍⵉ ⵉⴼⴽⴰ ⵕⴱⴱⵉ ⵉ ⵃⵎⵎⵓ ⵓⵏⴰⵎⵉⵔ, ⵉⵥⴹⴰⵕ ⴰⴷ ⵜⵏ ⵉⴷ ⵉⵣⵣⵓⴳⵣ ⴳ ⵡⵉⵙ ⵙⴰ ⵏ ⵉⴳⵏⵡⴰⵏ, ⵢⴰⵡⵉ ⵜⵏ ⴷ ⴰⵔ ⴷⴰⵔⵙ ...! ⵙ ⵣⵣⵔⴱ ⵉⵙⴰⵡⵍ ⴷ ⵟⵟⴰⵍⴱ, ⵉⵏⵏⴰ ⵉ ⵃⵎⵎⵓ ⵓⵏⴰⵎⵉⵔ: - ⵀⴰⵜⵉ ⵉⵚⵃⴰ ⵡⴰⵡⴰⵍ ⵏⵏⴽ ⴰ ⵃⵎⵎⵓ ⵓⵏⴰⵎⵉⵔ.. ⴰⵛⴽⵓ.. ⵓⴼⵉⵖ ⵏⵏ ⵙ ⵓⵙⵎⵓⵇⵇⵍ ⵉⵏⵓ, ⵉⵙ ⴷ ⵜⵉⵏⵏⵉⵔⵉⵏ ⴰⴷ ⵉⵜⵜⴳⴳⵯⵉⵣⵏ ⴳ ⵉⴳⵏⵡⴰⵏ ⴽⵔⴰⵢⴳⴰⵜⵜ ⵜⴰⴷⴳⴳⵯⴰⵜ, ⴰⵔ ⴰⴽ ⵖⵎⵎⴰⵏⵜ ⵍⵃⵏⵏⴰ ... ⵖⵉⵍⴰⴷ ... ⵣⴰⵢⴷ ⴰⵔ ⴷ ⵏⵥⵥⴰⵍ ⵜⵉⵢⵢⵉⴹⵚ, ⵀⴰⵜⵉ ⵔⴰⴷ ⴰⴽ ⵎⵍⵖ ⵎⴰⴷ ⵜⵙⴽⴰⵔⴷ..! ⴳ ⵓⵣⴰⵍ ⴰⵔ ⵉⵜⵜⵏⴱⴱⴰⵕ ⵟⵟⴰⵍⴱ ⵎⴰⵏ ⵍⵃⵉⵍⵜ ⵉⵔⴰ ⴰⴷ ⵉⵎⵍ ⵉ ⵃⵎⵎⵓ ⵓⵏⴰⵎⵉⵔ, ⴱⴰⵛ ⴰⴷ ⵉⵥⵕ ⵙ ⵡⴰⵍⵍⵏ ⵏⵏⵙ ⵜⵉⵏⵏⵉⵔⵉⵏ ⵍⵍⵉ ⴰⵙ ⵖⵎⴰⵏⵉⵏ ⵍⵃⵏⵏⴰ ... ⵍⵍⵉⵖ ⵥⵥⵓⵍⵏ ⵎⴷⴷⵏ ⵜⵉⵢⵢⵉⴹⵚ, ⵉⵖⵔ ⴰⵙ ⵉⵏⵏⴰ ⴰⵙ: - ⵔⵉⵖ ⴳⵉⴽ ⴽⵓⴷⵏⵏⴰ ⵜⵔⵉⴷ ⴰⴷ ⵜⴳⵏⴷ ⵜⴰⴷⴳⴳⵯⴰⵜ, ⴰⴷ ⵜⴰⵙⵉⴷ ⵜⵉⴽⵉⵏⵜ ⵏ ⵍⵊⴷⵉⴷ, ⵜⵙⵙⵔⵖⴷ ⴳⵉⵙ ⵜⴰⵛⵛⵓⵎⵄⵉⵜ, ⵜⵙⴱⴰⵇⵇⴰⴷ ⵜⵉⵔⵓⴼⵉⵏ, ⴰⵔ ⵜⵏⵜ ⵜⴳⵥⵥⴰⴷ, ⴱⴰⵛ ⴰⴷ ⴽ ⵓⵔ ⵢⴰⵡⵉ ⵢⵉⴹⴹⵚ, ⵜⴰⵙⵉⴷ ⴷ ⵢⴰⵜ ⵜⴰⵙⵙⴳⵏⵉⵜ ⴷ ⵉⴼⴰⵍⴰⵏ ⵏⵏⵙ, ⵜⵙⵔⵙⴷ ⵜⵏ ⴳ ⵜⴰⵎⴰ ⵏⵏⴽ, ⵓⴽⴰⵏ ⵜⴰⵡⵣⴷ, ⵜⴷⵓⴼⴷ, ⴰⵔ ⴷ ⴳⴳⵯⵣⵏⵜ ⵜⵉⵏⵏⵉⵔⵉⵏ ⴳ ⵉⴳⵏⵡⴰⵏ, ⴽⵛⵎⵏⵜ ⴷ ⴼⵍⵍⴰⴽ ... ⴽⵓⴷⵏⵏⴰ ⴰⵔ ⴰⴽ ⵖⵎⵎⴰⵏⵜ ⵍⵃⵏⵏⴰ ⴳ ⵓⴼⵓⵙ ⴰⵥⵍⵎⴰⴹ, ⴰⵔ ⵜⴳⵏⵏⵓⴷ ⵜⵓⵎⵍⵙⴰ ⵏⵏⴽ ⴷ ⵜⵉⵏⵏⵙⵏⵜ ⵙ ⵓⴼⵓⵙ ⴰⴼⴰⵙⵉ, ⴷ ⴽⵓⴷⵏⵏⴰ ⴰⵔ ⴰⴽ ⵖⵎⵎⴰⵏⵜ ⴰⴼⵓⵙ ⴰⴼⴰⵙⵉ, ⴰⵔ ⵜⴳⵏⵏⵓⴷ ⵙ ⵓⵥⵍⵎⴰⴹ, ⵉⵖ ⵔⴰⵏⵜ ⴰⴷ ⴷⴷⵓⵏⵜ, ⴰⵔ ⴰⵙⵏⵜ ⵜⵜⵏⵓⵕⵥⵓⵎⴷ ⴰⵔ ⵜⴰⵏⵏⴰ ⵜⵔⵉⴷ, ⵜⴷⴰⵍⴱⴷ ⴰⵙ ⴰⴷ ⵜⵜ ⵜⵜⴰⵀⵍⴷ, ⵜⴳ ⴰⴽ ⵜⴰⵎⵖⴰⵔⵜ, ⵀⴰⵜⵉ ⵓⵔ ⵔⴰⴷ ⴰⴽ ⵜⵏⵏⴰ ⵓⵀⵓ. ⵓⵏⴰⵎⵉⵔ ⴷ ⵜⴰⵏⵉⵔⵜ ⵏⵏⵙ ⵜⴰⴷⴳⴳⵯⴰⵜ ⵉⵙⴽⵔ ⵃⵎⵎⵓ ⵓⵏⴰⵎⵉⵔ ⴰⵢⵍⵍⵉ ⵙ ⴰⵙ ⵉⵏⵏⴰ ⵟⵟⴰⵍⴱ ... ⵉⵇⵇⵏ ⴷ ⴰⵃⴰⵏⵓ ⵏⵏⵙ, ⵢⴰⵡⵣ, ⴰⵔ ⵢⴰⵏ ⵓⵣⵎⵣ ⴳ ⵢⵉⴹ, ⵙ ⴰⵔ ⵉⵙⵙⴼⵍⵉⴷ ⵉ ⴽⵔⴰ ⵏ ⵉⵡⴰⵍⵉⵡⵏ ⵃⵏⵏⴰⵏⵉⵏ, ⴰⵔ ⴷ ⴼⵍⵍⴰⵙ ⴽⵛⵛⵎⵏ ⴳ ⵜⴰⵍⴽⵓⴽⵜ ⵏ ⵓⵃⴰⵏⵓ: - ⵃⴱⴱⴰⵖ ⴰⴼⵓⵙ ⵏⵏⵙ ⴰⴼⴰⵙⵉ!.. - ⵃⴱⴱⴰⵖ ⴰⴼⵓⵙ ⴰⵥⵍⵎⴰⴹ!.. - ⵃⴱⴱⴰⵖ ⴰⵥⵓⵕ ⵏ ⵓⴼⵓⵙ!.. - ⵃⴱⴱⴰⵖ ⵜⵉⴷⵉⴽⵍⵜ!.. ⵓⵔ ⵉⴽⴽⵉ ⵢⴰⵜ, ⵀⴰ ⵙⵎⵎⵓⵙ ⵏ ⵜⵉⵏⵏⵉⵔⵉⵏ ⴽⵛⵎⵏⵜ ⴷ ⴼⵍⵍⴰⵙ ⴳ ⵜⴰⵍⴽⵓⴽⵜ, ⵙ ⵡⴰⴼⵓⵍⴽⵉ ⵍⵍⵉ ⴰⵙⵏⵜ ⵉⴼⴽⴰ ⵕⴱⴱⵉ, ⵉⴼⴰⵡ ⵓⵃⴰⵏⵓ ⵣⵓⵏ ⴷ ⴰⵣⴰⵍ. ⵉⴳⴳⵯⴷ ⵃⵎⵎⵓ ⵓⵏⴰⵎⵉⵔ, ⵢⵉⴽⵚⴰⴹ, ⵜⵖⵉ ⵜ ⵜⴰⵡⴷⴰ, ⵓⵔ ⵙⵓⵍ ⵉⵥⴹⴰⵕ ⴰⴷ ⵉⵎⵎⵓⵙ ⵓⵍⴰ ⴰⴷ ⵉⵙⴰⵡⵍ, ⵉⵙⴽⵔ ⵉⵙ ⵉⴳⵏ, ⵉⵇⵇⵏ ⴰⵍⵍⵏ ⵏⵏⵙ. ⴳⴳⵉⵡⵔⵏⵜ ⵜⵉⵏⵏⵉⵔⵉⵏ, ⴱⵕⵕⵎⵏⵜ ⴰⵙ, ⴹⵉⵏⵜ ⴷ ⵍⵃⵏⵏⴰ, ⴰⵔ ⴰⵙ ⵜ ⵖⵎⵎⴰⵏⵜ, ⴱⴷⵓⵏⵜ ⴰⵙ ⴳ ⵓⴼⵓⵙ ⴰⵥⵍⵎⴰⴹ, ⴽⵓⴷ ⵢⴰⵜ ⴷ ⵖⵉⵍⵍⵉ ⴳⵉⵙ ⵜⵃⴱⴱⴰ ... ⵉⵔⵥⵎ ⵃⵎⵎⵓ ⵓⵏⴰⵎⵉⵔ ⵉⵎⵉⴽ ⴳ ⵡⴰⵍⵍⵏ ⵏⵏⵙ, ⵢⵉⵔⵉ ⴰⴷ ⵙⵔⵙⵏⵜ ⵢⴰⴳⴳⵯ ... ⵙⵉⵖ ⴰⵔ ⵉⵜⵜⴰⵏⵏⴰⵢ ⵎⴰⴷ ⵊⵊⵓ ⵓⵔ ⵉⵥⵕⵉ, ⴳ ⵡⴰⴼⵓⵍⴽⵉ, ⴷ ⴹⴹⵕⴰⴼⵜ, ⴷ ⵣⵣⵉⵏ, ⵍⵍⵉ ⴰⵙⵏⵜ ⵉⴼⴽⴰ ⵕⴱⴱⵉ.. ⵢⵉⵔⵉ ⴰⴷ ⴳⵉⵙⵏⵜ ⵉⵙⵎⵎⵙⵜⵉ, ⵢⴰⴼ ⵏⵏ ⵉⵅⴼ ⵏⵏⵙ ⵓⵔ ⵉⵥⴹⴰⵕ, ⴰⵛⴽⵓ.. ⵓⵔ ⴷ ⵏⵜⵜⴰⵏ ⵙ ⵜⵉⵎⵉⵡⵉⵏ ⵏⵏⵙⵏⵜ, ⵓⵍⴰ ⵙ ⵉⵥⵓⵍⴰ, ⵓⵍⴰ ⵙ ⵜⵉⵖⵣⵉ ⵏ ⵡⴰⵣⵣⴰⵔ ⵉⵙⴳⴳⴰⵏⵏ, ⵓⵍⴰ ⵙ ⵜⵉⴷⴷⵉ ⵉⵙⵙⴼⵏ, ⵓⵍⴰ ⵜⵓⵎⵍⵙⴰ ⵏ ⵍⵃⵔⵉⵔ ⵎⵍⵍⵓⵍⵏⵉⵏ, ⵓⵍⴰ ... ⵓⵍⴰ ... ⵓⵍⴰ ... ⴰⵢⵍⵍⵉⵖ ⵉⵜⵜⵖⴰⵛⴰ. ⵓⵔ ⵉⴽⴽⵉ ⴰⴱⵍⴰ ⵉⵎⵉⴽ, ⵙⵉⵖ ⴷ ⵉⴽⵜⵉ ⴰⵡⴰⵍ ⵏ ⵟⵟⴰⵍⴱ, ⵉⵜⵜⵢⴰⵇⵇⵏ ⵢⴰⵙⵉ ⴷ ⵜⴰⵙⵙⴳⵏⵉⵜ ⵙ ⵓⴼⵓⵙ ⴰⴼⴰⵙⵉ, ⴰⵔ ⵉⴳⵏⵏⵓ ⵉⵀⴷⵓⵎⵏ ⵏⵏⵙ ⴷ ⵡⵉⵏⵏⵙⵏⵜ, ⵢⴰⵜ ⵙ ⵢⴰⵜ, ⵖⵉⴽⴰⵏⵏ ⵙ ⵓⴼⵓⵙ ⴰⵥⵍⵎⴰⴹ, ⴰⵢⵍⵍⵉⵖ ⵜⵏⵜ ⵉⴽⵎⵎⵍ, ⵉⵙⵙⴷⵓⵙ ⵜⴰⵡⵡⵔⵉ ⵏⵏⵙ ⵖⵉⴽⵍⵍⵉ ⵎⵎⵉ ⴷ ⵉⵎⵎⵖⵍⵉ. ⵍⵍⵉⵖ ⴰⵙ ⵖⵎⴰⵏⵜ ⵜⵉⵏⵏⵉⵔⵉⵏ ⵍⵃⵏⵏⴰ, ⵉⵔⵉⵏⵜ ⴰⴷ ⴰⴹⵓⵏⵜ ⵙ ⵡⵉⵙ ⵙⴰ ⵏ ⵉⴳⵏⵡⴰⵏ, ⵜⴰⵏⵏⴰ ⵓⴽⴰⵏ ⵉⴼⴼⴰⵔⵔⵉⵏ, ⵜⴰⴼ ⵏⵏ ⵜⵓⵎⵍⵙⴰ ⵏⵏⵙ ⵜⵜⵖⵉⵏⵜ ⴷ ⵜⵉⵏ ⵃⵎⵎⵓ ⵓⵏⴰⵎⵉⵔ. ⵉⵔⵉⵏⵜ ⴰⴷ ⴰⵙⵏⵜ ⵉⵕⵥⵎ, ⴽⵓ ⵢⴰⵜ ⴰⵔ ⵜⵜⵓⵎⵎⴰⵍ ⵎⴰ ⵔⴰⴷ ⴰⵙ ⵜⵉⵏⵉ.. ⵜⵙⴰⵡⵍ ⴷ ⵢⴰⵜ ⴳⵉⵙⵏⵜ, ⵜⵏⵏⴰ ⴰⵙ: - ⵍⵃⵓⵕⵎⴰ ⵏⵏⴽ ⴰ ⵃⵎⵎⵓ ⵓⵏⴰⵎⵉⵔ ⵕⵥⵎ ⵉⵢⵉ..! ⵀⴰⵜⵉ ⴼⵍⵖ ⵏⵏ ⵉⵎⵎⵉ ⵜⵓⴹⵏ, ⵓⵔ ⴰⵔ ⵜⵛⵜⵜⴰ ⵓⵔ ⴰⵔ ⵜⵙⵙⴰ, ⴰⵢⵍⵍⵉⵖ ⵜⵎⴷⴰ, ⵜⵇⵇⴰⵔ, ⵜⵉⵍⵉ ⴼ ⵍⵎⵓⵜ, ⵓⵔ ⴷⴰⵔⵙ ⵎⴰⴷ ⵜⵜ ⵉⵜⵜⵏⴰⵡⴰⵍⵏ ⴰⴱⵍⴰ ⵏⴽⴽⵉ. ⵉⵕⵥⵎ ⴰⵙ, ⵜⴼⴼⴰⵔⵔⵉ ⵜⵖⵍⵉ ⴷ ⵉⴳⵏⵡⴰⵏ ... ⵜⵙⴰⵡⵍ ⴷ ⵜⵉⵙ ⵙⵏⴰⵜ, ⵜⵏⵏⴰ ⴰⵙ: - ⵍⵃⵓⵕⵎⴰ ⵏⵏⴽ ⴰ ⵃⵎⵎⵓ ⵓⵏⴰⵎⵉⵔ ⵕⵥⵎ ⵉⵢⵉ!.. ⵀⴰⵜⵉ ⴼⵍⵖ ⵏⵏ ⴱⴰⴱⴰ ⵢⵓⵙⵙⵔ ⴱⴰⵀⵔⴰ, ⵉⴳ ⴰⴱⵓⴽⴰⴹ, ⵉⵔⴰ ⴰⴷ ⵉⵏⴽⵔ ⴳ ⵢⵉⴹⵚ, ⵓⵔ ⴷⴰⵔⵙ ⵎⴰⴷ ⴰⵙ ⴷ ⵉⵙⵙⵔⵖⴰⵏ ⴰⵎⴰⵏ ⵏ ⵍⵓⴹⵓ, ⵉⵖ ⵉⵔⴰ ⴰⴷ ⵉⵥⵥⴰⵍ. ⵉⵕⵥⵎ ⴰⵙ ⵜⴰⴹⵓ ⵜⵖⵍⵉ ⴷ ⵉⴳⵏⵡⴰⵏ.. ⵜⵉⵙ ⴽⵕⴰⴹⵜ ⵖⵉⴽⴰⵏⵏ, ⴷ ⵜⵉⵙ ⴽⴽⵓⵥⵜ, ⴰⵔ ⵜⵉⵙ ⵙⵎⵎⵓⵙⵜ ⵏⵜⵜⴰⵜ ⴰⴷ ⵉⴳⴳⵓⵔⴰⵏ, ⵜⴳ ⵢⴰⵜ ⵜⴼⵔⵓⵅⵜ ⵓⵔ ⵉⵍⵉⵏ ⴰⵏⴰⵡ, ⴳ ⵜⵉⴷⴷⵉ ⴷ ⵣⵣⵉⵏ ⴷ ⵡⴰⴼⵓⵍⴽⵉ ... ⵉⵛⵇⵇⵓ ⴼⵍⵍⴰⵙ ⴰⴷ ⴰⵙ ⵉⵕⵥⵎ, ⴷ ⴰⴷ ⴷⵉⵙ ⵉⵏⴳⵉⵔⵉ, ⵉⵙⴰⵡⵍ ⴷ ⵉⵏⵏⴰ ⴰⵙ: - ⴽⵎⵎⵉ ⵓⵔ ⴰⴷ ⴰⵎ ⵕⵥⵎⵖ, ⵓⵍⴰ ⴱⴹⵉⵖ ⴷⵉⵎ, ⵔⵉⵖ ⴽⵎ ⴰⴷ ⴷⵉⵜⵉ ⵜⵉⵍⵉⴷ ⴳ ⵉⴳⴳⵉ ⵏ ⴷⴷⵓⵏⵉⵜ, ⵜⴰⵀⵍⵖ ⴽⵎ, ⵜⴳⴷ ⵉⵢⵉ ⵜⴰⵎⵖⴰⵔⵜ.. ⵜⵙⴰⵡⵍ ⴷ ⵜⵏⵏⴰ ⴰⵙ: - ⵕⵥⵎ ⵉⵢⵉ ⴰ ⵃⵎⵎⵓ ⵓⵏⴰⵎⵉⵔ, ⵀⴰⵜⵉ ⵓⵔ ⵜⵥⴹⴰⵕⴷ ⵉ ⵛⵛⵕⵓⴹ ⵉⵏⵓ. ⵙ ⵣⵣⵔⴱ, ⵉⵙⴰⵡⵍ ⴷ ⵉⵏⵏⴰ ⴰⵙ: - ⵥⴹⴰⵕⵖ ⴰⵙⵏ ⵉⵥⴹⴰⵕ ⴰⵙⵏ ⵕⴱⴱⵉ!.. ⵉⵏⵉ ⵉⵢⵉ ⴳⴰⵏ ⵜⵉⵖⵔⵙⵉⵡⵉⵏ, ⴰⴷ ⵏⵖⵔⵙ ⵉ ⵉⵣⵏⴽⵯⴰⴹ, ⵉⵏⵉ ⵉⵢⵉ ⴳⴰⵏ ⵉⵇⵇⴰⵕⵉⴹⵏ ⵏⵖ ⴰⴽⴽⵯ ⵓⵔⵖ, ⴰⴷ ⵜⵏ ⴰⴽⴽⴰⵖ ⴰⵔ ⴷ ⵏⴷⵍ ⴰⴽⴰⵍ. ⵢⵉⵔⵉ ⵙ ⵡⴰⵡⴰⵍ ⵏⵏⵙ, ⴰⴷ ⴰⵙ ⵉⵎⵍ ⵉⵙ ⴷ ⵉⵙ ⵉⴳⴰ ⴰⵔⴳⴰⵣ ⴱⵓ ⵜⵔⵔⵓⴽⵣⴰ, ⵉⵥⴹⴰⵕ ⴰⴷ ⵉⵙⴽⵔ ⵎⴰⴷ ⵉⵏⵏⴰ ⵓⵍⴰ ⵎⴰⴷ ⵉⵔⴰ. ⵜⵣⴷⵔ ⴰⵍⵍⵏ ⵏⵏⵙ, ⵜⴼⵙⵙⴰ ⵉⵎⵉⴽ, ⵜⵙⴰⵡⵍ ⴷ ⵜⵏⵏⴰ ⴰⵙ: - ⵀⴰⵏⵏ ⵓⵔ ⴷ ⵓⵔⵖ ⵓⵍⴰ ⵉⵇⵇⴰⵕⵉⴹⵏ ⴰ ⵔⴰⴷ ⵢⵉⵍⵉ ⴳⵔⴰⵜⵏⵖ ... ⵓⵔ ⴰⴽ ⴹⴰⵍⴱⵖ ⴰⴱⵍⴰ ⴰⴷ ⵉⵢⵉ ⵜⴱⵏⵓⴷ ⵢⴰⵜ ⵜⴳⵎⵎⵉ ⵙⵔⵏⵖ ⵉⵥⵍⵉⵏ, ⴳ ⵍⵍⴰⵏ ⵙⴰ ⵏ ⵉⵃⵓⵏⴰ ⵜⵔⴳⵍ ⵢⴰⵜ ⵜⵙⴰⵔⵓⵜ, ⴰⴷ ⵙⴰⵔ ⴳⵉⵙ ⵓⵔ ⵥⵕⵖ ⴰⴱⵍⴰ ⵏⴽⴽⵉ ⴷ ⴽⵉⵢⵢⵉ, ⵎⵇⵇⴰⵔ ⵉⵍⵍⴰ ⵎⴰ ⵉⵍⵍⴰⵏ, ⵉⴳ ⵏⵉⵜ ⵎⴰⴽ ⵏⵖ ⵉⴳⴰ ⴱⴰⴱⴰⴽ. ⵍⵍⵉⵖ ⵉⵙⵙⴼⵍⴷ ⵉ ⵛⵛⵕⵓⴹ ⵏⵏⵙ, ⵉⴼⴽ ⴰⵙ ⵍⵄⴰⵀⴷ ⵏ ⵕⴱⴱⵉ ⴼ ⴰⴷ ⵜⵏ ⵉⵙⵙⵓⴼⵓ, ⵜⴼⴽ ⴰⵙ ⵡⴰⵢⵢⴰⴹ, ⵉⵙⵏⵎⵓⵇⵇⵓⵔ ⴰⴼⵓⵙ ⵏⵏⵙ ⴷ ⵡⵉⵏⵏⵙ, ⵏⵛⵉⴱⴱⵉⴽⵏ ⵉⴹⵓⴹⴰⵏ, ⴳⴳⴰⵍⵏ ⴰⴷ ⵇⵇⵓⵎⵓⵏ ⴼ ⵓⵏⵛⴽⴽ ⴰⵏⵏ, ⴰⵔ ⴷ ⵢⴰⵡⵉ ⵕⴱⴱⵉ ⵎⴰⴷ ⵉⴼⴽⴰ. ⵍⵍⵉⴷ ⴰⵣⴽⴽⴰ ⵉⵖⵔ ⴷ ⵓⵏⴰⵎⵉⵔ ⵉ ⵎⴰⵙ, ⵉⵏⵏⴰ ⴰⵙ: - ⵙⴳ ⴰⵙⵙ ⴰⴷ ⴰ ⵉⵎⵎⵉ, ⵔⵉⵖ ⴳⵉⵎ ⴰⴷ ⵉⵢⵉ ⴷ ⵜⴰⵡⵉⴷ ⴳ ⵜⵉⵣⵉ ⵏ ⵜⵉⵔⴰⵎ ⵙⵏⴰⵜ ⵜⵉⵙⵖⴰⵔⵉⵏ. ⵜⵔⴰⵔ ⴷ ⵅⴼ ⵡⴰⵡⴰⵍ ⵏⵏⵙ, ⵜⵏⵏⴰ ⴰⵙ: - ⵎⴰⴷ ⴽ ⵉⴷ ⵉⵣⴷⴰⵏ? ⴰⵔ ⵉⵜⵜⵓⵎⵎⴰⵍ ⵎⴰ ⵙ ⵔⴰⴷ ⴰⵙ ⵉⵔⴰⵔ? ⴰⵛⴽⵓ ⵓⵔ ⵉⵔⵉ ⴰⴷ ⴰⵙ ⵉⵎⵍ ⵎⴰⴷ ⵉⵍⵍⴰⵏ, ⵖⵉⴽⴰⵏⵏ ⴰⴼ ⵉⴼⵙⵙⴰ ⵉⵎⵉⴽ, ⵉⵙⴰⵡⵍ ⴷ ⵉⵏⵏⴰ ⴰⵙ: - ⵀⴰⵜⵉ ⴳⵉⵖ ⵉⵍⵎⵎⴰ ⴰⵔⴳⴰⵣ, ⵢⴰⵜ ⵜⵙⵖⴰⵔⵜ ⵏ ⵜⵉⵔⵎⵜ ⵓⵔ ⵉⵢⵉ ⵙⵓⵍ ⵜⵓⴷⵉ, ⵖⵉⴽⵍⵍⵉ ⵔⵉⵖ ⴰⴷ ⴱⴱⵉⵖ ⵅⴼ ⵜⵉⵖⵔⵉ ⴳ ⵜⵎⵣⴳⵉⴷⴰ, ⴰⴷ ⴽⵎ ⴷ ⴰⵔⵉⵖ ⴳ ⵜⴰⵡⵡⵔⵉ ⵏ ⴱⵕⵕⴰ, ⵣⵓⵏ ⴷ ⵖⵉⴽⵍⵍⵉ ⵜⵜ ⵉⵏⵏ ⵉⴽⴽⴰ ⴱⴰⴱⴰ ⴰⵔ ⵜ ⵉⵙⴽⴰⵔ. ⵉⴳⴰ ⵡⴰⵡⴰⵍ ⵏ ⵓⵏⴰⵎⵉⵔ ⵅⴼ ⵎⴰⵙ ⵣⵓⵏ ⴷ ⵉⴳⴳⵉⴳ ⵉⵅⵛⵏⵏ, ⴰⵛⴽⵓ.. ⵓⵔ ⵏⵏ ⵜⵜⴰⵎ ⴰⴷ ⵢⵓⵎⵎⵍ ⵖⵓⵏⵛⴽ ⴰⵏⵏ ⴳ ⵜⵉⵣⵉ ⴰⴷ ⴳ ⵉⵍⵍⴰ, ⵖⴰⵢⴰⵏⵏ ⴰⴼ ⵜⵔⴰ ⴰⴷ ⵜ ⵉⴷ ⵜⵔⴰⵔ ⵅⴼ ⵓⵙⵡⵉⵏⴳⵎ ⴰⴷ ⵏⵏⵙ, ⵜⵙⴰⵡⵍ ⴷ ⵜⵏⵏⴰ ⴰⵙ: - ⴽⵓⵍⵍⵓ ⵎⴰⴷ ⵜⵔⵉⴷ ⴰ ⵉⵡⵉ ⵔⴰⴷ ⴽ ⴰⵊⵊⵖ ⴰⴷ ⵜ ⵜⵙⴽⵔⴷ, ⴰⴱⵍⴰ ⴰⴷ ⵜⴱⴱⵉⴷ ⵅⴼ ⵜⵖⵔⵉ ⵏⵏⴽ!.. ⵓⵀⵓⵢ.., ⵓⵀⵓⵢ.., ⵓⵀⵓⵢ.. ⵓⵔ ⴰⴷ ⴼⵍⵍⴰⵙ ⵜⴱⴱⵉⴷ ⴰⴱⵍⴰ ⴽⵓⴷⵏⵏⴰ ⵜⴳⵉⴷ ⴰⵎⴰⵙⵙⴰⵏ ⵎⵇⵇⵓⵕⵏ ⵉⵖ ⵜ ⵉⵏⵏⴰ ⵕⴱⴱⵉ. ⵙ ⵣⵣⵔⴱ ⵉⵙⴰⵡⵍ ⴷ ⵉⵏⵏⴰ ⴰⵙ: - ⵓⵔ ⵔⴰⴷ ⵙⵓⵍ ⵙⵔⵙ ⴷⴷⵓⵖ, ⵓⵍⴰ ⵓⴹⵉⵖ ⵙⵔⵙ, ⵎⵇⵇⴰⵔ ⵉⵍⵍⴰ ⵎⴰⴷ ⵉⵍⵍⴰⵏ ... ⴰⴷ ⴰⴽⴽⵯ ⵓⵔ ⵜⴰⵃⵍⴷ.. ⵀⴰⵜⵉ ⵢⵓⴷⴰ ⵉⵢⵉ ⴳ ⵜⵖⵔⵉ, ⴰⵛⴽⵓ ⵎⵇⵇⵓⵕⵖ ⵉⵍⵎⵎⴰ, ⴳⵖ ⴰⵔⴳⴰⵣ, ⵉⵔⵉⵖ ⴰⴷ ⵜⵜⴰⵣⵣⴰⵍⵖ ⵅⴼ ⵜⴰⴽⴰⵜ ⵏⵏⵖ, ⵣⵓⵏ ⴷ ⵉⵏⴳⴳⵯⴰⵏ ⵉⵏⵓ. ⵜⵇⵇⴰⵎⴰ ⴼⵍⵍⴰⵙ ⵎⴰⵙ, ⴰⵔ ⵜ ⵜⵜⵃⵓⵕⵎⵓ, ⵓⵔ ⵜⴼⵍ ⵎⴰⴷ ⴰⵙ ⴷ ⵓⵔ ⵜⴽⴽⵉ ⴰⴷ ⵜ ⵉⴷ ⵜⵔⴰⵔ, ⴰⵢⵍⵍⵉⵖ ⵜⵕⵎⵉ ⵜⴰⵊⵊ ⵜ.. ⵓⵔ ⴰⵙ ⵙⵓⵍ ⵜⵙⵙⵓⴳⵔ ⴰⴱⵍⴰ ⵉⵙ ⴷ ⵜⵙⴰⵡⵍ ⵜⵏⵏⴰ ⴰⵙ: - ⵖⵉⵍⴰⴷ ⵙⴽⵔ ⴰ ⵉⵡⵉ ⵎⴰⴷ ⴰⴽ ⵉⴼⴼⵓⵖⵏ, ⴷ ⴰⵢⵏⵏⴰ ⵜⵔⵉⴷ, ⵀⴰⵜⵉ ⵓⵏⵛⴽ ⵍⵍⵉ ⵜⵜⵉⵍⵉⵏ ⵎⴷⴷⵏ ⵜⵍⵉⴷ ⵜ. ⵉⴱⴱⵉ ⴷ ⵃⵎⵎⵓ ⵓⵏⴰⵎⵉⵔ ⵅⴼ ⵜⵎⵣⴳⵉⴷⴰ, ⵉⴱⴽⴽⵙ ⵜⵓⴳⴳⴰⵙ ⵏⵏⵙ, ⵉⵙⴰⵍⴰ ⵜⴰⵡⵡⵔⵉ ⵏⵏⵙ, ⵉⴳⴳⴰⵍ ⵖⵉⵔ ⵉⵖ ⵉⵇⵇⴰⵎⴰ ⴳ ⵍⵄⴰⵀⴷ, ⵍⵍⵉ ⵉⴼⴽⴰ ⵉ ⵜⴰⵏⵉⵔⵜ ⵏⵏⵙ, ⵉⵙⵙⵏⵊⵎ ⴰⵡⴰⵍ, ⵉⵙⵙⵓⴼⵓ ⵛⵛⵕⵓⴹ. ⵓⵔ ⵉⴽⴽⵉ ⵢⴰⵜ, ⵙⵉⵖ ⵉⴳⴰ ⵕⴱⴱⵉ ⵍⴱⴰⵔⴰⴽⴰ ⴳ ⵜⵡⵡⵔⵉ ⵏⵏⵙ, ⵉⵏⵏⴰ ⴷⴷⴰ ⵉⵍⵀⴰ ⵉⴼⴼⵓⵖ ⴷ ⵎⵏⴰⴷ ⵏⵏⵙ, ⴰⵢⵍⵍⵉⵖ ⴼⵍⵍⴰⵙ ⵉⴼⵉⴹ ⵍⵅⵉⵔ, ⵓⵔ ⵜ ⵉⵅⵚⵚⴰ ⵢⴰⵜ, ⵉⵏⴽⵔ ⵉⴱⵏⵓ ⴰⵙ ⵜⵉⴳⵎⵎⵉ ⴳ ⵍⵍⴰⵏ ⵙⴰ ⵏ ⵉⵃⵓⵏⴰ ⵜⵔⴳⵍ ⵢⴰⵜ ⵜⵙⴰⵔⵓⵜ, ⵉⵟⵟⵀⵍⵍⴰ ⴳⵉⵙ, ⵉⵏⵏⴰ ⵅⴼ ⴷ ⵜⵕⵥⵎ ⵉⵎⵉ ⵏⵏⵙ ⴰⵔ ⴷ ⴼⵍⵍⴰⵙ ⵉⵜⵜⵉⵍⵉ, ⴳ ⵜⵉⵔⴰⵎ, ⵓⵍⴰ ⵜⵓⵎⵍⵙⴰ, ⵓⵍⴰ ⵓⵙⵙⵓ, ⵓⵍⴰ ⴽⵔⴰ ⵜⵔⴰ ... ⵉⵙⵖ ⵢⴰⵏ ⵡⴰⵢⵢⵉⵙ ⵉⴳⴰⵏ ⵓⵎⵍⵉⵍ, ⴷ ⴷⴰⵔ ⵜⵍⵍⴰ ⵜⵡⴰⴷⴰ ⵉⵎⵍⴰⵏ ⵜⵉⵍⵡⵉⵖ, ⵉⵙⴽⵔ ⴰⵙ ⵜⴰⵔⵉⴳⵜ ⴷ ⴷⴷⴱⵓⵛ ⵏⵏⵙ ⴼⵓⵍⴽⵉⵏⵉⵏ, ⴰⵔ ⵙⵔⵙ ⵉⵜⵜⵎⵓⴷⴷⵓ, ⵉⴳ ⵙ ⵖⵓⵏⵛⴽⴰⵏⵏ ⴰⵅⴰⵜⴰⵔ ⵎⵇⵇⵓⵕⵏ ⴷⴰⵔ ⴰⵢⵜ ⵜⵎⴰⵣⵉⵔⵜ. ⵉⵙⵙⴼⵔⵃ ⵍⵅⵉⵔ ⴰⴷ ⴳ ⵉⵍⵍⴰ ⵓⵏⴰⵎⵉⵔ ⵎⴰⵙ, ⵢⴰⵍⵍ ⵜⵜ ⴳ ⴷⴰⵔ ⵉⵅⴼ ⵏⵏⵙ, ⵉⵙⵙⴰⵜⵜⵓⵢ ⵜⵜ ⴳ ⴳⵔ ⵜⵉⵎⵖⴰⵔⵉⵏ, ⵉⵙⵙⵉⴹⵏⴰⵢ ⵜⵜ ⴼⵍⵍⴰⵙⵏⵜ, ⵎⵉⵛⵛⴰⵏ, ⴰⵔ ⴱⴷⴷⴰ ⵜⵙⵉⴳⴳⵉⵍ ⵎⴰⴷ ⵏⵏ ⴼⵍⵍⴰⵙ ⵉⵃⴹⴰ ⵢⵉⵡⵉⵙ ⴳ ⵜⴳⵎⵎⵉ ⵜⴰⵎⴰⵢⵏⵓⵜ, ⵍⵍⵉⵖ ⵍⵍⴰⵏ ⵙⴰ ⵏ ⵉⵃⵓⵏⴰ ⵜⵔⴳⵍ ⵢⴰⵜ ⵜⵙⴰⵔⵓⵜ?!.. ⵉⵣⵣⵔⵉ ⵓⵏⴰⵎⵉⵔ ⴷ ⵜⴰⵏⵉⵔⵜ ⵏⵏⵙ, ⵙⵉⵏ ⵉⵙⴳⴳⵯⴰⵙⵏ ⴼⴼⵖⵏ ⵎⵏⵏⴰⵡ ⵓⵙⵙⴰⵏ, ⵍⵙⴰⵏ ⴳⵉⵙ ⵉⵏⴳⵔⴰⵜⵙⵏ, ⵙⵎⵎⵔⴽⵙⵏ ⴰⴹⴰⵏ ⴷ ⵉⵣⴰⵍⵉⵡⵏ, ⵙⵏⵎⵉⴳⴳⵉⵔⵏ ⵉⴳⵏⵡⴰⵏ ⴷ ⵡⴰⴽⴰⵍ, ⴰⵢⵍⵍⵉⵖ ⵉⵙⵡⴰ ⵡⵓⵍ ⴳ ⵡⴰⵢⵢⴰⴹ, ⴽⴽⵙⵏ ⵜⴰⵖⵓⴼⵉ ⵏ ⵜⴰⵢⵢⵔⵉ ⴳ ⴳⵔⴰⵜⵙⵏ. ⵢⴰⵜ ⵜⴰⴷⴳⴳⵯⴰⵜ, ⴳⴳⵉⵡⵔⵏ ⵙ ⵙⵉⵏ ⴰⴷ ⵛⵜⵜⴰⵏ ⵉⵎⵏⵙⵉ, ⵙⵉⵖ ⵜⵓⴹⵏ ⵜⴰⵏⵉⵔⵜ ⴰⴳⴰⵢⵢⵓ ⵏⵏⵙ, ⵙⵉⵖ ⵓⵔ ⵜⵔⵉ ⵜⵉⵔⵎⵜ, ⵉⵎⵉⴽ ⵙⵉⵖ ⴰⵔ ⵜⵜⵎⵍⵉⵍⵍⵉ, ⵉⵏⴽⵔ ⵓⵏⴰⵎⵉⵔ ⵢⴰⵙⵉ ⵜⵜ ⴳ ⴳⵔ ⵉⴼⴰⵙⵙⵏ ⵏⵏⵙ, ⵉⵙⵔⵙ ⵜⵜ ⴳ ⵉⴳⴳⵉ ⵏ ⵜⵉⵙⵉ ⴳ ⵉⵏⵙⵔⴰⴼ ⵏⵏⵙ, ⵉⴷⴷⵓ ⴰⴷ ⴰⵙ ⴷ ⵢⴰⵡⵉ ⴰⵎⴰⵏ ⴰⴷ ⵜⵙⵓ, ⵜⵏⴽⵔ ⵜⵖⴰⵡⵍ ⵜⴰⵙⵉ ⴷ ⵢⴰⵏ ⵓⵔⵓⴽⵓ, ⵙⵉⵖ ⴰⵔ ⴳⵉⵙ ⵜⵜⵔⴰⵔⴰ ... ⵢⴰⵡⵣ ⴷⵉⴷⵙ ⵓⵏⴰⵎⵉⵔ, ⴰⵔ ⵢⴰⵏ ⵓⵣⵎⵣ ⴳ ⴹⵉⵢⵢⵉⴹ, ⵜⵙⴰⵡⵍ ⴷ ⵜⵏⵏⴰ ⴰⵙ: - ⵓⵔ ⵏⵏ ⵓⴽⴰⵏ ⵏⴰⵡⴰⵖ, ⴰ ⴰⵔⴳⴰⵣ ⵉⵏⵓ, ⴰ ⵃⵎⵎⵓ ⵓⵏⴰⵎⵉⵔ.. ⴰⴱⵍⴰ ⵢⴰⵏ ⵓⴹⴰⵕ ⴰⵎⴳⴳⴰⵔⵓ ⵏ ⵜⴼⵉⵢⵢⵉ ⵏ ⵓⵥⵏⴽⴹ, ⵉⵣⵣⵍⴼⵏ ⴳ ⵜⴰⵎⵓⴷⵉⵜ, ⴰⴷ ⴳⵉⵙ ⵛⵜⵜⴰⵖ.. ⴰⴷ ⴳⵉⵙ ⵛⵜⵜⴰⵖ ... ⴰⵔⴽⵉⵖ ⵛⴱⵄⴰⵖ. ⵉⴼⵕⵃ ⵓⵏⴰⵎⵉⵔ, ⴰⵛⴽⵓ ⵉⵙⵙⵏ ⵉⵙ ⵉⴳⴰ ⵓⵏⵛⴽ ⴰⵏⵏ ⵜⴰⵎⴰⵜⴰⵔⵜ, ⵉⵙ ⵜⵓⵙⵉ ⴰⵃⵍⵉⴳ, ⵜⵉⵔⵉ ⴰⴷ ⵜⵜⴰⵔⵓ!.. ⵍⵍⵉⴷ ⴰⵣⴽⴽⴰ, ⵉⵏⴽⵔ ⵣⵉⴽ, ⴰⵔ ⵉⵜⵃⵉⵢⵢⴰⵍ ⴰⴷ ⵉⴷⴷⵓ ⵙ ⴷⴰⵔ ⵜⴰⴳⵯⵎⵔⵜ, ⴰⴷ ⴰⵙ ⴷ ⵢⴰⵡⵉ ⵜⵉⴼⵢⵢⵉ ⵏ ⵓⵥⵏⴽⴹ, ⵢⵓⵙⵉ ⴷ ⵍⵄⵡⵉⵏ ⵏⵏⵙ, ⵉⵍⵙ ⵜⵓⵎⵍⵙⴰ ⵏ ⵜⴳⵯⵎⵔⵜ, ⵉⴳ ⵏⵏ ⴰⵍⴳⴰⵎⵓ ⴷ ⵜⴰⵔⵉⴳⵜ ⵉ ⵡⴰⵢⵢⵉⵙ, ⵉⴼⵍ ⴳ ⴽⵔⴰⵢⴳⴰⵜ ⵜⴰⵖⴰⵡⵙⴰ ⵏ ⵎⵓⵜⵛ, ⵎⴰⴷ ⵉⵅⵚⵚⴰⵏ ⵜⴰⵏⵉⵔⵜ ⵏⵏⵙ, ⵉⵔⴳⵍ ⴼⵍⵍⴰⵙ ⵉⵃⵓⵏⴰ ⴷ ⵉⴼⵍⵡⴰⵏ ⵏ ⵜⴳⵎⵎⵉ, ⵉⵖⵉ ⴷ ⵜⴰⵙⴰⵔⵓⵜ ⵉⵃⴹⵓ ⵜⵜ ⵉⵏⵏ ⴳ ⵓⵙⴷⵙ ⵏ ⵡⴰⵍⵉⵎ ⵏ ⵡⴰⵢⵢⵉⵙ. ⵓⵏⴰⵎⵉⵔ ⴷ ⵎⴰⵙ ⵉⵎⵎⵓⴷⴷⴰ ⵃⵎⵎⵓ ⵓⵏⴰⵎⵉⵔ, ⵉⴳ ⵓⵎⵓⴷⴷⵓ ⵏⵏⵙ, ⴰⵣⵎⵣ ⵍⵍⵉ ⵙ ⴰⵔ ⴱⴷⴷⴰ ⵜⵜⵇⵇⵍ ⵎⴰⵙ, ⴰⴷ ⵜⵉⵙⵙⴰⵏ ⵎⴰⴷ ⴼⵍⵍⴰⵙ ⵉⵃⴹⴰ ⵢⵉⵡⵉⵙ, ⴳ ⵓⴳⵏⵙ ⵏ ⵙⴰ ⵏ ⵉⵃⵓⵏⴰ ⵜⵔⴳⵍ ⵢⴰⵜ ⵜⵙⴰⵔⵓⵜ, ⴳ ⵜⵉⴳⵎⵎⵉ ⵜⴰⵎⴰⵢⵏⵓⵜ.. ⴰⵛⴽⵓ ⵉⵛⵟⵏ ⵜⵜ ⵓⵏⵛⴽ ⴰⵏⵏ, ⵉⵣⵣⵉⵡⵣ ⵜⵜ, ⴰⵢⵍⵍⵉⵖ ⴰⵔ ⵜⵜ ⵙⵓⵍ ⵓⵔ ⵉⵜⵜⴰⵡⵉ ⵢⵉⴹⵚ, ⵎⵇⵇⴰⵔ ⵏⵉⵜ ⵜⵙⵙⵏ ⵉⵙ ⵉⵜⴰⵀⵍ ⴱⵍⴰ ⵉⵙⵎⵎⴰⴳⵍ ⵜⵜ.. ⵎⵉⵛⵛⴰⵏ.. ⵎⴰⴷ ⴷⴰⵔⵙ ⴰⴷ ⵜ ⵜⵙⴽⵔ?.. ⵎⴰⵏⵉⴽ ⴰⴷ ⵜⵃⴰⵡⵍ ⴰⴷ ⵜⴽⵛⵎ ⴰⵔ ⵡⵉⵙ ⵙⴰ ⵉⵃⵓⵏⴰ ⴱⵍⴰ ⵏ ⵜⵙⴰⵔⵓⵜ? ⴱⴰⵛ ⴰⴷ ⵜⵥⵕ ⵎⴰⵏⵉⴽ ⴰⴷ ⵜⴳⴰ ⵜⴰⵙⵍⵉⵜ ⴰⴷ ⵉⵍⴰ ⵢⵉⵡⵉⵙ?. ⴳ ⵜⵓⵥⵥⵓⵎⵜ ⵏ ⵢⴰⵏ ⵓⵣⴰⵍ ⵉⵃⵎⴰⵏ, ⴳ ⵜⵉⵣⵉ ⵏ ⵉⵎⴽⵍⵉ, ⵉⵜⵎⵎⴰ ⵉⵥⵉⴹⵕ ⵏⵏⵙ, ⵜⵏⴽⵔ ⴰⵔ ⵜⵙⵉⴳⴳⵉⵍ ⵎⴰⵏⵉ ⴳ ⵉⵃⴹⴰ ⵢⵉⵡⵉⵙ ⵃⵎⵎⵓ ⵓⵏⴰⵎⵉⵔ ⵜⴰⵙⴰⵔⵓⵜ?.. ⵓⵔ ⵜⴼⵍ ⴳ ⵉⵃⵓⵏⴰ, ⵓⵍⴰ ⴳ ⵉⵖⴳⵯⵎⵎⵉⵜⵏ, ⵓⵍⴰ ⴳ ⵜⵉⴷⴷⵡⴰⵔⵢⵢⵉⵏ, ⵎⴰⵏⵉ ⴷ ⵓⵔ ⵜⵙⵏⵓⴱⴱⵛ, ⴰⵢⵍⵍⵉⵖ ⴰⵙ ⵏⵏ ⵓⵔ ⵉⵇⵇⴰⵎⴰ ⴰⴱⵍⴰ ⵜⴰⴳⵔⵓⵔⵜ ⵍⵍⵉⵖ ⵜⵜⵉⵍⵉⵏⵜ ⵍⴱⵀⴰⵢⵎ, ⵙⵉⵖ ⵜⵕⵎⵉ, ⵓⵔ ⵙⵓⵍ ⵜⵥⴹⴰⵕ ⴰⴷ ⵙⵔⵙ ⵜⴳⴳⵓⵣ. ⵙ ⵍⴼⵇⵇⴰⵄⵜ ⵉⴳⴳⵓⵜⵏ, ⵜⴳⴳⵉⵡⵔ ⴳ ⵜⵓⵥⵥⵓⵎⵜ ⵏ ⵍⴰⵙⵟⵡⴰⵏ ⴰⴷ ⵜⵙⵓⵏⴼⵓ.. ⵜⴳ ⵉⵅⴼ ⴳ ⴳⵔ ⵉⴼⴰⵙⵙⵏ ⵏⵏⵙ, ⵜⵖⵓⴼ, ⴰⵔ ⵜⵜⵏⵏⵓⴽⵎⵓⴹ, ⵜⵙⵓⴼⴼ ⵉⴷⵎⴰⵔⵏ.. ⴰⵔ ⵜⵜⵏⴱⴱⴰⵕ ⵎⴰⵎⵏⴽ ⵜⵃⴰⵡⵍ ⴰⴷ ⵜⵕⵥ ⵜⵉⴼⵍⵡⵉⵏ ⵏ ⵜⴳⵎⵎⵉ ⵜⴰⵎⴰⵢⵏⵓⵜ ⴷ ⵉⵃⵓⵏⴰ ⵏⵏⵙ ...? ⵓⵔ ⵜⴽⴽⵉ ⵢⴰⵜ ⴳ ⵉⵙⵡⵉⵏⴳⵉⵎⵏ, ⵙⵉⵖ ⵜⵙⵍⵍⴰ ⵉ ⵓⴼⵓⵍⵍⵓⵙ ⴰⴱⵓⴽⴰⴹ, ⵍⵍⵉ ⴽⵓⵍⵍⵓ ⵎⵇⵇⵓⵕⵏ ⴳ ⵉⴼⵓⵍⵍⵓⵙⵏ, ⴰⵔ ⵉⵙⵇⵉⵇⵇⵉⵢ, ⴰⵔ ⵉⵜⵜⵉⵏⵉ: - ⵇⵉⵇⵇⵉⵀⵉ ⵓⴼⵉⵖ ⴽⵔⴰ..! ⵙ ⵣⵣⵔⴱ ⵜⵙⴰⵡⵍ ⴷ ⵜⵏⵏⴰ ⴰⵙ: - ⵎⴰⴷ ⵜⵓⴼⵉⴷ ⴰ ⴰⴼⵓⵍⵍⵓⵙ ⵉⵏⵓ, ⴰⴷ ⴰⴽ ⴼⴽⵖ ⵜⵓⵎⵎⴰⵥⵜ ⵏ ⵓⵙⵏⴳⴰⵔ? - ⵇⵉⵇⵇⵉⵀⵉ ⵓⴼⵉⵖ ⴽⵔⴰ..! - ⵎⴰⴷ ⵜⵓⴼⵉⴷ ⴰ ⴰⴼⵓⵍⵍⵓⵙ ⵉⵏⵓ, ⴰⴷ ⴰⴽ ⴼⴽⵖ ⵓⵔⴰⵡ ⵏ ⵢⵉⵔⴷⵏ? - ⵇⵉⵇⵇⵉⵀⵉ ⵓⴼⵉⵖ ⴽⵔⴰ..! - ⵎⴰⴷ ⵜⵓⴼⵉⴷ ⴰ ⴰⴼⵓⵍⵍⵓⵙ ⵉⵏⵓ, ⴰⴷ ⴰⴽ ⴼⴽⵖ ⵍⴱⵙⵉⵙ ⵏ ⵓⴳⴳⵯⵔⵏ ⵉⵊⵊⴰⵏ ⴷ ⵡⵓⴷⵉ? - ⵓⴼⵉⵖ ⵜⴰⵙⴰⵔⵓⵜ ⵏ ⵃⵎⵎⵓ ⵓⵏⴰⵎⵉⵔ, ⴳ ⵓⵙⴷⵙ ⵏ ⵡⴰⵢⵢⵉⵙ ⵏⵏⵙ. ⵜⵖⵉ ⵜⴰⵙⴰⵔⵓⵜ ⴳ ⴷⴰⵔ ⵓⴼⵓⵍⵍⵓⵙ, ⵙ ⵣⵣⵔⴱ ⵜⴷⴷⵓ ⵜⵙⴽⵔ ⴰⵙ ⴷ ⵍⴱⵙⵉⵙ ⵜⴼⴽ ⴰⵙ ⵜ, ⵄⴰⴷ ⴰⴷ ⵜⴼⵜⵓ ⵜⴽⵛⵎ ⵜⵉⴳⵎⵎⵉ ⵜⴰⵎⴰⵢⵏⵓⵜ, ⴰⵔ ⵜⵜⵏⵓⵕⵥⵓⵎ ⵜⵉⴼⵍⵡⵉⵏ ⵏ ⵉⵃⵓⵏⴰ, ⵢⴰⵏ ⴳ ⵓⴳⵏⵙ ⵏ ⵡⴰⵢⵢⴰⴹ, ⴰⵢⵍⵍⵉⵖ ⵜⵍⴽⵎ ⵡⵉⵙ ⵙⴰ ⵏ ⵉⵃⵓⵏⴰ, ⵜⵕⵥⵎ ⵜ, ⵜⴰⴼ ⵏⵏ ⴳⵉⵙ ⵜⴰⵙⵍⵉⵜ ⵏ ⵢⵉⵡⵉⵙ, ⵜⴳⴳⵉⵡⵔ ⵓⴽⴰⵏ ⵅⴼ ⵢⴰⵜ ⵜⴽⵯⴹⵉⴼⵜ, ⵜⵖⵉ ⵏⵏ ⴰⵣⵣⴰⵔ ⵙ ⵜⵉⴼⴷⵏⵉⵏ ⵏ ⵓⴹⴰⵕ ⵏⵏⵙ, ⴰⵔ ⵜ ⵜⵎⵛⵛⴹ, ⵙ ⵣⵣⵉⵏ ⵍⵍⵉ ⴰⵙ ⵉⴼⴽⴰ ⵕⴱⴱⵉ, ⴰⵔ ⴽⴰ ⵜⵙⵓⴼⵓ ⵣⵓⵏ ⴷ ⴰⵢⵢⵓⵔ. ⵍⵍⵉⵖ ⵜⵜ ⵜⵥⵕⴰ ⵜⴰⵏⵉⵔⵜ, ⵜⴳⴳⵯⴷ, ⵜⵏⴽⵔ ⵜⴱⵉⴷⴷ, ⵜⵙⵎⵓⵏ ⵉⵎⵟⵟⴰⵡⵏ ⴷ ⵡⴰⵡⴰⵍ, ⵜⵙⴰⵡⵍ ⴷ ⵜⵏⵏⴰ ⴰⵙ: - ⴰⵍⵍⴰⵀ ⵓⴽⴱⴰⵕ ⵍⵖⴷⵔⵜ ⴰⵢⴰⴷ ⴳ ⵍⵍⵉⵖ!.. ⵓⵔ ⵏⵏ ⵙⵔⵎ ⴳⵉⵖ ⴰⴱⵍⴰ ⵕⴱⴱⵉ ⵎⴰⴷ ⵜⵙⵉⴳⴳⵉⵍⴷ?.. ⴷ ⵎⴰⴷ ⴳⵉⴳⵉ ⵜⵔⵉⴷ?.. ⴼⴽⵉⵖ ⴰⵎ ⵍⵓⵇⵇⵕ ⵓⵔ ⴽⵎ ⵙⴰⵍⴰⵖ, ⵓⵍⴰ ⵉⵡⵉⵖ ⵜⵜ ⴳⵉⵎ.. ⵔⵉⵖ ⴳⵉⵎ ⴰⴷ ⵉⵢⵉ ⵜⴼⴽⴷ ⵡⴰⵢⵢⴰⴹ.. ⵀⴰⵜⵉ ⵖⵉⴽⵍⵍⵉ ⵜⵜⴹⴼⴰⵕⵏ ⵉⵏⴳⵯⵎⴰⵔⵏ ⵉⵥⵏⴽⵯⴰⴹ, ⴰⴷ ⴹⴼⵕⵖ ⵍⴰⵔⵣⴰⵇ ⴰⵔ ⴷⴰⵔⵓⵏ. ⵙ ⵜⵓⴳⵜⵜ ⵏ ⵍⵖⵓⴼ ⵍⵍⵉ ⵙ ⵄⵎⵎⵕⵏ ⵉⴷⵎⴰⵔⵏ ⵏ ⵎⴰⵙ ⵏ ⵓⵏⴰⵎⵉⵔ, ⴰⵔ ⴽⴰ ⵙⵓⵍ ⵜⵜⴼⵍⵓⴼⵓ, ⵜⵙⴰⵡⵍ ⴷ ⵜⵏⵏⴰ ⴰⵙ: - ⵎⴰⴷ ⵜⵙⴽⴰⵔⴷ ⴳ ⵖⵉⴷ? ⵎⴰⴷ ⴽⵎ ⵉⴷ ⵙⵔⵙ ⵢⵉⵡⵉⵏ? ⴰ ⵉⵍⵍⵉⵙ ⵏ ⵎⴰⴷ ⵜⴳⵉⴷ? ⵎⴰⵏⵡⵉ ⴳⴰⵏⵉⵏ ⴰⵢⵜⵎⴰⵎ? ⵉⵖ ⵜⵓⵔⵓⴷ ⴰⵔⵔⴰⵡ ⵎⴰ ⵔⴰⴷ ⵉⴳ ⵉⴷ ⵅⴰⵍⵉⵙ? ⵓⵍⵜ ⵎⴰⵏⵉ ⴰⴷ ⵜⴳⵉⴷ? ⵎⴰⵏ ⵜⴰⵙⵓⴽⵜ ⴰⵖ ⴽⵎ ⵉⴷ ⵢⵉⵡⵉ ⵡⴰⴹⵓ? ... ⵓⴽⴽⵍⵖ ⴼⵍⵍⴰⵎ ⵕⴱⴱⵉ!.. ⵜⵙⵙⵅⵙⵔⴷ ⴼⵍⵍⵉ ⵉⵡⵉ ... ⵖⵉⵍⴰⴷ ⴼⴼⵓⵖ ⴼⵍⵍⵉ, ⵜⴰⵖⴷ ⵏⵏ ⴰⵔⵡⴰⵙⵙ, ⵉⵏⵏⴰ ⴳ ⴷ ⵜⵓⵛⴽⵉⵜ ⵜⴰⴹⵓⴷ ⵙⵔⵙ ... ⴰ ⵉⵍⵍⵉⵙ ⵏ ⵜⵙⵓⴽⵜ.. ⴰ ⵜⴰⵖⵥⵏⵜ.. ⴰ ⵜⵉⵎⵊⵍⵉⵜ ... ⵜⵇⵇⵓⵎⵓ ⴼⵍⵍⴰⵙ ⵙ ⴳⴰⵔ ⴰⵡⴰⵍ, ⴰⵢⵍⵍⵉⵖ ⴰⵙ ⵜⵙⵃⴰⵛⴰ ⴷⴷⵓⵏⵉⵜ, ⵓⵍⴰ ⵎⴰⴷ ⴼⵍⵍⴰⵙ ⵉⵍⵍⴰⵏ, ⵜⴼⴼⵓⵖ ⴷ ⵜⴼⵍ ⵜⵜ ⴰⵔ ⴽⴰ ⵜⵙⵖⵓⵢⵢⵓ ⵣⵓⵏ ⴷ ⴰⵣⵣⴰⵏ ⵎⵥⵥⵉⵢⵏ, ⵜⵇⵇⵏ ⴷ ⴼⵍⵍⴰⵙ ⵜⵉⴳⴳⵓⵔⴰ ⵏ ⵉⵃⵓⵏⴰ ⵙ ⴽⵔⴰ ⵎⵎⵓ ⵜⵍⴰ ⵏ ⵊⵊⵀⴷ, ⴰⵢⵍⵍⵉⵖ ⵜⵉⵡⵉ ⵜⴳⵎⵎⵉ ⵜⴰⵏⵏⴷⵔⴰ ⵏ ⵉⴳⴳⵉⴳ ⵏ ⵜⴼⵍⵡⵉⵏ ⵏ ⵉⵎⴰⵡⵏ, ⵜⵔⴳⵍ ⵜⵏⵜ ⵙ ⵜⵙⴰⵔⵓⵜ, ⵜⵔⴰⵔ ⵜⵜ ⵙ ⵓⵙⴷⵙ ⵏ ⵡⴰⵢⵢⵉⵙ. ⵜⵉⵔⵉ ⵙ ⵖⵉⴽⴰⵏⵏ ⵜⵙⴽⵔ, ⵉⵖ ⵜⵓⴼⴰ ⴰⴷ ⵜⵏ ⵜⵙⵎⵎⵏⴳⵉⵔⵉ ⵜⴱⴹⵓⵜⵏ. ⵍⵍⵉⵖ ⴷ ⵢⵓⴹⴰ ⵓⵏⴰⵎⵉⵔ ⴳ ⵜⴳⵯⵎⵔⵜ, ⵢⴰⵡⵉ ⴷ ⴷⵉⴷⵙ ⵎⵏⵏⴰⵡ ⵉⵣⵏⴽⵯⴰⴹ, ⵉⵖⴰⵡⵍ ⵢⴰⵙⵉ ⴷ ⵜⴰⵙⴰⵔⵓⵜ ⴳ ⵖⵉⵍⵍⵉ ⴳ ⵜⵜ ⵉⴼⵍ, ⵢⵉⵔⵉ ⴰⴷ ⵉⵙⵙⴼⵕⵃ ⵜⴰⵏⵉⵔⵜ ⵏⵏⵙ ⵙ ⵎⴰⴷ ⴰⵙ ⴷ ⵉⴳⵯⵎⵔ, ⵖⵉⵔ ⵉⴽⵛⵎ ⵜⵉⴳⵎⵎⵉ, ⵉⵕⵥⵎ ⵜⵉⴼⵍⵓⵜ ⵏ ⵓⵃⴰⵏⵓ ⵉⵣⵡⴰⵔⵏ, ⵢⴰⴼ ⵏⵏ ⴰⴽⴰⵍ ⵏⵏⵙ ⵉⵏⴷⴰ ⵙ ⵡⴰⵎⴰⵏ, ⵉⵙⴽⵓⵛⵛⴹ ⵡⴰⵣⵣⴰⵔ ⴼ ⵉⴳⴳⵉ ⵏ ⵉⵅⴼ ⵏⵏⵙ.. ⵉⴱⵉⴷⴷ ⴰⵔ ⵉⵜⵜⵓⵎⵎⴰⵍ, ⵉⵎⵉⵍ ⴰⴷ ⵢⴰⴼ ⵎⴰⵏⵉ ⴷ ⵙⵔⵙ ⴽⴽⴰⵏ ⵡⴰⵎⴰⵏ? ⵍⵍⵉⵖ ⵓⵔ ⵉⵍⴽⵎ ⵙ ⵉⵙⵎⵎⵓⵇⵇⴰⵍ ⵏⵏⵙ ⴰⵎⵢⴰ, ⵉⵕⵥⵎ ⵡⵉⵙ ⵙⵉⵏ, ⵍⴽⵎⵏ ⴰⵙ ⴳⵉⵙ ⵜⴰⵡⵊⵍⵉⵍⵟ, ⵖⵉⴽⴰⵏⵏ ⴷ ⵡⵉⵙ ⴽⵕⴰⴹ ... ⴰⵔ ⵡⵉⵙ ⵙⴰ, ⵍⴽⵎⵏ ⴰⵙ ⴳⵉⵙ ⵡⴰⵎⴰⵏ ⵉⴼⴰⴷⴷⵏ. ⵖⵉⵔ ⵉⵕⵥⵎ ⵜ, ⵢⴰⴼ ⵏⵏ ⵜⴰⵎⵖⴰⵔⵜ ⵏⵏⵙ ⵜⵙⴽⴽⵓⵎⵎⵔ ⵓⴽⴰⵏ ⵅⴼ ⵉⴳⴳⵉ ⵏ ⵢⴰⵜ ⵜⴰⴳⴳⵯⵙⵜ, ⴰⵔ ⵜⴰⵍⵍⴰ, ⴳⵉⵏ ⴰⵙ ⴷ ⵉⵎⵟⵟⴰⵡⵏ ⵣⵓⵏ ⴷ ⴰⵖⴱⴰⵍⵓ ⵅⴼ ⵉⴳⴳⵉ ⵏ ⵓⴷⵎ ⵏⵏⵙ. ⵉⵥⵕⴰ ⵜⵜ ⵓⴽⴰⵏ ⵖⵉⴽⴰⵏⵏ, ⵉⴷⴷⵓⵀⴷⵓ, ⵉⴱⴱⵉ ⵊⵊⵀⴷ ⵏⵏⵙ, ⴹⵕⵏ ⵡⴰⵎⴰⵏ ⴳ ⵉⴼⴰⴷⴷⵏ ⵏⵏⵙ, ⵓⵔ ⵉⴽⴽⵉ ⵢⴰⵜ ⵙ ⴰⵔ ⵉⵜⵜⵎⵍⵉⵍⵍⵉⵢ, ⴰⵢⵍⵍⵉⵖ ⵄⵍⴰⵢⵏ ⵉⴹⵕ, ⵍⵍⵉⵖ ⴷ ⵉⴷⵓⵢ ⵉⴽⴽ ⵉⵎⵉⴽ, ⵉⵙⴰⵡⵍ ⴷ ⵉⵏⵏⴰ ⴰⵙ: - ⵎⴰⴷ ⴽⵎ ⵢⴰⵖⵏ ⴰ ⵜⴰⵎⵖⴰⵔⵜ ⵉⵏⵓ, ⴰⵢⵍⵍⵉⵖ ⵜⵙⵙⵏⴳⵉⴷ ⴷ ⵉⵎⵟⵟⴰⵡⵏ ⵏⵏⵎ, ⵜⵙⵙⵎⴷⵓⴷ ⵉⵅⵙⴰⵏ ⵏⵏⵎ, ⴰⵔ ⵜⴰⵍⵍⴰⴷ ⴰⵔ ⵜⵙⵙⴰⵍⵍⴰⴷ?!.. ⵙ ⵍⴼⵇⵇⴰⵄⵜ ⵉⴳⴳⵓⵜⵏ, ⵜⴳⴳⵯⵉⵣ ⴷ ⵙ ⴷⴰⵔⵙ, ⵜⵙⵙⴼⴹ ⵉⵎⵟⵟⴰⵡⵏ ⵏⵏⵙ, ⵜⵎⵍ ⴰⵙ ⵎⴰⴷ ⴰⵙ ⵜⵙⴽⵔ ⵎⴰⵙ, ⵜⵣⴰⵢⴷ ⴳ ⵡⴰⵡⴰⵍ ⵏⵏⵙ ⵜⵏⵏⴰ ⴰⵙ: - ... ⵖⵉⵍⴰⴷ ⴰ ⵃⵎⵎⵓ ⵓⵏⴰⵎⵉⵔ, ⵓⵔ ⵜⵇⵇⴰⵎⴰⴷ ⴳ ⵍⵄⴰⵀⴷ, ⵓⵍⴰ ⵜⵙⵙⵓⴼⵉⴷ ⵛⵛⵕⵓⴹ.. ⴽⵓⵍⵍⵓ ⵖⴰⵢⵍⵍⵉ ⴽⵚⵓⴹⵖ ⵉⵊⵕⴰ ⵉⵢⵉ.. ⴰⵛⴽⵓ ⵎⴰⵏⵣⴰ ⵍⵄⴰⵀⴷ ⵍⵍⵉ ⵉⵢⵉ ⵜⴼⴽⵉⴷ? ⵎⴰⵏⵣⴰ ⵜⴰⴳⴰⵍⵍⵉⵜ ⵍⵍⵉ ⵏⵙⴳⵓⵍⵍⴰ ⴳⵔⴰⵜⵏⵖ? ⵎⴰⵏⵣⴰ ⵜⵜⵛⴱⵉⴽ ⵏ ⵉⴹⵓⴹⴰⵏ?.. ⵎⵉⵛⵛⴰⵏ, ⵓⵔ ⵙⵓⵍ ⴳⵉⴽ ⵔⵉⵖ, ⴰⴱⵍⴰ ⴰⴷ ⵉⵢⵉ ⵜⵕⵥⵎⴷ ⵜⴰⵔⵔⵢⴰⵃⵜ ⴰⴷ ⵏ ⵓⵃⴰⵏⵓ, ⴰⴷ ⴷ ⴳⵉⵙ ⵉⵙⵙⵓⵏⴼⵙ ⵓⵣⵓⵣⵡⵓ, ⴷ ⴰⴷ ⵏⵏ ⴳⵉⵙ ⴰⴳⴳⵖ ⵙ ⴷⴷⵓⵏⵉⵜ, ⴰⵛⴽⵓ ⵓⵍ ⵉⵏⵓ ⵉⵔⴰ ⴰⴷ ⵉⴱⴱⴰⵇⵇⵉ, ⵙ ⵍⵖⵓⴼ ⴷ ⵜⴰⴳⵓⴹⵉ ⵍⵍⵉ ⵉⵢⵉ ⵜⵙⴽⵔ ⵎⴰⴽ, ⵙ ⵡⴰⵡⴰⵍ ⵏⵏⵙ ⵉⵅⵛⵏⵏ. ⵢⵉⴽⵚⴰⴹ ⵉⵖ ⴰⵙ ⵉⵕⵥⵎ ⵜⴰⵔⵔⵢⴰⵃⵜ, ⴰⴷ ⵜⴼⴼⵓⵖ ⵜⴼⵍ ⵜ, ⵜⴰⴹⵓ ⵙ ⵡⵉⵙ ⵙⴰ ⵏ ⵉⴳⵏⵡⴰⵏ, ⵉⵙⴰⵡⵍ ⴷ ⵉⵏⵏⴰ ⴰⵙ: - ⴽⵚⵓⴹⵖ ⴰⴷ ⵜⴼⴼⵓⵖⴷ ⵜⴰⵢⵍⴷ, ⵜⴰⴹⵓⴷ ⵜⵖⵍⵉⴷ ⴷ ⵉⴳⵏⵡⴰⵏ, ⵜⴼⵍⴷ ⵉⵢⵉ ⴷ ⴳ ⵉⴳⴳⵉ ⵏ ⴷⴷⵓⵏⵉⵜ, ⴰⵔ ⵙⵙⴰⵖ ⵜⴰⴳⵓⴹⵉ ⵏⵏⵎ!.. ⵜⵔⴰⵔ ⴷ ⴼ ⵡⴰⵡⴰⵍ ⵏⵏⵙ ⵜⵏⵏⴰ ⴰⵙ: - ⵉⵖ ⵉⵢⵉ ⵓⵔ ⵜⵓⵎⵏⵜ, ⵀⴰ ⴰⴼⵓⵙ ⵉⵏⵓ, ⵖⵉ ⵜ ⴰⵔ ⴷ ⵏⵏ ⴰⴳⴳⵯⵖ, ⵢⵓⵜ ⵉⵢⵉ ⴷ ⵉⵎⵉⴽ ⵏ ⵓⵣⵓⵣⵡⵓ. ⵉⵖⴰⵡⵍ ⵉⵕⵥⵎ ⴰⵙ ⵜⴰⵔⵔⵢⴰⵃⵜ, ⵍⵍⵉ ⵊⵊⵓⵏ ⵓⵔ ⵉⵕⵥⵎ ⴽⵔⴰ ⵉⴽⴽⴰ ⵉⵍⵍⴰ ⴷⵉⴷⵙ, ⵎⵇⵇⴰⵔ ⵏⵉⵜ ⵉⴽⵚⵓⴹ ⴰⴷ ⵜⴼⴼⵓⵖ.. ⵎⵉⵛⵛⴰⵏ, ⵓⵔ ⵉⵔⵉ ⴰⴷ ⴰⵙ ⵉⵣⴰⵢⴷ ⵜⴰⴳⵓⴹⵉ ⵅⴼ ⵜⴰⵢⵢⴰⴹ, ⵖⴰⵢⴰⵏⵏ ⴰⴼ ⵉⵙⴽⵔ ⵉⵙ ⵜⵜ ⵢⵓⵎⵏ, ⵉⵖⵉ ⴰⵙ ⴰⴼⵓⵙ, ⵉⵕⵥⵎ ⴰⵙ ⵜⴰⵔⵔⵢⴰⵃⵜ. ⵜⵎⵎⴰⵜⵜⵉ ⵏⵏ ⵜⴰⵏⵉⵔⵜ ⵅⴼ ⵓⵏⴰⵎⵉⵔ, ⵜⵙⴽⵔ ⵉⵙ ⵜⵔⴰ ⴰⴷ ⵏⵏ ⵜⴰⴳⴳ ⴳ ⵜⴰⵔⵔⵢⴰⵃⵜ ... ⵙ ⵢⴰⵜ ⵜⴽⵍⵉⵜ ⵜⵍⴷⵉ ⴳⵉⵙ ⴰⴼⵓⵙ ⵏⵏⵙ, ⵜⴼⴼⵓⵖ ⵙ ⴱⵕⵕⴰ, ⵓⵔ ⴰⵙ ⴷ ⵜⴼⵍ ⴳ ⵓⴼⵓⵙ ⴰⴱⵍⴰ ⵜⴰⵍⵅⴰⵜⵎⵜ ⵏⵏⵙ ⵏ ⵓⵔⵖ. ⵍⵍⵉⵖ ⵓⵔⵜⴰ ⵜⵖⵍⵉ ⵙ ⵉⴳⵏⵏⴰ, ⵜⵙⴰⵡⵍ ⴷ ⵜⵏⵏⴰ ⴰⵙ: - ⵜⵉⵎⵏⵙⵉⵡⵉⵏ.. ⴰ ⴱⵓ ⵜⴰⵢⵢⵔⵉ, ⴰ ⵃⵎⵎⵓ ⵓⵏⴰⵎⵉⵔ, ⴰ ⴰⵔⴳⴰⵣ ⵉⵏⵓ, ⵉⵖ ⵉⵢⵉ ⵙⵓⵍ ⵜⵔⵉⴷ, ⵜⵉⵔⵉⴷ ⴰⵔⵔⴰⵡ ⵏⵏⵖ ⵍⵍⵉ ⵔⴰⴷ ⴰⵔⵓⵖ, ⵜⵙⵉⴳⴳⵍⵜ ⵎⴰⴷ ⴽ ⵉⵏⵏ ⵉⵙⵙⴰⵇⵍⴰⵢⵏ ⵙ ⵓⵖⴱⴰⵍⵓ ⵏ ⵜⵉⵡⵉⵡⵉⵏ ⴳ ⵡⵉⵙ ⵙⴰ ⵏ ⵉⴳⵏⵡⴰⵏ, ⵀⴰⵜⵉ ⵔⴰⴷ ⴱⴷⴷⴰ ⵙⵔⴽ ⵜⵜⵇⵇⵍⵖ, ⵉⵔⵉⵖ ⴰⴷ ⵜⴳ ⵜⴰⵍⵅⴰⵜⵎⵜ ⵉⵏⵓ, ⵍⵍⵉ ⵏⵏ ⴷⴰⵔⴽ ⵉⵇⵇⴰⵎⴰⵏ, ⵜⴰⵎⴰⵜⴰⵔⵜ ⵏ ⴳⵔⴰⵜⵏⵖ, ⵜⴳ ⵜⴰⵡⴰⵢⵢⴰ ⵉⵏⵓ, ⵢⵓⴳⵍ ⵏⵏ ⴰⵅⵕⵚ ⵏ ⵓⵔⵖ ⴳ ⵜⵉⵏⵅⴰⵔ, ⴰⵔⵇⵇⴰⵙ ⵏ ⴳⵔⴰⵜⵏⵖ. ⵜⴷⴷⴰ ⵜⴰⵏⵉⵔⵜ ⵜⵖⵍⵉ ⴷ ⵉⴳⵏⵡⴰⵏ, ⵜⴼⵍ ⴷ ⵃⵎⵎⵓ ⵓⵏⴰⵎⵉⵔ ⵡⴰⵀⴷⵓⵜ, ⴰⵔ ⵉⵙⵙⴰ ⵜⴰⴳⵓⴹⵉ ⵏ ⵜⴰⵢⵢⵔⵉ ⴷ ⵓⵎⴰⵔⴳ ⵏⵏⵙ, ⴰⵔ ⵉⵙⵎⵓⵎⵎⵓⵢ ⵅⴼ ⵕⴱⴱⵉ ⵍⵍⵉ ⵜ ⵉⵅⵍⵇⵏ, ⴰⴷ ⴰⵙ ⵜⵜ ⵉⴷ ⵉⵔⴰⵔ ... ⵓⵔ ⵙⵓⵍ ⵉⵔⵉ ⴰⴷ ⵉⵛⵛ ⵓⵍⴰ ⵉⵙⵡⴰ, ⵡⴰⵏⵏⴰ ⵙⵔⵙ ⵉⵙⴰⵡⵍⵏ ⵉⵏⵅⵅⵍ ⵜ, ⴰⵢⵍⵍⵉⵖ ⴳⵉⵙ ⵉⴱⴱⵉ ⵡⴰⵡⴰⵍ. ⵉⵣⵔⵉ ⵉⵎⴰⵍ ⴰⵙⵙ, ⵡⵉⵙ ⵙⵉⵏ, ⴰⵔ ⴰⵢⵢⵓⵔ, ⵍⵃⴰⵍⵜ ⵏⵏⵙ ⵉⵙ ⴰⵔ ⵜⵜⵣⴰⵢⴰⴷ, ⴰⵢⵍⵍⵉⵖ ⵉⵎⴷⴰ, ⵢⴰⵎⵓⵎ ⵢⵉⵙⴷⵉⴷ ⵣⵓⵏ ⴷ ⴰⴽⵛⵛⵓⴹ ... ⵜⵉⴽⵚⴰⴹ ⵙⵔⵙ ⵎⴰⵙ, ⵜⵉⴳⵯⵕⴰⵥ ⵜⵜ ⵅⴼ ⵎⴰⴷ ⵜⵙⴽⵔ ⵉ ⵜⵎⵖⴰⵔⵜ ⵏⵏⵙ, ⴰⵢⵍⵍⵉⵖ ⵜⵏ ⵜⵙⵎⵎⵏⴳⴰⵔⴰ, ⵜⴱⴹⵓ ⵜⵏ, ⴰⵔ ⴽⴰ ⵙⵓⵍ ⵜⵙⵙⵕⵊⵓ ⴰⴷ ⴰⵙ ⴷ ⵜⴰⴹⵓ ⵜⴰⵏⵉⵔⵜ ⵏⵏⵙ, ⵏⵖ ⵜⵜ ⵉⵜⵜⵓ, ⴱⴰⵛ ⴰⴷ ⴷ ⵢⴰⴹⵓ ⵙ ⵍⵃⴰⵍⵜ ⵏⵏⵙ, ⵢⴰⵡⵉ ⵜⵜ ⴳ ⵜⵡⵡⵔⵉ ⵏⵏⵙ, ⵖⵉⴽⵍⵍⵉ ⵜⵜ ⵉⵏⵏ ⵉⴽⴽⴰ. ⵢⴰⵏ ⵡⴰⵙⵙ, ⵜⵏⴽⵔ ⵜⴱⵔⵔⵃ ⴰⴷ ⵜⴼⴽ ⵜⴰⵔⵣⵣⵉⴼⵜ ⵎⵇⵇⵓⵕⵏ, ⵉ ⵡⴰⵏⵏⴰ ⴷ ⵉⴹⵉⵏ ⴰⵡⴰⵍ ⴳ ⵢⵉⵡⵉⵙ ⵃⵎⵎⵓ ⵓⵏⴰⵎⵉⵔ, ⴷⴷⵓⵏ ⴷ ⴼⵍⵍⴰⵙ ⵎⴷⴷⵏ, ⵡⴰⵏⵏⴰ ⵏⵏ ⴷⴰⵔⵙ ⵉⴽⴽⴰⵏ, ⴰⵔ ⴳⵉⵙ ⵉⴽⴽⵉⵜ ⵙ ⵎⴰⴷ ⴷⴰⵔⵙ ⵉⵍⵍⴰⵏ ⵏ ⵜⵉⵍⵍⴰⵢ, ⴰⵔⴽⵉⵖ ⵉⵕⵎⵉ, ⵓⵔ ⵉⴹⵉ ⴰⵎⵢⴰ, ⵉⵏⴽⵔ ⵉⴼⵍ ⵜ. ⵖⵉⴽⴰⵏⵏ ⴰⵔ ⵢⴰⵜ ⵜⴰⵡⴰⵢⵢⴰ, ⵜⵓⵛⴽⴰ ⴷ ⴰⵔ ⵍⴳⴷⴷⴰⵎ ⵏ ⵓⵏⴰⵎⵉⵔ, ⵜⵙⴽⵔ ⵉⵙ ⵔⴰⴷ ⵜⵙⵙⵏⵓ ⵜⵉⵔⵎⵜ, ⵜⴳ ⵏⵏ ⵖⵉⵔ ⵙⵉⵏ ⵉⵏⴽⴰⵏ, ⴰⵔ ⴼⵍⵍⴰⵙⵏ ⵜⵙⵔⵓⵙ ⵜⵉⴽⵉⵏⵜ ⴰⴷ ⵜⴰⵙⵙⵜⵡⴰ.. ⵎⵉⵛⵛⴰⵏ ⴰⵔ ⴰⵙ ⵜⵟⵟⴰⵕ, ⵖⵉⴽⴰⴷ ⵏⵖ ⵖⵉⴽⴰⴷ.. ⵢⴰⵜ ⵜⵡⴰⵍ, ⵜⵉⵙⵙ ⵙⵏⴰⵜ, ⵜⵉⵙⵙ ⴽⵕⴰⴹⵜ, ⵜⵉⵙⵙ ⴽⴽⵓⵥⵜ ⵉⵙⴰⵡⵍ ⴷ ⵉⵏⵏⴰ ⴰⵙ: - ⴳ ⵏⵏ ⴰ ⴳⴰⵔ ⵜⴰⵡⴰⵢⵢⴰ ⵡⵉⵙ ⴽⵕⴰⴹ ⵉⵏⴽⴰⵏ, ⴰⴷ ⴽⵎ ⵉⵙⴳⵏ ⵕⴱⴱⵉ ⵉⵜⵜⵓⴽⵎ. ⵜⴼⵕⵃ ⴱⴰⵀⵔⴰ ⵎⴰⵙ ⵍⵍⵉⵖ ⴽⴰ ⵙⵓⵍ ⵉⵙⴰⵡⵍ, ⵜⴼⴽ ⵉ ⵜⵡⴰⵢⵢⴰ ⵜⴰⵔⵣⵣⵉⴼⵜ ⵍⵍⵉ ⴷⵉⴷⵙ ⵜⵙⴽⵔ. ⵉⴽⴽⴰ ⵃⵎⵎⵓ ⵓⵏⴰⵎⵉⵔ ⴰⵙⴳⴳⵯⴰⵙ ⴷ ⵎⵏⵏⴰⵡ ⵉⵢⵢⵉⵔⵏ, ⵉⵣⵣⵔⵉ ⴳⵉⵙⵏ ⵓⵔ ⴷ ⵉⵎⵉⴽ ⵏ ⵜⴳⵯⵓⴹⵉ ⵏ ⵓⵎⴰⵔⴳ, ⵉⵎⴹⵉ ⴳⵉⵙⵏ ⵜⵉⵎⵕⵥⴰⴳ ⵏ ⵜⴰⵢⵢⵔⵉ, ⵉⴽⴽⴰⵜⵜⵉⵏ ⴳⵉⵙⵏ ⵉⴳⴰ ⵡⴰⵃⴷⵓⵜ, ⵓⵔ ⵊⵊⵓ ⵉⵍⵍⵉ ⵎⴰⴷ ⴷ ⵉⵙⴰⵡⵍ, ⵓⵍⴰ ⵎⴰⴷ ⴷ ⵉⵛⵔⴽ ⵜⵉⵔⵎⵜ, ⴰⴱⵍⴰ ⵉⵙ ⵉⵖⵓⴼ, ⴰⵔ ⵉⵜⵜⵏⵓⴽⵎⵓⴹ, ⵓⵔ ⵢⵓⴼⴰ ⵎⴰⴷ ⵉⵔⴰ ⴰⴷ ⵜ ⵉⵙⴽⵔ?!. ⴳ ⵢⴰⵏ ⵡⴰⵙⵙ ⵢⵓⴼⴰ ⵏⵏ ⵖⵓⵏⵛⴽⴰⵏⵏ, ⵓⵔ ⴰⴷ ⵜ ⵉⵙⵙⵍⴽⵎ ⵉ ⵎⴰⵏ.. ⵍⵍⵉⴷⴷ ⴰⵣⴽⴽⴰ ⵉⵏⴽⵔ ⵣⵉⴽⵚⴱⴰⵃ, ⵉⴳ ⵜⴰⵔⵉⴳⵜ ⵉ ⵡⴰⵢⵢⵉⵙ ⵏⵏⵙ, ⵉⵖⵔ ⴷ ⵉ ⵎⴰⵙ, ⵉⵏⵏⴰ ⴰⵙ: - ⴰⵎⵚⵉⴼⴹ ⵉⴳⴰ ⵡⵉⵏ ⵕⴱⴱⵉ, ⵖⴰⵢⴰⵏⵏ ⴰⴼ ⵔⵉⵖ ⴰⴷ ⴷⵉⴷⵎ ⵎⵚⵉⴼⵉⴹⵖ ⴰ ⵉⵎⵎⵉ!.. ⴰⵛⴽⵓ ⵔⵉⵖ ⴰⴷ ⵎⵎⵓⴷⴷⵓⵖ, ⵓⵔ ⵙⵙⵉⵏⵖ ⵉⵙ ⵔⴰⴷ ⴷ ⴰⴹⵓⵖ, ⵏⵖ ⴷⴷ ⵓⵀⵓ? ⵔⵉⵖ ⴰⴷ ⴼⴼⵓⵖⵖ, ⴳⵖ ⴰⵎⴰⵍⵍⴰⵢ, ⴼⴽⵖ ⵉ ⵜⵎⵉⵣⴰⵔ ⴰⵔ ⵜⵜⵍⵓⵍⵍⵓⵢⵖ ... ⵉⵔⵉⵖ ⴰⴷ ⵙⵉⴳⴳⵍⵖ ⵎⴰⴷ ⵉⵢⵉ ⵉⵙⵙⵍⴽⴰⵎⵏ ⵉ ⵡⵉⵙ ⵙⴰ ⵏ ⵉⴳⵏⵡⴰⵏ. ⵏⵖ ⵣⴷⵖⵖ ⴳ ⵜⴰⴳⴰⵏⵜ ⴷ ⵡⴰⵢⵍⴰⵍⵏ, ⴰⵔ ⴷ ⵉⵍⵉⵖ ⵍⴰⵔⵢⴰⵛ ⵎⴰⴷ ⵉⵢⵉ ⵙⵔⵙⵏ ⵉⵙⵙⴰⵇⵍⴰⵢⵏ ... ⴳ ⵓⵣⵎⵣ ⴰⴷ, ⴱⴱⴰⵇⵇⴰⵏ ⴷ ⵡⴰⵍⵍⵏ ⵏⵏⵙ ⵙ ⵉⵎⵟⵟⴰⵡⵏ, ⵓⵔ ⵜ ⵓⵊⵊⵉⵏ ⴰⴷ ⵉⴹⴼⵕ ⴰⵡⴰⵍ ⵏⵏⵙ, ⵉⴼⵙⵙ ⵉⵎⵉⴽ, ⵉⵣⴰⵢⴷ ⵉⵏⵏⴰ ⴰⵙ: - ⵖⵉⵍⴰⴷ ⵓⵔ ⴰⵎ ⴹⴰⵍⴱⵖ ⴰⴱⵍⴰ ⴰⴷ ⵉⵢⵉ ⵜⵙⴰⵎⵃⴷ, ⵜⴼⴽⴷ ⵉⵢⵉ ⵕⵕⴹⴰ ⵏⵏⵎ, ⴰⵔ ⵉⵢⵉ ⵜⵜⴷⵄⵓⴷ ... ⵉⵏⵉ ⵙⵓⵍⵖ, ⵉⵙⵙⵉⵖⵣⵉⴼ ⵉⵢⵉ ⵕⴱⴱⵉ ⵜⵓⴷⵔⵜ, ⵀⴰⵜⵉ ⵔⴰⴷ ⵙⵓⵍ ⵏⵉⵏⵎⵉⴳⴳⵉⵔ ⴳ ⴷⴷⵓⵏⵉⵜ, ⵉⵏⵉ ⵎⵎⵓⵜⵖ, ⴰⵔ ⴷⴰⵔ ⵕⴱⴱⵉ ⵏⵉⵏⵎⵉⴳⴳⵉⵔ ⴳⵉⵙ ... ⵓⵔ ⵉⴽⵎⵎⵉⵍ ⵜⴰⴳⵓⵔⵉ ⵉⴳⴳⵓⵔⴰⵏ ⴳ ⵡⴰⵡⴰⵍ ⵏⵏⵙ, ⴰⵢⵍⵍⵉⵖ ⴱⴱⴰⵇⵇⴰⵏ ⵉⵎⵟⵟⴰⵡⵏ ⴳ ⵡⴰⵍⵍⵏ ⵏ ⵎⴰⵙ ⵅⴷ ⵏⵜⵜⴰⵜ.. ⵎⴰⵙ ⵍⵍⵉ ⵓⵔ ⵉⵔⵉⵏ ⵓⵏⵛⴽ ⴰⵏⵏ, ⵡⴰⵍⴰⵢⵏⵏⵉ.. ⵎⴰⴷ ⴷⴰⵔⵙ ⵉⵍⵍⴰⵏ ⴰⴷ ⵜ ⵜⵙⴽⵔ? ⵖⴰⵢⴰⵏⵏ ⴰⴼ ⵏⵛⴰⴱⴱⴰⴽⵏ, ⴱⵕⵕⵎⵏ ⴷ ⵉⵖⴰⵍⵍⵏ ⴼ ⵉⵏⴳⵔⴰⵜⵙⵏ, ⴰⵔ ⵜⵜⵎⵚⵉⴼⵉⴹⵏ.. ⵓⵏⴰⵎⵉⵔ ⴷ ⵉⴳⵉⴷⵔ ⵉⵙⵙⵓⴷⴰ ⵃⵎⵎⵓ ⵓⵏⴰⵎⵉⵔ ⴰⵢⵢⵉⵙ ⵏⵏⵙ, ⵉⴼⴽ ⵉ ⵜⵎⵉⵣⴰⵔ, ⴷ ⵍⴰⵕⴳⵓⴳ, ⴷ ⵉⵣⴰⵖⴰⵔⵏ, ⴷ ⵉⴷⵔⴰⵔⵏ, ⴷ ⵜⴰⴳⴰⵏⵉⵏ ... ⴰⵔ ⵉⵜⵜⵍⵓⵍⵍⵓⵢ ⴱⵍⴰ ⴰⴷ ⵢⵉⵙⵙⴰⵏ ⵎⴰⵏⵉ ⵉⵔⴰ? ⵓⵍⴰ ⵎⴰⵏⵉ ⵙ ⵉⴷⴷⴰ? ⵣⵔⵉⵏ ⴼⵍⵍⴰⵙ ⵓⵙⵙⴰⵏ, ⴷ ⵉⵢⵢⵉⵔⵏ, ⴷ ⵉⵙⴳⴳⵯⴰⵙⵏ, ⵢⵓⵜⵉ ⵎⴰⵖ ⴳⵉⵙⵏ ⵓⵔ ⵉⵛⵛⵉ ⵎⴰⵖ ⵉⵛⵛⴰ, ⴷ ⵎⴰⵖ ⴳⵉⵙⵏ ⵓⵔ ⵉⵙⵙⵉ ⵎⴰⵖ ⵉⵙⵙⴰ, ⴷ ⵎⴰⵖ ⴳⵉⵙⵏ ⵢⴰⵡⵣ ⵎⴰⵖ ⵉⵟⵟⴰⵚ, ⴷ ⵎⴰⵖ ⴳⵉⵙⵏ ⵉⵔⴼⵓⴼⵏ ⵎⴰⵖ ⵉⵟⵕⵕⵃ, ⵉⴳ ⵙ ⵖⵉⴽⴰⵏ ⵣⵓⵏ ⴷ ⴰⵎⴰⵍⵍⴰⵢ ⴷⴰⵔ ⵓⵔ ⵜⵍⵍⵉ ⵜⵎⴰⵣⵉⵔⵜ, ⵏⵖ ⴰⵎⵣⵡⵓⴳ ⵓⵔ ⵉⵙⵙⵉⵏ ⵎⴰⵏⵉ ⵉⵔⴰ, ⵏⵖ ⴰⵔⴼⴼⴰⴽ ⴷⴰⵔ ⵓⵔ ⵉⵍⵍⵉ ⵎⴰⴷ ⵉⵛⵜⵜⴰ ⵓⵍⴰ ⵎⴰⴷ ⵉⵏⵜⵜⵍ ... ⴳ ⵜⴳⵉⵔⴰ ⵏ ⵡⴰⵡⴰⵍ, ⵉⵔⴼⵓⴼⵏ ⵙ ⵜⵓⴳⵜ ⵏ ⵜⵡⴰⴷⴰ, ⴷ ⵜⵉⵣⵣⵍⴰ, ⴷ ⵜⵎⴰⵍⵍⴰⵢⵜ, ⴷ ⵓⵣⵡⵓⴳ ⴳ ⵜⵎⵉⵣⴰⵔ ⴷ ⵜⴰⴳⴰⵏⵉⵏ ... ⵍⵍⵉⵖ ⵜ ⵉⵔⴰ ⵕⴱⴱⵉ ⵙ ⵡⴰⴼⵓⵍⴽⵉ, ⵉⵏⴽⵔ ⴰⵔ ⵉⵙⴰⵇⵇⵙⴰ, ⵎⴰⵏⵉⵖ ⵉⵔⴰ ⴰⴷ ⵢⴰⴼ ⵎⴰⴷ ⵜ ⵉⵙⵙⴰⵇⵍⴰⵢⵏ ⵙ ⵡⵉⵙ ⵙⴰ ⵉⴳⵏⵡⴰⵏ? ... ⴳ ⵢⴰⵏ ⵡⴰⵙⵙ ⵉⵍⴽⵎ ⵢⴰⵜ ⵜⵎⴰⵣⵉⵔⵜ ⴳ ⴱⴰⵀⵔⴰ ⴳⴳⵓⵜⵏ ⵉⵎⵣⴷⴰⵖⵏ, ⴷ ⵉⴳⵔⴰⵏ ⴼⵓⵍⴽⵉⵏⵉⵏ, ⵢⴰⴼ ⵏⵏ ⴳ ⵜⴰⵎⴰ ⵏ ⵓⵖⴰⵔⴰⵙ, ⵢⴰⵏ ⵡⴰⵡⵙⵙⴰⵔ ⴱⴰⵀⵔⴰ ⵉⴽⴽⵓⵄⵎⴰⵏ, ⵉⵎⵍ ⴰⵙ ⵓⵏⴰⵎⵉⵔ ⵎⴰ ⴼ ⵉⵣⵣⵉⴳⵉⵣ, ⵉⵙⴰⵡⵍ ⴷ ⵉⵏⵏⴰ ⴰⵙ: - ⵃⵜⵜⴰ ⵢⴰⵏ ⵓⵔ ⵉⵥⴹⴰⵕ ⴰⴷ ⴽ ⵉⵙⵙⵍⴽⵎ ⵉ ⵡⵉⵙ ⵙⴰ ⵏ ⵉⴳⵏⵡⴰⵏ, ⴰⴱⵍⴰ ⵢⴰⵏ ⵉⴳⵉⴷⵔ ⵉⵣⴷⵖ ⴳ ⵢⴰⵏ ⵓⵊⴰⵕⵉⴼ ⴰⵣⴳⵣⴰⵡ, ⴳ ⵉⴳⴳⵉ ⵏ ⵢⴰⵏ ⵓⴷⵔⴰⵔ ⵏⵏⴰ ⴱⴰⵀⵔⴰ ⵢⴰⴳⴳⵓⴳⵏ. ⵉⴱⵉⴷⴷ ⵡⴰⵡⵙⵙⴰⵔ, ⵉⵎⵍ ⴰⵙ ⵏⵏ ⴰⵖⴰⵔⴰⵙ ⵙⵔⵙ ⵉⵜⵜⴰⵡⵉⵏ.. ⵉⵜⵜⵢⴰⵇⵇⵏ ⵓⵏⴰⵎⵉⵔ ⵉⴹⴼⵕ ⵜ, ⵎⵇⵇⴰⵔ ⵏⵉⵜ ⵉⵖⵣⵣⵉⴼ, ⵙ ⵜⵓⴳⵜ ⵏ ⵕⵕⵊⴰ ⴷ ⵓⵎⴰⵔⴳ, ⴰⵔ ⵉⵣⵣⵉⴳⵉⵣ ⴰⴹⴰⵏ ⴷ ⵉⵣⴰⵍⵉⵡⵏ, ⴰⵢⵍⵍⵉⵖ ⵉⵍⴽⵎ ⴰⵊⴰⵕⵉⴼ ⵣⴳⵣⴰⵡⵏ, ⵢⵉⵔⵉ ⴰⴷ ⵙⵔⵙ ⵉⵖⵍⵉ, ⵢⴰⴼ ⵜ ⵉⵏⵏ ⵉⵎⵎⵏⵄⴰ, ⵓⵔ ⴰⵙ ⵉⵥⴹⴰⵕ, ⴰⵛⴽⵓ ⵉⵖⵣⵣⵉⴼ, ⵢⴰⵜⵜⵓⵢ, ⵉⵃⵍⵓⵛⵛⴹ. ⵙ ⵜⵓⴳⵜ ⵏ ⵕⵕⵎⵓⵢⵜ, ⵉⴳⴳⵯⵉⵣ ⴷ ⵅⴼ ⵡⴰⵢⵢⵉⵙ ⵏⵏⵙ, ⵉⵣⵣⴳ ⴰⵙ ⵜⴰⴳⴳⵯⵙⵜ, ⵉⴽⵔⴼ ⵜ, ⵉⴽⴽⵙ ⴰⵙ ⴰⵍⴳⴰⵎⵓ, ⵉⵣⵣⵓⴳⵣ ⴷ ⴼⵍⵍⴰⵙ ⵜⴰⵔⵉⴳⵜ, ⵉⴼⴽ ⴰⵙ ⵎⵓⵜⵛ ⵎⴰⴷ ⵉⵛⵜⵜⴰ, ⵉⴼⵔⴷ ⴳⵉⵙ ... ⵉⴳⴳⵉⵡⵔ, ⵉⵙⵙⵓⴷⵓ ⵅⴼ ⵜⴰⵔⵉⴳⵜ ⴰⴷ ⵉⵙⵓⵏⴼⵓ ... ⵓⵔ ⵉⴽⴽⵉ ⵢⴰⵜ, ⵙ ⴰⵔ ⵉⵙⵙⴼⵍⵉⴷ ⵉ ⵉⴳⵉⴷⵔ, ⴰⵔ ⵓⴽⴰⵏ ⵉⵙⵙⴰⵇⵔⴰ ⵜⴰⵔⵡⴰ ⵏⵏⵙ, ⴳ ⵉⴳⴳⵉ ⵏ ⵡⴰⴼⴰ ⵏ ⵓⵊⴰⵕⵉⴼ ⴰⵣⴳⵣⴰⵡ. ⵉⵇⵇⴰⵎⴰ ⵃⵎⵎⵓ ⵓⵏⴰⵎⵉⵔ ⴳ ⵉⴳⵉⵡⵔ ⵏⵏⵙ, ⴰⵔ ⵉⵜⵜⵏⴱⴱⴰⵕ ⵎⴰⵏⵉⴽ ⴰⴷ ⵉⵃⴰⵡⵍ ⴰⴷ ⴷⴰⵔⵙ ⵉⴳⴳⵯⵉⵣ ⵉⴳⵉⴷⵔ? ⴰⴷ ⴷⵉⴷⵙ ⵉⵏⴳⵉⴱⵉⵍ!?.. ⵓⵔ ⵏⵏ ⵢⵓⴼⵉ ⴳ ⴷⴰⵔ ⵉⵅⴼ ⵏⵏⵙ, ⴰⴱⵍⴰ ⵉⵙ ⴰⵔ ⵉⵜⵜⵉⵔⵉⵔ, ⵙ ⵓⵎⴳⴳⵕⴹ ⵏⵏⵙ ⵉⵃⵏⵏⴰⵏ ⵜⵜⵉⵢⵜ ⴰⴷ: - ⵡⴰ ⵉⴳⵉⴷⵔ.. ⵡⴰ ⵉⴳⵉⴷⵔ.. ⵏ ⵡⴰⴼⴰ ⵏ ⵓⵥⵕⵓ ⴰⵣⴳⵣⴰⵡ. - ⵍⴰⴱⵕⵓⵊ.. ⴼ ⵍⴰⴱⵕⵓⵊ.. ⴰⵔⴽⵉⵖ ⵏⵏⴰⵏ ⵎⴰⵏⵉⵖ ⵏⵏ ⵜⵜⴱⵏⴰⵏ ⴳⵉⴳⴰⵏ ⴰⴷ ⵉⴽⴽⴰ ⵉⴳⵉⴷⵔ ⵉⵣⴹⵖ ⴳ ⵉⴳⴳⵉ ⵏ ⵓⵊⴰⵕⵉⴼ ⴰⵣⴳⵣⴰⵡ, ⴳ ⴷⴷⴰⵡ ⵏ ⵢⴰⵏ ⵡⴰⴷⴷⴰⴳ ⵉⴹⵏⵉⵏ ⵉⴼⵍⵓⵊⵊⴰⵏ, ⴳ ⵉⵍⵍⴰ ⵓⴱⵓⵖⵍⵓ, ⵎⵇⵇⴰⵔ ⵏⵉⵜ ⵉⵎⵎⵖⵉ ⵖ ⴳⵔ ⵉⴳⵏⵏⴰ ⴷ ⵡⴰⴽⴰⵍ, ⵉⵜⵜⵢⴰⵡⵙⵙⴰⵏ ⴳⵉⵙ ⵉⴳⵉⴷⵔ, ⵎⵍⵍⵉⵖ ⵉⵎⵥⵥⵉ ⴰⵢⵍⵍⵉⵖ ⵢⵓⵙⵙⵔ, ⵢⵉⴷⵔⵓⵙ ⵉⵥⵕⵉ ⵏⵏⵙ, ⵉⵥⴹⴰⵢⵏ ⵉⵎⵣⴳⴰⵏ ⵏⵏⵙ, ⵖⵉⴽⵍⵍⵉ ⴳⵉⵙ ⵢⵓⵔⵓ ⵜⴰⵔⵡⴰ ⵏⵏⵙ, ⵍⵍⵉ ⴳⴰⵏⵉⵏ ⵙⴰ, ⵙⵓⵍ ⵎⵥⵥⵉⵏⵉⵏ, ⴰⵔ ⵜⵏ ⵉⵙⵙⴰⵇⵔⴰ ⴽⵔⴰⵢⴳⴰⵜ ⴰⵙⵙ, ⴰⴷ ⵃⵕⵛⵏ, ⴼⵔⵙⵏ, ⴰⵔⴽⵉⵖ ⴰⵔ ⵜⵜⴱⴱⵉⵏ ⵜⴰⴳⵟⵟⵓⵎⵜ. ⴳ ⵍⵃⴰⵍⵜ ⴰⴷ, ⴰⵖ ⵜ ⵉⵏⵏ ⵢⵓⴼⴰ ⵓⵏⴰⵎⵉⵔ, ⴳ ⵓⵣⵎⵣ ⴰⴷ ⴳ ⴷ ⵙⵔⵙ ⵢⵓⵛⴽⴰ ⴰⵔ ⵉⵜⵜⵉⵔⵉⵔ, ⵢⵉⵔⵉ ⴰⴷ ⴷⵉⴷⵙ ⵉⵏⴳⵉⴱⵉⵍ ... ⵓⵔ ⵉⴽⴽⵉ ⵢⴰⵜ, ⵙ ⵉⵙⵍⵍⴰ ⵢⴰⵏ ⴳ ⵜⴰⵔⵡⴰ ⵏ ⵉⴳⵉⴷⵔ ⵉ ⵜⵜⵉⵢⵜ ⵏⵏⵙ, ⵉⵙⴰⵡⵍ ⴷ ⵉⵏⵏⴰ ⵉ ⴱⴰⴱⴰⵙ: - ⴰ ⵕⴱⴱⵉ ⴰ ⴱⴰⴱⴰ.. ⴰⵙⵉ ⵔⵔⵉⵛ ⵅⴼ ⵉⵎⵣⴳⴰⵏ ⵏⵏⴽ, ⴰⴷ ⵜⵙⵍⵍⴰⴷ, ⵉ ⵎⴰⴷ ⵉⵜⵜⵉⵔⵉⵔⵏ ⵙ ⵢⴰⵏ ⵓⵎⴳⴳⵕⴹ ⵉⵃⵏⵏⴰⵏ, ⴳ ⴷⴷⵓ ⵏ ⵓⵊⴰⵕⵉⴼ ⴰⴷ ⴳ ⵏⵍⵍⴰ. ⵉⵏⴽⵔ ⵉⴳ ⴰⵙ ⵢⴰⵏ ⵓⵇⵎⵍⵉⵍ, ⵢⵓⵜ ⵜ ⵙ ⵢⴰⵏ ⵓⴽⵓⵕⴰⵢ, ⵉⵍⵓⵃ ⵜ ⵉⴷ ⵙ ⴷⴷⵓ ⵏ ⵓⵊⴰⵕⵉⴼ. ⵍⵍⵉⴷ ⴰⵣⴽⴽⴰ, ⵉⵙⴰⵡⵍ ⴷ ⵢⴰⵏ ⵢⴰⴹⵏⵉⵏ ⴳ ⵜⴰⵔⵡⴰ ⵏ ⵉⴳⵉⴷⵔ, ⵉⵏⵏⴰ ⵉ ⴱⴰⴱⴰⵙ: - ⵍⵃⵓⵕⵎⴰ ⵏⵏⴽ ⴰ ⴱⴰⴱⴰ.. ⴰⵙⵉ ⵔⵔⵉⵛ ⵅⴼ ⵉⵎⵣⴳⴰⵏ ⵏⵏⴽ, ⴰⴷ ⵜⵙⵍⵍⴰⴷ ⵉ ⵎⴰⴷ ⴰⴽ ⵢⴰⵇⵇⵔⴰⵏ ⵙ ⵓⵔⴰⵔⵏ ⵃⵏⵏⴰⵏⵉⵏ!.. ⵉⵏⴽⵔ ⵢⵓⵜ ⵜ ⵃⵜⵜⴰ ⵏⵜⵜⴰⵏ, ⵉⵍⵓⵃ ⵜ ⵉⴷ ⵙ ⴷⴷⵓ ⵏ ⵓⵊⴰⵕⵉⴼ ⵣⵓⵏ ⴷ ⴳⵯⵎⴰⵙ.. ⵖⵉⴽⴰⵏⵏ ⴷ ⵡⵉⵙ ⴽⵕⴰⴹ, ⴷ ⵡⵉⵙ ⴽⴽⵓⵥ.. ⴰⵢⵍⵍⵉⵖ ⴰⵙ ⵏⵏ ⵓⵔ ⵉⵇⵇⴰⵎⴰ ⴰⴱⵍⴰ ⵢⴰⵏ.. ⵉⵇⵇⵓⵎⵓ ⴷⵉⴷⵙ ⴰⵔ ⵢⴰⵏ ⵡⴰⵙⵙ, ⵉⵙⴰⵡⵍ ⴷ ⵉⵏⵏⴰ ⴰⵙ: - ⵓⵍⵍⴰⵀ ⴰ ⴱⴰⴱⴰ.. ⴽⵓⵏ ⵎⵍⴰⴷ ⵉⵙ ⵓⵔ ⴽⵚⵓⴹⵖ ⴰⴷ ⵉⵢⵉ ⵜⵓⵜⵜ, ⵜⵍⵓⵃⴷ ⵉⵢⵉ ⵏⵏ ⵣⵓⵏ ⴷ ⴰⵢⵜⵎⴰ, ⴰⴱⵍⴰ ⵉⵖ ⴰⴽ ⵓⵍⵍⵖ ⵅⴼ ⵉⵎⵣⴳⴰⵏ ⵏⵏⴽ, ⴰⴷ ⵜⵙⵙⴼⵍⵉⴷⴷ ⵉ ⵎⴰⵎⵎⵉ ⵙⵙⴼⵍⵉⴷⵖ!.. ⵉⵙⴰⵡⵍ ⴷ ⵉⴳⵉⴷⵔ ⵉⵏⵏⴰ ⴰⵙ: - ⴼⴽⵉⵖ ⴰⴽ ⵍⴰⵎⴰⵏ ⵏ ⵕⴱⴱⵉ ⵓⵔ ⴽ ⵉⵏⵏ ⵜⵜⵍⵓⵃⵖ..! ⵢⴰⵍⵍ ⴰⵙ ⵢⵉⵡⵉⵙ ⵅⴼ ⵉⵎⵣⴳⴰⵏ ⵏⵏⵙ, ⴰⵔ ⵉⵙⵙⴼⵍⵉⴷ ⵉ ⵜⵜⵉⵢⵜ ⵏ ⵃⵎⵎⵓ ⵓⵏⴰⵎⵉⵔ. ⵙ ⵍⴼⵇⵇⴰⵄⵜ ⴳⴳⵓⵜⵏ, ⵉⴷⵓⵢ ⵙ ⵢⴰⵜ ⵜⵡⴰⵍ, ⵉⴼⴼⴰⵔⵔⵉ, ⵉⵖⵍⵉ ⴷ ⵉⴳⵏⵏⴰ, ⴰⵔ ⵉⵙⵉⴳⴳⵉⵍ ⴰⴷ ⵢⵉⵙⵙⴰⵏ ⵎⴰⵏⵉ ⴳ ⵉⵍⵍⴰ ⵓⴼⴳⴰⵏ ⴰⴷ, ⵍⵍⵉ ⴷ ⵉⴱⴱⵉⵏ ⵉⵣⴰⵖⴰⵔⵏ ⴷ ⵉⴷⵔⴰⵔⵏ ⴷ ⵜⴰⴳⴰⵏⵉⵏ, ⵢⴰⵛⴽ ⴷ ⴰⵔ ⵜⴰⵎⴰ ⵏ ⵜⴰⵣⴷⵓⵖⵜ ⵏⵏⵙ, ⴰⵔ ⴳⵉⵙ ⵉⵜⵜⵉⵔⵉⵔ ... ⴰⴷ ⴼⵍⵍⴰⵙ ⵉⵊⵀⴰⵊⵊⵉ, ⴰⴷ ⵜ ⵉⴳ ⴷ ⵉⴷⴰⵎⵎⵏ ⴷ ⵉⵅⵙⴰⵏ. ⴰⵔ ⵉⵜⵜⵎⵓⵔⵔⵓⵢ ⴳ ⵉⴳⵏⵏⴰ ... ⵙ ⴰⵔ ⴷ ⵉⵜⵜⴰⵏⵏⴰⵢ ⵓⵏⴰⵎⵉⵔ ⴳ ⴷⴷⵓ ⵏ ⵓⵊⴰⵕⵉⴼ ⴰⵣⴳⵣⴰⵡ, ⴰⵔ ⵓⴽⴰⵏ ⵢⴰⴽⴽⴰ ⵉ ⵜⴰⵔⵡⴰ ⵏⵏⵙ, ⵎⵓⵜⵜⵛ ⵎⴰⴷ ⵛⵜⵜⴰⵏ, ⵉⵟⵟⵀⵍⵍⴰ ⴳⵉⵙⵏ, ⵓⵔ ⵉⴼⵍ ⵎⴰⴷ ⴰⵙⵏ ⵓⵔ ⵢⴰⴽⴽⴰ, ⴰⵢⵍⵍⵉⵖ ⵊⵊⵉⵏ, ⴹⵏⵉⵏ, ⴷⵓⵙⵏ, ⴰⵔ ⵏⵉⵜ ⵙⴱⵏⵖⴰⵍⵏ, ⵉⴳ ⴷⴰⵔⵙ ⵓⵏⵛⴽ ⴰⵏⵏ, ⵜⴰⵙⵎⵖⵓⵔⵜ ⵉⴼⵓⵍⴽⵉⵏ, ⵉⵙⵙⵉⵎⵖⵓⵔ ⵙⵔⵙ ⵜⴰⵔⵡⴰ ⵏⵏⵙ, ⵖⴰⵢⴰⵏ ⴰⴼ ⵉⵏⵙⴰ ⵓⵍ ⵏⵏⵙ ⴳ ⵍⵖⵓⴼ ⵍⵍⵉ ⵙ ⵢⵓⴼⴼ, ⴼⵙⵉⵏⵜ ⵜⵉⵎⵎⴽⵔⴰⵙ ⵏ ⵓⴷⵎ ⵏⵏⵙ, ⴳ ⵍⴼⵇⵇⴰⵄⵜ ⵍⵍⵉ ⵜⵏⵜ ⵢⵓⵙⵙⵏ. ⵉⴳⴳⵯⵉⵣ ⴷ ⵉⴳⵉⴷⵔ ⴰⵔ ⴷⴰⵔ ⵓⵏⴰⵎⵉⵔ, ⵉⵙⴰⵡⵍ ⴷ ⵉⵏⵏⴰ ⴰⵙ: - ⵓⵍⵍⴰⵀ.. ⵓⵍⵍⴰⵀ.. ⵓⵍⵍⴰⵀ.. ⴽⵓⵏ ⵎⵍⴰⴷ ⵉⵙ ⴷ ⵓⵔ ⵍⵅⵉⵔ ⵍⵍⵉ ⵜⵙⴽⵔⴷ ⴳ ⵜⴰⵔⵡⴰ ⵉⵏⵓ, ⵓⵔ ⵙⵔⴽ ⵉⵜⵜⵄⵎⵎⴰⵔ ⵕⴱⴱⵉ ⴷ ⵉⴳⵏⵏⴰ.. ⵖⵉⵔ ⵉⵖ ⴽ ⴳⵉⵖ ⴷ ⵉⴷⴰⵎⵎⵏ, ⴷ ⵉⵅⵙⴰⵏ, ⴷ ⵜⵉⴱⵔⵔⴰⵢ ⵏ ⵜⴼⵉⵢⵢⵉ.. ⵛⵛⵖ ⵜⵉⴼⵢⵢⵉ ⵏⵏⴽ, ⵙⵓⵖ ⵉⴷⴰⵎⵎⵏ ⵏⵏⴽ, ⵙⵏⴼⵉⵣⵣⵉⵔⵖ ⵉⵅⵙⴰⵏ ⵏⵏⴽ, ⵖⵉⵍⴰⴷ, ⵉⵏⵉ ⵉⵢⵉ ⵎⴰⴷ ⴽ ⵉⴷ ⵢⵉⵡⵉⵏ ⵙ ⵖⵉⴷ? ⴷ ⵎⴰⴷ ⵜⵔⵉⴷ? ⴷ ⵎⴰⴷ ⵜⵙⵉⴳⴳⵉⵍⴷ?.. ⵉⵙⴰⵡⵍ ⴷ ⵓⵏⴰⵎⵉⵔ, ⵉⵏⵏⴰ ⴰⵙ: - ⵔⵉⵖ ⵖ ⴷⴰⵔⴽ ⴷ ⴷⴰⵔ ⵕⴱⴱⵉ ... ⴰⴷ ⵉⵢⵉ ⵜⵙⵙⵍⴽⵎⴷ ⵉ ⵓⵖⴱⴰⵍⵓ ⵏ ⵜⵉⵡⵉⵡⵉⵏ ⴳ ⵡⵉⵙ ⵙⴰ ⵏ ⵉⴳⵏⵡⴰⵏ.. ⵀⴰⵜⵉ ⵜⴰⵏⵉⵔⵜ ⵉⵏⵓ ⵍⵍⵉ ⵍⵉⵖ, ⵜⴳ ⵉⵢⵉ ⵜⴰⵎⵖⴰⵔⵜ, ⵜⴼⵍ ⵉⵢⵉ ⴳ ⵉⴳⴳⵉ ⵏ ⵡⴰⴽⴰⵍ, ⵜⵖⵍⵉ ⵙ ⵉⴳⵏⵏⴰ ... ⵇⵇⵓⵎⵓⵖ ⴷ ⴰⵔ ⵜⵜⵏⵓⴽⵎⵓⴹⵖ, ⴰⵔ ⵙⵎⵓⵎⵎⵓⵢⵖ, ⴰⵔ ⵙⵙⴰⵖ ⵜⴰⴳⵓⴹⵉ ⵏⵏⵙ, ⴰⵛⴽⵓ ⵜⴰⵢⵢⵔⵉ ⴷ ⵓⵎⴰⵔⴳ ⵏⵏⵙ, ⵉⵊⴷⵔ ⵓⵍ ⵉⵏⵓ ... ⵉⵙⵙⵔⵖ ⵍⵄⴼⵉⵜ ⴳ ⵜⴰⵙⴰ ⵉⵏⵓ.. ⵓⵔ ⵚⴱⵕⵖ ⴼⴼⵓⵖⵖ, ⴼⵍⵖ ⵏⵏ ⵜⵉⴳⵎⵎⵉ ⴷ ⵜⵎⴰⵣⵉⵔⵜ ⵏⵏⵖ, ⴱⴹⵓⵖ ⴷ ⵉⵎⵎⵉ ⴷ ⴰⵢⵜ ⴷⴰⵔⵉ, ⴼⴽⵖ ⵉ ⵍⴰⵕⴳⵓⴳ ⴷ ⵉⵣⴰⵖⴰⵔⵏ ⴷ ⵉⴷⵔⴰⵔⵏ, ⴳⵖ ⴰⵎⴰⵍⵍⴰⵢ ⵓⵔ ⴷ ⵉⵎⵉⴽ ⵏ ⵢⵉⵔⵏ ⵓⵍⴰ ⵉⵙⴳⴳⵯⴰⵙⵏ ⴰⵢ ⴰⴷ, ⴰⵢⵍⵍⵉⵖ ⴽ ⵉⴷ ⵍⴽⵎⵖ ... ⵉⵔⵉⵖ ⴳⵉⴽ ⴰⴷ ⵉⵢⵉ ⵜⵙⵙⵍⴽⵎⴷ ⵉ ⵜⴰⵏⵉⵔⵜ ⵉⵏⵓ ⴳ ⵡⵉⵙ ⵙⴰ ⵏ ⵉⴳⵏⵡⴰⵏ. ⵉⴱⴱⵉ ⵓⵏⴰⵎⵉⵔ ⵜⴰⵙⴰ ⵏ ⵉⴳⵉⴷⵔ ⵙ ⵡⴰⵡⴰⵍ ⵏⵏⵙ, ⵎⵉⵛⴰⵏ ⵢⵓⵙⵙⵔ ⵉⵍⵎⵎⴰ, ⵓⵔ ⵙⵓⵍ ⵉⵙⵙⵓⴳⵔ ⵢⴰⵜ.. ⵖⴰⵢⴰⵏ ⴰⴼ ⵉⴼⵙⵙⴰ ⵉⵎⵉⴽ, ⵉⵙⴰⵡⵍ ⴷ ⵉⵏⵏⴰ ⴰⵙ: - ⴰⵢⵍⵍⵉ ⵎⵎⵉ ⴷ ⵓⵔ ⵎⵎⵖⵍⵉⵖ ⴰⵢⵏⵏⴰ ⴰⴷ ⴳⵉⴳⵉ ⵜⵙⵉⴳⴳⵉⵍⴷ ... ⵜⵓⴳⴳⵓⴳⵜ ⵏ ⵡⵉⵙ ⵙⴰ ⵏ ⵉⴳⵏⵡⴰⵏ, ⵓⵔ ⵙⵓⵍ ⴷⴰⵔⵉ ⵜⴰⴷⵡⴰⵙⵜ ⵏⵏⵙ, ⴰⵛⴽⵓ ⵕⵎⵉⵖ.. ⵉⴱⴱⵉ ⵊⵊⵀⴷ ⵏ ⵍⴰⵔⵢⴰⵛ ⵉⵏⵓ. ⵉⵙⴰⵡⵍ ⴷ ⵓⵏⴰⵎⵉⵔ ⵉⵏⵏⴰ ⴰⵙ: - ⵓⵔ ⵏⵏ ⵙⵔⴽ ⴳⵉⵖ ⴰⴱⵍⴰ ⵕⴱⴱⵉ.. ⴰⴷ ⵉⵢⵉ ⵓⵔ ⵜⵙⵙⵅⵙⵔⴷ ⵛⵛⵓⵕ ⴰⴷ ⵉⵏⵓ, ⵀⴰⵜⵉ ⵓⵙⵉⵖ ⴷ ⵙⵔⴽ ⵍⴰⵇⴷⴰⵎ, ⴳⵖ ⵏⵏ ⴳⵉⴽ ⵕⵕⵊⴰ, ⵉⵔⵉⵖ ⴰⴷ ⵉⵢⵉ ⵜⴰⵡⵙⵜ, ⵜⴳⵜ ⵉⵢⵉ ⴰⵙⵎⵓⵏ ⴰⵔ ⴷ ⵍⴽⵎⵖ ⴰⵃⴱⵉⴱ ⵉⵏⵓ.. ⴰⵛⴽⵓ ⵖⴰⵍⵖ ⵉⵙ ⴷ ⴰⴼⵕⵥⵉⵥ ⴷ ⵓⵍⵉⵍⵉ ⴷ ⵍⵎⵓⵜ ⴽⴰ ⴷ ⵉⵃⵕⵕⴰⵏ, ⵎⵉⵛⵛⴰⵏ ⵓⴼⵉⵖ ⵏⵏ ⵉⵙ ⵜⵏ ⵜⴹⴰⵕⵄⴰ ⵜⴰⴳⵓⴹⵉ ⵏ ⵓⵃⴱⵉⴱ ⵏ ⵢⴰⵏ ⵉⵖ ⵜ ⵉⴼⵍ. ⵉⴼⵙⵙⴰ ⵉⴳⵉⴷⵔ, ⴰⵔ ⵉⵜⵜⵏⴱⴱⴰⵕ ⵎⴰⵎⵏⴽ ⴰⴷ ⵉⵃⴰⵡⵍ ⴰⴷ ⴰⵙ ⵢⴰⵡⵙ, ⵉⴽⵎⵎⵍ ⴰⵙ ⵕⵕⵊⴰ?!.. ⵉⴽⴽ ⵓⵔ ⴷ ⵉⵎⵉⴽ ⴳ ⵜⵜⵏⴱⴱⵉⵕⴰⵜ ⵏⵏⵙ ... ⵉⵙⴰⵡⵍ ⴷ ⵉⵏⵏⴰ ⴰⵙ: - ⵎⴰⵏⵉⴽ ⴰⴷ ⵃⴰⵡⵍⵖ ⴰⴷ ⵙⵙⴼⵓⵖⵖ ⵕⵕⵊⴰ ⵏⵏⴽ ⴷ ⵎⵎⵏⴰⴷ ⵏⵏⵙ..? ⵓⵔ ⵏⵏ ⵓⴼⵉⵖ ⴰⴱⵍⴰ ⴰⴷ ⵜⵖⵔⵙⴷ ⵉ ⵡⴰⵢⵢⵉⵙ ⵏⵏⴽ, ⵜⴱⴱⵉⴷ ⵜ ⵉⵎⵉⴽ ⴷ ⵉⵎⵉⴽ, ⵜⴳⴷ ⵜ ⴷ ⵜⴱⵔⵔⴰⵢ ⵏ ⵜⴼⵉⵢⵢⵉ, ⵜⴰⵙⵉⴷ ⴷ ⵜⵉⴳⵎⴰⵎⵉⵏ ⵏ ⵓⵖⴰⵏⵉⵎ, ⵜⵄⵎⵎⵕⴷ ⵜⵏⵜ ⵙ ⵉⴷⴰⵎⵎⵏ ⵏⵏⵙ, ⴱⴰⵛ ⴰⴷ ⴳⵉⵙⵏⵜ ⵛⵜⵜⴰⵖ ⴰⵔ ⵙⵙⴰⵖ, ⴰⵔ ⴷ ⵙⵙⵏⴼⵍⵖ ⵍⴰⵔⵢⴰⵛ ⴰⴷ ⵉⵏⵓ ⵎⴷⴰⵏⵉⵏ, ⵙ ⵡⵉⵢⵢⴰⴹ ⴷⵓⵙⵏⵉⵏ. ⵉⴼⵕⵃ ⵓⵏⴰⵎⵉⵔ ⵙ ⵡⴰⵡⴰⵍ ⵏ ⵉⴳⵉⴷⵔ, ⵎⵉⵛⵛⴰⵏ ⵉⵛⵇⵇⴰ ⴼⵍⵍⴰⵙ ⴰⴷ ⵉⵖⵔⵙ ⵉ ⵡⴰⵢⵢⵉⵙ ⵏⵏⵙ, ⵍⵍⵉ ⴷⵉⴷⵙ ⵉⴷⴷⵓⴽⵍⵏ ⵓⵔ ⴷ ⵎⴰⴷ ⵉⴷⵔⵓⵙⵏ ⵏ ⵉⵙⴳⴳⵯⴰⵙⵏ ⴰⵢ ⴰⴷ.. ⵉⵣⵣⵔⵉ ⴷⵉⴷⵙ ⵓⵙⵙⴰⵏ ⵏ ⵍⵅⵉⵔ ⵓⵍⴰ ⵡⵉⵏ ⵜⴰⵎⵎⴰⵔⴰ, ⵉⴱⵉⴷⴷ ⴷⵉⴷⵙ ⴳ ⵜⵉⴳⵓⴹⵉⵡⵉⵏ ⵍⵍⵉ ⴼⵍⵍⴰⵙ ⵣⵔⵉⵏⵉⵏ, ⵢⵉⵙⵙⴰⵏ ⴰⵙ ⵍⵅⵉⵔ ⴳ ⴳⵉⴳⴰⵏ ⵏ ⵜⵖⴰⵡⵙⵉⵡⵉⵏ, ⵉⴳ ⴰⵙ ⴰⵙⵎⵎⵓⵏ ⴷ ⵓⵎⴷⴷⴰⴽⴽⵯⵍ ⵉⴼⵓⵍⴽⵉⵏ, ⵙⵍⴰⵡⴰⵏ ⴰⴽⴽ, ⴳ ⵉⵙⴳⴳⵯⴰⵙⵏ ⵏ ⵜⵎⴰⵍⵍⴰⵢⵜ ⵍⵍⵉ ⵉⵣⵣⵔⵉ, ⵉⴱⴹⵓ ⴳⵉⵙⵏ ⴽⵓⵍⵍⵓ ⴷ ⵎⴰⴷ ⵉⵅⵍⵇ ⵕⴱⴱⵉ ⴰⴱⵍⴰ ⵏⵜⵜⴰⵏ, ⵖⴰⵢⴰⵏⵏ ⴰⴼ ⴼⵍⵍⴰⵙ ⵉⵛⵇⵇⴰ ⴰⴷ ⴰⵙ ⵉⵖⵔⵙ.. ⵡⴰⵍⴰⵢⵏⵏⵉ, ⵎⴰ ⵔⴰⴷ ⵣⴰ ⵉⵙⴽⵔ? ⵓⵔ ⵉⵙⵙⵓⴳⵔ ⴰⴱⵍⴰ ⴰⴷ ⴰⵙ ⵉⵍⵓⵃ ⵙ ⵜⵜⵉⵢⵜ ⴰⴷ, ⴰⵔ ⴷ ⵜⵔⴰⵔⴰⵏ ⵉⴷⵔⴰⵔⵏ ⴷ ⵉⵣⴰⴳⴳⵯⵏ ⵜⴰⵖⵍⴰⵖⴰⵍⵜ ⵏⵏⵙ: - ⵎⴰⵎⵏⴽ ⵜⵏⵃⴰⵔⵖ ⴰⵢⵢⵉⵙ ⵉⵏⵓ ⵎⵎⵉ ⴳⵉⵖ - ⵉⵍⴳⵓⵎⴰ ⵏ ⵡⵓⵔⵖ ⴰⵢⵍⵍⵉⵖ ⴰⴽⴽ ⵎⴷⴰⵏ? ⵉⵙⵍⵍⴰ ⵡⴰⵢⵢⵉⵙ ⵉ ⵜⵜⵉⵢⵜ ⵏ ⵃⵎⵎⵓ ⵓⵏⴰⵎⵉⵔ, ⵖⵉⴽⵍⵍⵉ ⵉⵙⵍⵍⴰ ⵉ ⵉⵡⴰⵍⵉⵡⵏ ⵍⵍⵉ ⵣⵔⵉⵏⵉⵏ ⴳⵔ ⴰⵙ ⴷ ⵉⴳⵉⴷⵔ.. ⵉⵙⴰⵡⵍ ⴷ ⵉⵏⵏⴰ ⴰⵙ ⵙ ⵜⵜⵉⵢⵜ ⴰⴷ: - ⵓⵏⴰⵎⵉⵔ.. ⵓⵏⴰⵎⵉⵔ.. ⵏⵃⵕ ⵉⵢⵉ ⵃⵍⵍⵉⵖ ⴰⴽ - ⵏⵃⵕ ⵉⵢⵉ ⴰ ⴱⴰⴱ ⵉⵏⵓ ⵀⴰ ⵏⵏ ⵓⵔ ⴳⵉⵙ ⵍⵖⴱⵏⴰ ⵉⵍⵓⵃ ⵙ ⵜⵜⵉⵢⵜ ⵢⴰⴹⵏⵉⵏ, ⵉⵏⵏⴰ ⴰⵙ ⴳⵉⵙ: - ⴰⵏⴼⵉⵔⴰⵇ ⵏ ⴷⴷⵓⵏⵉⵜ ⵉⵇⵇⴰⵏ ⴰⵖ ⵓⴽⴰⵏ - ⵉⵖ ⴽ ⵉⴷ ⵓⵔ ⴼⵍⵖ ⴳ ⴷⴷⵓⵏⵉⵜ ⵜⴼⵍⵜ ⵜ ⵉⴷ ⴳⵉⵙⵏⵜ ⵉⵜⵜⵢⴰⵇⵇⵏ ⵃⵎⵎⵓ ⵓⵏⴰⵎⵉⵔ, ⵉⵖⵔⵙ ⵉ ⵡⴰⵢⵢⵉⵙ ⵏⵏⵙ, ⵉⵖⵉ ⴷ ⵉⴷⴰⵎⵎⵏ ⵉⵄⵎⵎⵔ ⵙⵔⵙⵏ ⵜⵉⴳⵎⴰⵎⵉⵏ ⵏ ⵓⵖⴰⵏⵉⵎ, ⵉⴱⴱⵉ ⵜⵉⴼⵢⵢⵉ ⵉⴳ ⵜⵜ ⴷ ⵜⴱⵔⵔⴰⵢ ⴹⵏⵉⵏⵉⵏ ⵙ ⵉⵎⵉⴽ.. ⵍⵍⵉⵖ ⵉⴽⵎⵎⵍ, ⵉⵙⴰⵡⵍ ⴷ ⵉⴳⵉⴷⵔ ⵉⵏⵏⴰ ⴰⵙ: - ⴰⵊⵊ ⵏⵏ ⴰ ⵓⵏⴰⵎⵉⵔ ⵙⴰⵜ ⵏ ⵜⴳⵎⴰⵎⵉⵏ ⵏ ⵉⴷⴰⵎⵎⵏ, ⴷ ⵙⴰⵜ ⵜⴱⵔⵔⴰⵢ ⵏ ⵜⴼⵉⵢⵢⵉ, ⵎⴰⴷ ⵉⵢⵉ ⵜⴰⴽⴽⴰⴷ ⴽⵓⴷⵏⵏⴰ ⵏⵖⵍⵉ ⵙ ⵉⴳⵏⵡⴰⵏ, ⵏⴰⵎⵥ ⴰⵖⴰⵔⴰⵙ ⵙ ⵓⵖⴱⴰⵍⵓ ⵏ ⵜⵡⵉⵡⵉⵏ ⴳ ⵡⵉⵙ ⵙⴰ ⵏ ⵉⴳⵏⵡⴰⵏ. ⵉⵥⵍⵉ ⵏⵏ ⵓⵏⴰⵎⵉⵔ ⵓⵏⵛⴽ ⵍⵍⵉ ⵙ ⴰⵙ ⵉⵏⵏⴰ ⵉⴳⵉⴷⵔ, ⴰⵢⵍⵍⵉ ⴷ ⵉⵛⵉⴹⵏ, ⴰⵔ ⴳⵉⵙ ⵉⵛⵜⵜⴰ ⵉⴳⵉⴷⵔ ⴰⵔ ⵉⵙⵙⴰ ⴰⵔⴽⵉⵖ ⵉⵛⴱⵄⴰ, ⵉⴷⴷⵓ ⵉⴹⵕ ⵏⵏ ⴳ ⵢⴰⵜ ⵜⴰⴼⴹⵏⴰ ⵏ ⵡⴰⵎⴰⵏ ⵔⵖⴰⵏⵉⵏ, ⴰⵔ ⴳⵉⵙ ⵉⵜⵜⴽⵏⵉⵡⵉⴹ ⴰⵔⴽⵉⵖ ⵉⵕⵎⵉ, ⵉⴷⴷⵓ ⵉⴹⵕ ⵏⵏ ⴳ ⵜⴰⵢⵢⴰⴷ ⵏ ⵡⵉⴷ ⴽⵯⵔⵎⵏⵉⵏ ... ⵖⵉⴽⴰⵏⵏ ⴰⴷ ⴷ ⵉⵍⵀⴰ, ⴰⵢⵍⵍⵉⵖ ⵉⵙⵙⵓⵙ ⵍⴰⵔⵢⴰⵛ ⵏⵏⵙ ⵎⴷⴰⵏⵉⵏ, ⵎⵎⵖⵉⵏ ⴰⵙ ⴷ ⵡⵉⵢⵢⴰⴹ ⴷⵓⵙⵏⵉⵏ. ⵉⵔⴰ ⵉⴳⵉⴷⵔ ⴰⴷ ⵢⴰⵔⵎ ⵍⴰⵔⵢⴰⵛ ⵏⵏⵙ.. ⵉⵖⵍⵉ ⵙⵔⵙⵏ ⴷ ⵉⴳⵏⵏⴰ, ⵉⵎⵎⴰⵔⵔⵉ ⴷ ⴳⵉⵙⵏ ⵎⵏⵏⴰⵡⵜ ⵜⵡⴰⵍ, ⵢⴰⴼ ⵜⵏ ⵉⵏⵏ ⵊⵊⵉⵏ, ⴷⵓⵙⵏ, ⵥⴹⴰⵕⵏ ⴰⴷ ⵜⵏ ⵙⵙⵍⴽⵎⵏ ⵉ ⵡⴰⵙ ⵙⴰ ⵏ ⵉⴳⵏⵡⴰⵏ. ⵉⴼⵕⵃ ⵓⵏⴰⵎⵉⵔ ⵙ ⵜⴰⴷⵡⴰⵙⵜ ⵏ ⵍⴰⵔⵢⴰⵛ ⵏ ⵉⴳⵉⴷⵔ, ⴰⵔ ⴽⴰ ⵙⵓⵍ ⵉⵜⵜⵇⵇⵍ ⵙ ⵜⵉⵣⵉ ⵍⵍⵉⵖ ⵉⵔⴰ ⴰⴷ ⵉⵏⵎⵓⵇⵇⵓⵔ ⴷ ⵜⴰⵏⵉⵔⵜ ⵏⵏⵙ, ⵖⵉⴽⴰⵏⵏ ⴰⴼ ⴱⴰⵀⵔⴰ ⵉⵃⵎⵓⵎⵎⵔ, ⵉⵖⵓⴼ, ⵢⵉⵔⵉ ⵓⵍ ⵏⵏⵙ ⴰⴷ ⵉⴼⴼⴰⵔⵔⵉ, ⴰⴷ ⵜ ⵉⵣⵡⵓⵔ ⵙ ⴷⴰⵔ ⵜⴰⵏⵉⵔⵜ ⴳ ⵡⵉⵙ ⵙⴰ ⵏ ⵉⴳⵏⵡⴰⵏ. ⵓⵏⴰⵎⵉⵔ ⴳ ⵡⵉⵙ ⵙⴰ ⵏ ⵉⴳⵏⵡⴰⵏ ⴳ ⵉⴼⵉⵍ ⵏ ⵜⴼⵓⴽⵜ ⵏ ⵢⴰⵏ ⵡⴰⵙⵙ ⵉⴼⵓⵍⴽⵉⵏ, ⵢⵓⵍⵍ ⵉⴳⵉⴷⵔ ⴰⵍⵍⵏ ⵏⵏⵙ ⵙ ⵉⴳⵏⵏⴰ, ⵢⴰⴼ ⵜⵏ ⵉⵏⵏ ⵣⴳⵣⴰⵡⵏ, ⵓⵔ ⴳⵉⵙⵏ ⴰⴱⵍⴰ ⴽⵔⴰ ⵏ ⵉⵍⴱⴱⴰⴹ ⵏ ⵓⵎⴷⵍⵓ ⵎⵍⵍⵓⵍⵏⵉⵏ, ⵉⵍⵓⵃ ⵉⵥⵕⵉ ⵏⵏⵙ ⵙ ⵓⵖⵍⵍⴰⵢ ⵏ ⵜⴼⵓⴽⵜ, ⴰⵔ ⵉⵙⵎⵓⵇⵇⵓⵍ ⵉⵥⵏⵥⴰⵕⵏ ⵏⵏⵙ ⴰⵔ ⴷ ⵙⵎⵔⵇⵉⵇⵇⵉⵏ, ⴳ ⴳⵔ ⵡⴰⴼⴰⵜⵏ ⵏ ⵉⴷⵔⴰⵔⵏ, ⵉⵣⴷⵔ ⴰⵍⵍⵏ ⵏⵏⵙ ⵙ ⵡⴰⴽⴰⵍ, ⴰⵔ ⵉⵜⵜⴰⵏⵏⴰⵢ ⴽⵔⴰⵢⴳⴰⵜⵜ ⴰⵏⴰⵡ ⵏ ⵉⵊⴷⴷⵉⴳⵏ ⴷ ⵜⵓⴳⴰ ⴳ ⵜⴰⴳⴰⵏⵜ, ⵉⵕⵥⵎ ⵍⴰⵔⵢⴰⵛ ⵏⵏⵙ, ⵢⵓⵜ ⵙⵔⵙⵏ, ⵢⴰⴼ ⵏⵏ ⴰⵣⵓⵣⵡⵓ ⵏ ⵚⴱⴰⵃ ⴰⵔ ⴷ ⵉⴽⴽⵉⵜ ... ⵢⵓⵎⵎⵍ ⵉⴳⵉⴷⵔ ⴳ ⵜⵎⵉⵜⴰⵔ ⴰⴷ, ⵢⴰⴼ ⵏⵏ ⵉⵙ ⵉⴳⴰ ⵡⴰⵙⵙ ⵡⵉⵏ ⵓⵎⵓⴷⴷⵓ, ⵉⵙⴰⵡⵍ ⴷ ⵙ ⵓⵏⴰⵎⵉⵔ ⵉⵏⵏⴰ ⴰⵙ: - ⵏⵉⴽⵔ ⴰ ⵓⵏⴰⵎⵉⵔ, ⴰⵙⵉ ⴷ ⴰⵡⵍⴽ ⵏ ⵍⵄⵡⵉⵏ ⵏⵏⵖ, ⵜⵖⵍⵉⴷ ⵅⴼ ⵜⴰⴷⴰⵡⵜ ⵉⵏⵓ, ⵜⵛⴱⴱⵔⵜ ⴳ ⵜⴰⵎⵡⵉⵏ ⵏ ⵍⴰⵔⵢⴰⵛ ⵉⵏⵓ, ⵜⴼⵙⵙⴰⴷ, ⴰⴷ ⵙⴰⵔ ⴷ ⵓⵔ ⴽⵉⵢⵢⵉⵏ ⴰⴷ ⵉⵙⴰⵡⵍⵏ ⴰⴱⵍⴰ ⵉⵖ ⴰⴽ ⵜ ⵏⵏⵉⵖ, ⵀⴰⵜⵉ ⵔⵉⵖ ⴰⴷ ⴰⵢⵍⵖ, ⴰⴷ ⴽ ⵙⵙⵍⴽⵎⵖ ⵉ ⵓⵖⴱⴰⵍⵓ ⵏ ⵜⵡⵉⵡⵉⵏ ⴳ ⵡⵉⵙ ⵙⴰ ⵏ ⵉⴳⵏⵡⴰⵏ. ⵙ ⵍⴼⵕⵃ ⵉⵏⴹⵕ ⵓⵏⴰⵎⵉⵔ ⵢⵉⵍⵉ ⵏⵏ ⵅⴼ ⵉⴳⴳⵉ ⵏ ⵜⴰⴷⴰⵡⵜ ⵏ ⵉⴳⵉⴷⵔ, ⵉⴼⴼⴰⵔⵔⵉ ⵉⴳⵉⴷⵔ, ⵉⵖⵍⵉ ⴷ ⵉⴳⵏⵏⴰ, ⴰⵔ ⵉⵜⵜⴰⵢⵍⴰⵍ.. ⴰⵔ ⵉⵜⵜⴰⵢⵍⴰⵍ.. ⴰⵢⵍⵍⵉⵖ ⵜ ⵍⴰⵃ ... ⵉⴱⴱⵉ ⵓⴽⴰⵏ ⵉⴳⵉⴷⵔ ⵉⴳⵏⵏⴰ ⵣⵡⴰⵔⵏⵉⵏ, ⵢⴰⵖ ⵜ ⵍⴰⵥ, ⵉⴹⴰⵍⴱ ⵉ ⵓⵏⴰⵎⵉⵔ ⵜⴰⵖⴰⵏⵉⵎⵜ ⵏ ⵉⴷⴰⵎⵎⵏ, ⴷ ⵜⴰⴱⵔⵔⵓⵢⵜ ⵏ ⵜⴼⵉⵢⵢⵉ, ⵉⴳ ⵏⵏ ⴰⴼⵓⵙ ⵏⵏⵙ ⵙ ⵡⴰⵡⵍⴽ ⵏ ⵍⵄⵡⵉⵏ, ⵉⴼⴽ ⴰⵙ ⵜ ⵉⵏⵏ, ⵖⵉⴽⴰⵏⵏ ⴷ ⵉⴳⵏⵏⴰ ⵡⵉⵙ ⵙⵉⵏ, ⴷ ⵡⵉⵙ ⴽⵕⴰⴹ, ⴷ ⵡⵉⵙ ⴽⴽⵓⵥ ... ⴰⵔ ⵡⵉⵙ ⵙⴰ, ⵜⴹⵔ ⴰⵙ ⵏⵏ ⵜⴰⴱⵔⵔⵓⵢⵜ ⵏ ⵜⴼⵉⵢⵢⵉ ⵍⵍⵉ ⴷ ⵢⴰⴳⵓⵔⵏ, ⵓⵔ ⵙⵓⵍ ⵢⵓⴼⵉ ⵎⴰⴷ ⴰⵙ ⵢⴰⴽⴽⴰ ... ⵢⵉⴽⵚⴰⴹ ⵉⵖ ⵓⵔ ⵉⵛⵛⵉ, ⴰⴷ ⵜ ⵉⴷ ⵉⵍⵓⵃ, ⵏⵖ ⵜ ⵉⴷ ⵉⵣⵣⵓⴳⵣ, ⵉⵔⴰⵔ ⵜ ⵉⴷ ⵙ ⵡⴰⴽⴰⵍ, ⵙⵍⴰⵡⴰⵏ ⴰⴽⴽ, ⵉⵖ ⵉⴱⴱⵉ ⵍⴰⵥ ⵊⵊⵀⴷ ⵏ ⵜⴷⵡⴰⵙⵜ ⵏ ⵍⴰⵔⵢⴰⵛ ⵏⵏⵙ, ⵓⵔ ⵙⵓⵍ ⵉⵥⴹⴰⵕ ⴰⴷ ⵙⵔⵙⵏ ⵢⴰⵇⵇⵍⴰⵢ. ⴰⵔ ⵉⵜⵜⵏⴱⴱⴰⵕ ⵎⴰ ⵔⴰⴷ ⵉⵙⴽⵔ?.. ⵓⵔ ⵢⵓⵎⵎⵍ, ⴰⴱⵍⴰ ⵉⵙ ⴷ ⵢⵓⵙⵉ ⵍⴽⵎⵎⵉⵢⵜ ⵏⵏⵙ, ⵉⴱⴱⵉ ⵙⵔⵙ ⵜⴰⴱⵔⵔⵓⵢⵜ ⵏ ⵜⴼⵉⵢⵢⵉ, ⴳ ⴳⵔ ⵉⵖⵉⵍ ⴷ ⵜⵉⴳⵉⴳⵉⵍⵜ ⵏ ⵓⴼⵓⵙ ⵏⵏⵙ, ⵓⵏⵛⴽ ⵏ ⵅⵜⵜⴰⵍⵍⵉ ⴰⵙ ⵢⴰⴽⴽⴰ, ⵉⵚⴱⵕ, ⵎⵇⵇⴰⵔ ⵏⵉⵜ ⵉⵃⵕⵕⴰ ⵓⵏⴳⴰⵥ ⵏ ⵓⵏⵛⴽ ⴰⵏⵏ.. ⵍⵍⵉⵖ ⵢⴰⵖ ⵍⴰⵥ ⵉⴳⵉⴷⵔ, ⵉⴹⴰⵍⴱ ⵎⵓⵜⵛ ⵎⴰⴷ ⵉⵛⵜⵜⴰ, ⵢⴰⵙⵉ ⵜ ⵉⴷ ⵉⴼⴽ ⴰⵙ ⵜⵜ, ⵏⵜⵜⴰⵜ ⴷ ⵜⴳⵎⴰⵎⵜ ⵏ ⵉⴷⴰⵎⵎⵏ ⵍⵍⵉ ⴷ ⵉⵛⵉⴹⵏ. ⵢⵓⴼⴰ ⵏⵏ ⵉⴳⵉⴷⵔ ⵜⵉⴼⵉⵢⵢⵉ ⵜⵎⵔⵓⵃⵍⵍⴰ, ⵉⵙⴰⵡⵍ ⵙ ⵓⵏⴰⵎⵉⵔ ⵉⵏⵏⴰ ⴰⵙ: - ⵎⴰⴷ ⵜⵓⴼⴰ ⴰ ⵓⵏⴰⵎⵉⵔ ⵜⵉⴼⵉⵢⵢⵉ ⵏ ⴹⴹⵓⵕ ⴰⴷ ⴰⵢⵍⵍⵉⵖ ⵜⵎⵔⵓⵃⵍⵍⴰ? ⵀⴰⵜⵉ ⵜⵔⵡⴰⵙ ⵉⵢⵉ ⵣⵓⵏ ⴷ ⵜⵉⵏ ⵓⴼⴳⴰⵏ! ⵢⵓⵃⵍ ⵓⵏⴰⵎⵉⵔ, ⴱⴷⴷⵏⵜ ⴰⵙ ⴷ.. ⵓⵔ ⵢⵓⴼⵉ ⵎⴰ ⵙ ⵔⴰⴷ ⴰⵙ ⵉⵔⴰⵔ ⵅⴼ ⵡⴰⵡⴰⵍ ⵏⵏⵙ, ⵓⵍⴰ ⵎⴰⴷ ⴰⵙ ⵉⵜⵜⵉⵏⵉ, ⴰⴱⵍⴰ ⵉⵙ ⴰⵙ ⴷ ⵢⵓⵖⴷ ⴷ ⵓⵖⴰⵔⴰⵙ, ⵉⵎⵍ ⴰⵙ ⵟⵟⵕⵚ ⴳ ⵓⴼⵓⵙ ⵏⵏⵙ ⵍⵍⵉⵖ ⴷ ⵉⴱⴱⵉ ⵜⵉⴼⵢⵢⵉ.. ⵉⵙⴰⵡⵍ ⴷ ⵉⴳⵉⴷⵔ ⵉⵏⵏⴰ ⴰⵙ: - ⵓⵍⵍⴰⵀ.. ⵓⵍⵍⴰⵀ.. ⴰ ⴽⵓⵏ ⵎⵍⴰ ⴷ ⵉⵙ ⴷ ⵓⵔ ⵜⵓⴳⵜ ⵏ ⵓⵎⴰⵔⴳ ⴷ ⵜⴰⵢⵢⵔⵉ ⵍⵍⵉ ⵉⵊⴷⵔⵏ ⵓⵍ ⵏⵏⴽ, ⵉⵙⵙⵔⵖ ⵍⵄⴼⵉⵜ ⴳ ⵜⴰⵙⴰ ⵏⵏⴽ, ⴰⴱⵍⴰ ⵉⵖ ⴰⴽ ⵓⵔ ⵕⵥⵎⵖ ⴰⴷ ⵏⵏ ⵜⴹⵕⴷ, ⴰⴷ ⴽⵓⵍⵍⵓ ⵜⴳⵜ ⴰⵎⴰⵏ ⵏ ⵜⵉⵙⵏⵜ ⵓⵔⵜⴰ ⵜⵍⴽⵎⵜ ⴰⴽⴰⵍ. ⵉⴼⵙⵙⴰ ⵓⵏⴰⵎⵉⵔ ⵓⵔ ⴷ ⵙⵓⵍ ⵉⵣⵓⵢⴷ ⴰⵡⴰⵍ, ⵉⴼⵙⵙⴰ ⵉⴳⵉⴷⵔ ⵖⴷ ⵏⵜⵜⴰⵏ, ⵉⵣⴰⵢⴷ ⴰⵔ ⵉⵜⵜⴰⵢⵍⴰⵍ.. ⴰⵔ ⵉⵜⵜⴰⵢⵍⴰⵍ.. ⴰⵢⵍⵍⵉⵖ ⵜ ⵉⵙⵙⵍⴽⵎ ⵉ ⵡⵉⵙ ⵙⴰ ⵏ ⵉⴳⵏⵡⴰⵏ, ⵉⵙⵔⵙ ⵜ ⴳ ⵉⴳⴳⵉ ⵏ ⵓⵖⴱⴰⵍⵓ ⵏ ⵜⵡⵉⵡⵉⵏ, ⵢⴰⴹⵓⴹ ⵏⵜⵜⴰⵏ ⵙ ⴷⴰⵔ ⵜⴰⵔⵡⴰ ⵏⵏⵙ ⴳ ⵉⴳⴳⵉ ⵏ ⵡⴰⴽⴰⵍ. ⴳ ⵜⴰⵎⴰ ⵏ ⵓⵖⴱⴰⵍⵓ ⵏ ⵜⵡⵉⵡⵉⵏ, ⵉⴱⵉⴷⴷ ⵓⵏⴰⵎⵉⵔ ⵉⵍⵓⵃ ⵉⵥⵕⵉ ⵏⵏⵙ, ⵖⵉⴽⴰⴷ ⴷ ⵖⵉⴽⴰⴷ.. ⴰⵔ ⵉⵙⵎⵓⵇⵇⵓⵍ ⴰⵢⵍⵍⵉ ⵊⵊⵓⵏ ⵓⵔ ⵉⵥⵕⵉ, ⴳ ⵍⴰⵔⵀⴰⴹ ⵏ ⵡⴰⴷⴷⴰⴳⵏ ⵊⴳⵓⴳⵍⵏⵉⵏ ⵙ ⴽⵔⴰⵢⴳⴰⵜ ⴰⵏⴰⵡ ⵏ ⵍⴼⴰⴽⵉⵜ ⵉⵏⵡⴰⵏ, ⴳ ⵉⴳⴰ: ⵡⴰⴹⵉⵍ, ⴷ ⵜⴼⴼⴰⵃ, ⴷ ⵜⴰⵣⴰⵔⵜ, ⴷ ⵕⵕⵎⵎⴰⵏ, ⴷ ⵜⴼⵉⵔⴰⵙ, ⴷ ⵍⵍⵓⵣ, ⴷ ⵍⴳⵔⴳⴰⵄ.. ⵉⵛⵛⴰ ⴳⵉⵙⵏ ⵓⵏⴰⵎⵉⵔ ⴰⵢⵍⵍⵉ ⵎⵎⵉ ⵉⵥⴹⴰⵕ, ⵉⴷⴷⵓ ⵙ ⵉⴳⴳⵉ ⵏ ⵜⵉⵟⵟ ⵏ ⵓⵖⴱⴰⵍⵓ, ⵉⵙⵓ ⴳⵉⵙ ⴰⵎⴰⵏ ⵣⴷⴷⴳⵏⵉⵏ ⵣⵓⵣⵡⴰⵏⵉⵏ, ⵉⵖⵍⵉ ⵙ ⵉⴳⴳⵉ ⵏ ⵢⴰⵏ ⵡⴰⴷⴷⴰⴳ ⵏ ⵣⵣⵏⴱⵓⵃ, ⵉⵃⴹⵓ ⴳⵉⵙ, ⵉⴹⵓⴼ. ⴳ ⴷⴷⴰⵡ ⵏⵏⵙ, ⴰⵖ ⵜⵜⴰⴳⵯⵎⵏⵜ ⵜⵉⵡⵉⵡⵉⵏ ⴰⵎⴰⵏ ⵙ ⵉⴱⵓⵇⵇⴰⵍⵏ, ⵜⴰⵡⴰⵢⵢⴰ ⵏⵏⴰ ⴷ ⵢⵓⵛⴽⴰⵏ ⴰⴷ ⵜⴰⴳⵯⵎ, ⵜⵍⵓⵃ ⵏⵏ ⵉⵥⵕⵉ ⵏⵏⵙ ⴳ ⵡⴰⵎⴰⵏ, ⴰⵔ ⵜⵜⴰⵏⵏⴰⵢ ⵓⴷⵎ ⵏ ⵃⵎⵎⵓ ⵓⵏⴰⵎⵉⵔ, ⵍⵍⵉ ⵉⴳⴰⵏ ⵣⵓⵏ ⴷ ⴰⵢⵢⵓⵔ, ⵙ ⵣⵣⵉⵏ ⴷ ⵡⴰⴼⵓⵍⴽⵉ ⵍⵍⵉ ⴰⵙ ⵉⴼⴽⴰ ⵕⴱⴱⵉ, ⵓⴽⴰⵏ ⵜⵖⴰⵍ ⵉⵙ ⴷ ⵡⵉⵏⵏⵙ, ⴰⵔ ⵜⵜⵉⵏⵉ ⴷ ⵉⵅⴼ ⵏⵏⵙ: -ⴼⵓⵍⴽⵉⵖ ⴰⴽⴽⵯ ⵙ ⵓⵏⵛⴽ ⴰⴷ!.. ⵉⵔⵉⵖ ⴰⴷ ⵙⵓⵍ ⵜⵜⴰⴳⵯⵎⵖ ⵉⴱⵓⵇⵇⴰⵍⵏ ⵉ ⵉⴷ ⵍⴰⵍⵍⴰ.. ⴳⵖ ⵜⴰⵡⴰⵢⵢⴰ ⴷ ⵜⵉⵎⴽⵉⵔⵉⵜ ⵉ ⵡⵉⵢⵢⴰⴹ! ⵜⴰⵙⵉ ⴰⴱⵓⵇⵇⴰⵍ ⴰⵔ ⵉⴳⴳⵉ ⵏ ⵓⴳⴰⵢⵢⵓ ⵏⵏⵙ, ⵜⵓⵜ ⵙⵔⵙ, ⵉⵕⵥ, ⵜⴼⴰⵣⵣⴰⵔⵏ ⵉⴼⵔⵔⵉⵡⵏ ⵏⵏⵙ, ⵜⴰⴹⵓ ⴷ ⴷ ⵓⵖⴰⵔⴰⵙ ⵙ ⵜⵓⴳⵜ ⵏ ⵜⴳⵓⴹⵉ. ⵖⵉⴽⴰⵏⵏ ⴰⴷ ⵜⵙⴽⵔ ⵜⵎⵣⵡⴰⵔⵓⵜ, ⴷ ⵜⵉⵙ ⵙⵏⴰⵜ, ⴷ ⵜⵉⵙ ⴽⵕⴰⴹⵜ ... ⴰⵔ ⵣⵔⴰⵢⵏⵜ ⴳ ⵍⴳⴷⴷⴰⵎ ⵏ ⵓⵏⴰⵎⵉⵔ, ⴰⵔ ⵍⴰⵍ ⵏ ⵓⵅⵕⵚ ⵏ ⵡⵓⵔⵖ ⴳ ⵜⵏⵅⴰⵔ, ⵜⵔⴰ ⵓⴽⴰⵏ ⴰⴷ ⵜⵕⵥ ⴰⴱⵓⵇⵇⴰⵍ ⵖⴷ ⵏⵜⵜⴰⵜ ... ⵓⵔ ⵏⵏ ⵜⵍⵍⵉ ⴷ ⵢⴰⵜ.. ⵙⵉⵖ ⴷ ⵙⵔⵙ ⵉⴳⴳⵯⵉⵣ ⵓⵏⴰⵎⵉⵔ ⴳ ⵉⴳⴳⵉ ⵏ ⵡⴰⴷⴷⴰⴳ, ⵉⵖⵉ ⴰⵙ ⵏⵏ ⴰⴱⵓⵇⵇⴰⵍ ⴳ ⵉⴳⴳⵉ ⵏ ⵉⵅⴼ ⵏⵏⵙ, ⵉⵙⴰⵡⵍ ⴷ ⵉⵏⵏⴰ ⴰⵙ: - ⵅⵅⴰ.. ⴰⴷ ⵜ ⵓⵔ ⵜⵕⵥⴷ! ... ⵀⴰⵜⵉ ⴰⵙⴽⵍⴰⵍⵓ ⵉⵏⵓ ⴽⴰ ⴰⵢⵏⵏⴰ!.. ⵖⵉⵍⴰⴷ, ⵍⵃⵓⵕⵎⴰ ⵏⵏⵎ ⴱⵉⴷⴷ ⴷⵉⴷⵉ ⵜⴰⵡⵙⵜ ⵉⵢⵉ, ⵀⴰⵜⵉ ⵓⵔ ⴳⵉⵎ ⵔⵉⵖ, ⴰⴱⵍⴰ ⴰⴷ ⵉⵢⵉ ⵜⵙⵙⵍⴽⵎⴷ ⵉ ⵍⴰⵍⵍⴰⵎ ⵉⵎⵉⴽ ⵏ ⵙⵙⵍⴰⵎ ⵉⵃⵏⵏⴰⵏ, ⴷ ⵢⴰⵜ ⵍⴰⵎⴰⵏⵜ ⵏⵏⵙ ⵜⴼⵍ ⵜⵜ ⵉⴷ ⴷⴰⵔⵉ, ⵉⵙⴳⴳⵯⴰⵙⵏ ⴰⵢⴰⴷ. ⵉⴽⴽⵉⵙ ⴰⵙ ⴰⴱⵓⵇⵇⴰⵍ, ⵉⵄⵎⵎⵕⵜ ⵙ ⵡⴰⵎⴰⵏ, ⵉⵍⵓⵃ ⵏⵏ ⴳⵉⵙ ⵜⴰⵍⵅⴰⵜⵎⵜ ⵏ ⵜⴰⵏⵉⵔⵜ ⵏⵏⵙ, ⵉⵙⴰⵡⵍ ⴷ ⵉⵏⵏⴰ ⴰⵙ: - ⵣⴰⵢⴷ ⴰⵡⵉ ⴰⴱⵓⵇⵇⴰⵍ ⴰⴷ ⴰⵔ ⵜⵉⴳⵎⵎⵉ, ⵜⴼⴼⵉⴷ ⴷ ⴳⵉⵙ ⴰⵎⴰⵏ, ⴰⵔ ⴷ ⵏⵏ ⴳⵉⵙ ⵢⴰⴳⵓⵔ ⵎⴰⴷ ⵉⴷⵔⵓⵙⵏ, ⵜⴼⴽⴷ ⵜ ⵉ ⵍⴰⵍⵍⴰⵎ, ⴰⴷ ⵜ ⵜⴼⴼⵉ ⴳ ⴽⵔⴰ ⵏ ⵜⵣⵍⴰⴼⵜ ⵏⵖ ⴰⵔⵓⴽⵓ ⵢⴰⵙⵙⵜⵡⴰⵏ, ⵀⴰⵜⵉ ⵔⴰⴷ ⵏⵏ ⴳⵉⵙ ⵜⴰⴼ ⵍⴰⵎⴰⵏⵜ ⵏⵏⵙ. ⵙ ⵣⵣⵔⴱ ⵜⴷⴷⵓ ⵜⵙⴽⵔ ⵖⵉⴽⵍⵍⵉ ⵙ ⴰⵙ ⵉⵏⵏⴰ ⵓⵏⴰⵎⵉⵔ, ⵜⴼⴽ ⴰⴱⵓⵇⵇⴰⵍ ⵉ ⵍⴰⵍⵍⴰⵙ, ⵜⴼⴼⵉ ⴷ ⴳⵉⵙ ⴰⵎⴰⵏ ⴳⴳⵯⵔⴰⵏⵉⵏ ⴳ ⵢⴰⵜ ⵜⵣⵍⴰⴼⵜ ⵉⴼⵙⵔⵏ, ⵜⴰⴼ ⵏⵏ ⴳⵉⵙⵏ ⵜⴰⵍⵅⴰⵜⵎⵜ ⵏⵏⵙ, ⵜⵉⵙⵙⴰⵏ ⵜⵜ ⴷ ⵓⵍⴳⴳⵓⴷ, ⵜⵙⴰⵇⵇⵙⴰ ⵜⴰⵡⴰⵢⵢⴰ ⵜⵏⵏⴰ ⴰⵙ: - ⵎⴰⴷ ⴰⵎ ⵏⵏ ⵉⵍⵓⵃⵏ ⵜⴰⵍⵅⴰⵜⵎⵜ ⴰⴷ ⴳ ⵓⴱⵓⵇⵇⴰⵍ, ⵉⵚⵚⴰⴼⴹ ⴽⵎ ⴷ ⴰⴷ ⵉⵢⵉ ⵜⵜ ⵉⴷ ⵜⵙⵙⵍⴽⵎⴷ? ⵜⵔⴰⵔ ⵜⵡⴰⵢⵢⴰ ⵅⴼ ⵡⴰⵡⴰⵍ ⵏⵏⵙ, ⵙ ⴰⵢⵍⵍⵉ ⴰⵙ ⵉⵊⵕⴰⵏ ⴷ ⵃⵎⵎⵓ ⵓⵏⴰⵎⵉⵔ, ⵜⴼⴽ ⴰⵙ ⵜⵉⵎⵉⵜⴰⵔ ⵏⵏⵙ, ⵜⵉⵙⵙⴰⵏ ⵉⵍⵎⵎⴰ ⵉⵙ ⴷ ⵏⵜⵜⴰⵏ, ⵉⴹⵕ ⴰⵙ ⵍⵄⵊⴱ!.. ⴰⵛⴽⵓ ⵎⴰⵏⵉⴽ ⴰⴷ ⵉⵙⴽⵔ ⴰⵢⵍⵍⵉⵖ ⴷ ⵉⵍⴽⵎ ⵡⵉⵙ ⵙⴰ ⵏ ⵉⴳⵏⵡⴰⵏ!? ⵓⵔ ⵜⴽⴽⵉ ⵢⴰⵜ, ⵜⵙⴰⵡⵍ ⵙ ⵜⵡⴰⵢⵢⴰ, ⵜⵏⵏⴰ ⴰⵙ: - ⵣⴰⵢⴷ ⴰ ⵜⴰⵡⴰⵢⵢⴰ, ⵕⵥⵎ ⴷ ⵉ ⵜⴰⴳⵯⵎⴰⵔⵜ, ⵜⴳⴷ ⴰⵙ ⴷ ⴰⵛⵍⵍⵉⴼ ⵏ ⵜⵓⴳⴰ ⴳ ⵉⴳⵔⴰⵏ, ⵜⴰⵜⵙⴷ ⴷ ⵃⵎⵎⵓ ⵓⵏⴰⵎⵉⵔ, ⵜⴳⴷ ⵜ ⵉⴷ ⴳ ⵟⵓⵥⵥⵓⵏⵜ ⵏⵏⵙ, ⵜⴰⵡⵉⴷ ⵜ ⵉⴷ, ⵜⵔⴰⵔⴷ ⵍⵄⴰⵇⵍ ⴰⴷ ⵜ ⵓⵔ ⵉⵥⵕ ⵢⴰⵏ. ⵜⵙⴽⵔ ⵜⵡⴰⵢⵢⴰ ⴰⵢⵍⵍⵉ ⴰⵙ ⵜⵏⵏⴰ ⵍⴰⵍⵍⴰⵙ, ⵜⴷⴷⵓ ⵜⴰⵡⵉ ⴰⵙ ⴷ ⵓⵏⴰⵎⵉⵔ ⴰⵔ ⵕⵕⵉⵢⴰⴹ ⵍⵍⵉⵖ ⵜⵍⵍⴰ, ⴳ ⵓⵛⵍⵍⵉⴼ ⵏ ⵜⵓⴳⴰ. ⵜⵖⴰⵡⵍ ⵜⴰⵏⵉⵔⵜ, ⵜⵉⵔⵉ ⴰⴷ ⵜ ⵉⵏⵏ ⵜⵏⵎⵓⴳⴳⵓⵔ ⵜⵙⵎⵔⵃⴱⴰ ⵙⵔⵙ, ⵜⴰⵣⵣⵍ ⵜⵙⵙⴼⵓⵖ ⵜ ⵉⴷ ⴳ ⴳⵔ ⵜⵓⴳⴰ, ⵙ ⵜⵓⴳⵜⵜ ⵏ ⵍⴼⵕⵃ, ⵉⴱⵉⴷ ⵓⵏⴰⵎⵉⵔ ⴰⵔ ⵜⵜ ⵉⵙⵎⵓⵇⵇⵓⵍ, ⵉⴳⴳⵓⵎⵎⵉ ⵎⴰⴷ ⵉⵙⴽⴰⵔ!? ⵜⴰⵏⵉⵔⵜ ⵏⵜⵜⴰⵜ ⵜⵙⴽⵔ ⵢⴰⵜ ⵜⵖⵕⵉⵜ, ⵢⵉⵡⵉⵏ ⵜⴰⵏⴰⵏⵏⴰⵢⵜ ⵙ ⴳⵔ ⵉⵖⴳⵯⵎⵎⵉⵜⵏ ⴷ ⵉⵃⵓⵏⴰ ⴷ ⵜⴰⴷⴷⵡⴰⵔⵉⵢⵢⵉⵏ ⵏ ⵕⵕⵉⵢⴰⴹ ⵍⵍⵉⵖ ⵜⵍⵍⴰ, ⵜⵏⴹⵕ ⵙ ⵢⴰⵜ ⵜⴽⵍⵉⵜ, ⵜⵉⵍⵉ ⵏⵏ ⴳ ⴳⵔ ⵉⴷⵎⴰⵔⵏ ⵏⵏⵙ, ⵉⵙⵙⵓⵜⵍ ⴰⵙ ⴷ ⵉⵖⴰⵍⵏ, ⵜⵙⵙⵓⵜⵍ ⴰⵙ ⴷ ⵡⵉⵢⵢⴰⴹ, ⴳⵉⵏ ⵜⵉⵡⴰ ⵉ ⵉⵏⴳⴰⵜⵙⵏ ⵢⴰⵙⵉ ⵜⵜ ⴰⵔ ⴷⵉⴷⵙ ⵉⵜⵜⵎⵓⵔⵔⵓⵢ.. ⴰⵢⵍⵍⵉⵖ ⵄⵍⴰⵢⵏ ⴰⴷ ⵎⵍⴰⵍⵍⵉⵏ.. ⵉⵎⵉⴽ ⵀⴰ ⵉⵡⵉⵜⵙⵏ, ⵙⵓⵍ ⵎⵥⵥⵉⵏ, ⴰⵔ ⴷ ⴷⴰⵔⵙⵏ ⵉⵜⵜⴰⵣⵣⴰⵍ, ⵉⵍⵀⵓ ⴳⵉⵙ: - ⵉⵎⵎⵉ.. ⵉⵎⵎⵉ.. ⵎⴰⴷ ⵉⴳⴰ ⵓⵔⴳⴰⵣ ⴰⴷ ⴱⴰⵀⵔⴰ ⵉⴼⵓⵍⴽⵉⵏ? ⵉⵙⵔⵙ ⵓⵏⴰⵎⵉⵔ ⵜⴰⵏⵉⵔⵜ, ⵉⵖⴰⵡⵍ ⵉⵏⵎⵓⴳⴳⵓⵔ ⵏⵏ ⵉⵡⵉⵙ, ⵢⴰⵙⵉ ⵜ ⴰⵔ ⵜ ⵉⵙⵙⵏⴹⴰⵕ, ⴰⵢⵍⵍⵉⵖ ⵉⵕⵎⵉ, ⵉⵙⵔⵙ ⵜ, ⵉⵙⴽⵓⴱⴱⵔ ⴳ ⵜⴰⵎⴰ ⵏⵏⵙ, ⴰⵔ ⵜ ⵉⵜⵜⵙⵓⴷⵓⵎ, ⵉⵙⴰⵡⵍ ⴷ ⵉⵏⵏⴰ ⴰⵙ: - ⴱⴰⴱⴰⴽ ⴰⴷ ⴳⵉⵖ ⴰ ⵉⵡⵉ! ⵇⵇⴰⵎⴰⵏ ⵖⵉⴽⴰⵏⵏ ⴽⵕⴰⴹ ⵉⵜⵜⵙⵏ, ⵓⵔ ⴷ ⵉⵎⵉⴽ ... ⴰⵢⵍⵍⵉⵖ ⴽⴽⵙⵏ ⵜⴰⵖⵓⴼⵉ ⵏ ⵓⵎⴰⵔⴳ ⴳ ⴳⵔⴰⵜⵙⵏ, ⴼⴰⴷ ⴰⴷ ⵜⵏⴽⵔ ⵜⴰⵏⵉⵔⵜ ⵜⵎⵓⵏ ⴷⵉⴷⵙ, ⴰⵔ ⵙⵔⵙ ⵜⵜⵎⵓⵔⵔⵓⵢ, ⴰⴷ ⴰⵙ ⵜⵎⵍ ⵜⵉⵙⴳⴳⵉⵡⵉⵏ ⵏ ⵕⵕⵉⵢⴰⴹ ⵏⵏⵙ, ⵍⵍⵉ ⴰⵙ ⵉⴱⵏⴰ ⴱⴰⴱⴰⵙ, ⵍⵍⵉ ⵉⴳⴰⵏ ⴰⴳⵍⵍⵉⴷ ⵏ ⵜⵎⴰⵣⵉⵔⵜ ⴰⵏⵏ, ⵜⵥⵍⵉ ⵏⵏ ⴳⵉⵙ ⵏⵜⵜⴰⵜ ⴷ ⵢⵉⵡⵉⵙ ⴷ ⵜⵉⵎⴽⵉⵔⵉⵏ ⵏⵏⵙ, ⵎⵍⵍⵉⵖ ⴷⵉⴷⵙ ⵜⵏⴳⴰⵔⴰ ⴳ ⵡⴰⴽⴰⵍ, ⵜⴰⴹⵓ ⴷ ⵙ ⴷⴰⵔ ⴰⵢⵜ ⴷⴰⵔⵙ ⴳ ⵡⵉⵙ ⵙⴰ ⵏ ⵉⴳⵏⵡⴰⵏ. ⵢⵉⵔⵉ ⴱⴰⴱⴰⵙ ⵙ ⵖⵉⴽⴰⵏⵏ, ⴰⴷ ⴼⵍⵍⴰⵙ ⵉⵙⵙⵉⴼⵙⵓⵙ ⵜⴰⴳⵓⴹⵉ ⴷ ⵓⴼⵇⵇⵄⵓ, ⵏ ⵜⵉⴱⴹⵉⵜ ⵏ ⴳⵔⴰⵙ ⴷ ⵓⵔⴳⴰⵣ ⵏⵏⵙ, ⴰⵛⴽⵓ ⵜⴽⴽⴰⵜⵜⵉⵏ ⵜⴼⵇⵇⵄⴰ ⴱⴷⴷⴰ, ⵓⵔ ⵉⴳⵉ ⴰⵡⴰⵍ ⵏⵏⵙ ⵓⵍⴰ ⵉⵣⵣⵓⴳⴰⵣ, ⴰⴱⵍⴰ ⵅⴼ ⵃⵎⵎⵓ ⵓⵏⴰⵎⵉⵔ, ⵣⵔⵉⵏ ⴼⵍⵍⴰⵙ ⵉⵙⴳⴳⵯⴰⵙⵏ, ⵓⵔ ⵊⵊⵓⵏ ⴷ ⵏⵜⵜⴰⵜ ⴰⴷ ⵜ ⵉⵜⵜⵓⵏ, ⵓⵍⴰ ⴰⵔ ⵜⵙⵡⵉⵏⴳⵉⵎ ⴳ ⴽⵔⴰ ⵏ ⵢⴰⵏ ⵢⴰⴹⵏⵉⵏ ⴰⴱⵍⴰ ⵏⵜⵜⴰⵏ, ⴰⵢⵍⵍⵉⵖ ⵜⵜ ⵉⴷ ⵉⵍⴽⵎ, ⵎⵇⵇⴰⵔ ⵜ ⵉⵏⵏ ⴰⴽⴽⵯ ⵓⵔ ⵜⵜⴰⵎ!. ⵍⵍⵉⵖ ⴷ ⵎⵎⵓⵔⵔⵉⵏ, ⵜⴰⵡⵉ ⵜ ⵙ ⵓⵎⵚⵕⵉ ⵍⵍⵉ ⴽⵓⵍⵍⵓ ⵉⴼⵓⵍⴽⵉⵏ ⴳ ⵕⵕⵉⵢⴰⴹ, ⵜⵖⵔ ⴷ ⵉ ⵜⵡⵉⵡⵉⵏ, ⵙⵙⵓⵏⵜ ⴰⵙ ⴳⵉⵙ ⴽⵔⴰⵢⴳⴰⵜ ⴰⵏⴰⵡ ⵏ ⵉⵏⵙⵔⴰⴼ ⵍⴳⴳⵯⴰⵖⵏⵉⵏ ⴼⵓⵍⴽⵉⵏⵉⵏ, ⵖⵉⴽⵍⵍⵉ ⴳⵉⵙ ⵍⵓⵃⵏⵜ ⵍⴱⵅⵓⵔ ⴷ ⵜⵓⵊⵊⵓⵜ, ⴰⵡⵉⵏⵜ ⴰⵙ ⴷ ⴽⵓⵍⵍⵓ ⵎⴰⴷ ⵜ ⵉⵅⵚⵚⴰⵏ ⴳ ⵜⵓⵎⵍⵙⴰ ⵛⵡⴰⵏⵉⵏ, ⵓⵔ ⵉⵍⵉⵏ ⴰⵏⴰⵡ, ⴳⵉⵏⵜ ⵏⵏ ⴳ ⵡⴰⵙⵙ ⴰⵏⵏ ⵉⴳⴰⵏ ⴰⵙⵙ ⵎⵇⵇⵓⵕⵏ ⴳ ⴷⴰⵔ ⵜⴰⵏⵉⵔⵜ, ⴽⵔⴰⵢⴳⴰⵜ ⴰⵏⴰⵡ ⵏ ⵜⵉⵔⴰⵎ ⵄⴷⵍⵏⵉⵏ ⴼⵓⵍⴽⵉⵏⵉⵏ, ⵍⵍⵉ ⴱⴰⵀⵔⴰ ⵉⵜⵜⵉⵔⵉ ⵓⵔⴳⴰⵣ ⵏⵏⵙ ⵃⵎⵎⵓ ⵓⵏⴰⵎⵉⵔ. ⵍⵍⵉⵖ ⵜⵍⴽⵎ ⵜⵉⵣⵉ ⵏ ⵜⵉⵔⵎⵜ ⵏ ⵉⵎⵏⵙⵉ, ⵜⴷⴷⵓ ⵏⵜⵜⴰⵜ ⵜⵙⵏⴳⵉⴷⴷⵉ ⴷ ⴰⵣⵣⴰⵔ ⵏⵏⵙ, ⵜⵙⴼⵓⵍⴽⵉ ⴷ ⵓⴷⵎ ⵏⵏⵙ, ⵜⵍⵙ ⴷ ⵢⴰⵜ ⵜⵎⵍⵙⵉⵜ ⵍⵍⵉ ⴽⵓⵍⵍⵓ ⴷⴰⵔⵙ ⵉⴼⵓⵍⴽⵉⵏ, ⵜⴰⴹⵓ ⴷ ⵙ ⴷⴰⵔ ⵓⵃⴱⵉⴱ ⵏⵏⵙ ⵃⵎⵎⵓ ⵓⵏⴰⵎⵉⵔ, ⵍⵍⵉ ⵉⵜⵜⵖⴰⵛⴰⵏ ⵍⵍⵉⵖ ⵜⵜ ⵉⵥⵕⴰ ... ⵜⵣⵣⵓⴳⴰⵣ ⴰⵔ ⵜⴰⵎⴰ ⵏⵏⵙ, ⵜⴳⴳⴰⵡⵔ ⵜⵏⵏⴰ ⴰⵙ: - ⵔⵉⵖ ⴳⵉⴽ ⴰ ⵓⵏⴰⵎⵉⵔ, ⴰ ⴰⵃⴱⵉⴱ ⵉⵏⵓ, ⴰⴷ ⵜⵟⵕⵕⵃⴷ.. ⵜⴼⵊⵊⵉⵊⴷ.. ⵜⴳⴷ ⵄⵍⴰ ⵅⵉⵔ.. ⵜⵉⵍⵉⴷ ⴷ ⵓⴳⴰⵢⵢⵓ ⵏⵏⴽ.. ⵀⴰⵜⵉ ⴽⵔⴰⵢⴳⴰⵜ ⵜⴰⵖⴰⵡⵙⴰ ⵏⵏⴰ ⵜⵔⵉⴷ, ⵜⵔⴰ ⴰⴷ ⴷ ⴼⵍⵍⴰⴽ ⵜⵉⵍⵉ, ⵎⵉⵛⴰⵏ ⵙ ⵢⴰⵏ ⵛⵛⵕⴹ, ⵉⵖ ⵜⵥⴹⴰⵕⴷ ⴰⴷ ⴼⵍⵍⴰⵙ ⵜⵇⵇⵓⵎⵓⴷ, ⵜⵙⵙⵓⴼⵓⴷ ⵜ. ⵉⴱⴱⵉ ⵏⵏ ⴳⵉⵙ ⵓⵏⴰⵎⵉⵔ ⴰⵡⴰⵍ, ⵉⵙⴰⵡⵍ ⴷ ⵉⵏⵏⴰ ⴰⵙ: - ⵎⴰ ⴰⴷ ⵉⴼⵓⵍⴽⵉ ⴱⴰⵀⵔⴰ.. ⵉⵙⵙⴼⵕⵃ ⵉⵢⵉ ⴱⵣⵣⴰⴼ.. ⴰⵢⵍⵍⵉⵖ ⵓⵔ ⵙⵙⵉⵏⵖ ⵉⵙ ⴷ ⵚⵚⴰⵃⵜ ⴰⵢ ⴰⴷ ⴳ ⵍⵍⵉⵖ, ⵏⵖ ⴷ ⵉⵙ ⴰⵔ ⵜⵜⵡⴰⵔⴳⴰⵖ, ⴰⵢⵍⵍⵉ ⴼⵍⵍⴰⵎ ⵉⵍⵍⴰⵏ ⵜⵙⴽⵔⴷ ⴷ ⵓⴳⴳⴰⵔ.. ⵖⵉⵍⴰⴷ ⵉⵏⵏⴰ ⴼⵍⵍⴰⵎ ⵉⵛⵇⵇⴰⵏ ⵀⴰⵜⵉ ⵉⵔⵅⴰ ⴼⵍⵍⵉ ... ⵛⵕⴹ ⵉⵏⵏⴰ ⵜⵔⵉⴷ, ⵓⵔ ⴷⴰⵔⵉ ⴰⴱⵍⴰ ⴰⴷ ⵜ ⵙⵙⵓⴼⵓⵖ. ⵍⵍⵉⵖ ⵉⴼⵙⵙⴰ, ⵜⵙⴰⵡⵍ ⴷ ⵜⵏⵏⴰ ⴰⵙ: - ⵔⵉⵖ ⴳⵉⴽ, ⴰⴷ ⵙⴰⵔ ⵓⵔ ⴷ ⴽⵉⵢⵢⵉⵏ ⴰⴷ ⵢⵓⵙⵉⵏ ⴰⵥⵕⵓ ⵅⴼ ⵓⵇⴱⵓ ⴰⴷ, ⴱⴰⵛ ⴰⴷ ⵏⵏ ⴳⵉⵙ ⵜⴰⴳⴳⵯⴷ ⵙ ⴷⴷⵓⵏⵉⵜ. ⵜⵎⵍ ⴰⵙ ⵏⵏ ⵢⴰⵏ ⵓⵇⴱⵓ ⴳ ⵜⵖⵎⵔⵜ ⵏ ⵓⵎⵚⵕⵉ ⵍⵍⵉⵖ ⵜ ⵜⴳⴰ, ⵉⵇⵇⵏ ⵙ ⵢⴰⵏ ⵓⵥⵕⵓ ⴷ ⴷⵉⴷⵙ ⵢⵓⵛⴽⴰⵏ, ⵣⵓⵏ ⴷ ⴰⵣⵔⴳ. ⵉⵙⴰⵡⵍ ⴷ ⵓⵏⴰⵎⵉⵔ ⵉⵏⵏⴰ ⴰⵙ: - ⵔⵉⵖ ⴰⴷ ⵙⵙⵓⴼⵓⵖ ⵛⵛⵕⴹ ⵏⵏⵎ ⵉⵖ ⵜ ⵉⵏⵏⴰ ⵕⴱⴱⵉ. ⴰⵛⴽⵓ ⵉⵙⵙⵓⵙⵎ ⵉⵢⵉ ⴱⴰⵀⵔⴰ, ⵉⵙⴼⵓⵍⴽⵉ ⵉⵢⵉ, ⴰⴷ ⴽⵎ ⵉⴷ ⵍⴽⵎⵖ ⵙ ⵉⴳⵏⵡⴰⵏ, ⵖⵉⴽⵍⵍⵉ ⵉⵢⵉ ⵏⵏ ⵜⵍⴽⵎⴷ ⵙ ⵡⴰⴽⴰⵍ, ⵉⵔⵉⵖ ⴰⴷ ⴷⵉⴷⵎ ⵉⵍⵉⵖ, ⴰⴷ ⵙⴰⵔ ⵓⵔ ⵏⵏⴳⴰⵔⴰ, ⵓⵍⴰ ⵏⴱⴹⴰ, ⴰⵔⴽⵉⵖ ⵢⵉⵡⵉ ⵕⴱⴱⵉ ⵍⴰⵎⴰⵏⵜ ⵏⵏⵙ. ⵜⴼⵙⵙⴰ ⵜⴰⵏⵉⵔⵜ ⴰⵔ ⵜⵙⵡⵉⵏⴳⵉⵎ, ⴰⵢⵍⵍⵉⵖ ⵜⵙⴰⵡⵍ ⴷ ⵜⵏⵏⴰ ⴰⵙ: - ⵙⵙⵏⵖ ⴰ ⵓⵏⴰⵎⵉⵔ, ⵉⵙ ⴷ ⵜⴰⵢⵢⵔⵉ ⵏ ⴳⵔⴰⵜⵏⵖ, ⵍⵍⵉ ⵙ ⵉⵄⵎⵎⵕ ⵓⵍ ⵏⵏⴽ, ⴰⴷ ⴽ ⵉⵙⵏⴳⴰⵔⴰⵏ ⴷ ⵡⴰⴽⴰⵍ, ⵉⵙⵙⵖⵍⵉ ⴽ ⵉⴷ ⵙ ⵉⴳⵏⵡⴰⵏ ⴰⵔ ⴷⴰⵔⵉ, ⵉⵔⵉⵖ ⴰⴷ ⵜⵉⵙⵙⴰⵏⴷ ⴷ ⵖⴷ ⴽⵉⵢⵢⵉⵏ, ⵉⵙ ⵉⵢⵉ ⵉⵏⵖⴰ ⵓⵎⴰⵔⴳ ⵏⵏⴽ, ⵉⴱⴱⵉ ⵜⴰⵙⴰ ⵉⵏⵓ, ⴰⵢⵍⵍⵉⵖ ⵓⵔ ⴰⵔ ⵛⵜⵜⴰⵖ ⵓⵍⴰ ⴰⵔ ⴳⴳⴰⵏⵖ, ⴷ ⵉⵙ ⵉⵢⵉ ⵏⵏ ⴼⵍⵍⴰⴽ ⵓⵔ ⵉⴱⴱⵉ, ⴰⴱⵍⴰ ⵉⵡⴰⵍⵉⵡⵏ ⵏ ⵎⴰⴽ ⵅⵛⵏⵏⵉⵏ, ⵍⵍⵉ ⵉⵢⵉ ⵙⵃⴰⵛⴰⵏⵉⵏ ⴷⴷⵓⵏⵉⵜ, ⵓⵍⴰ ⵎⴰⴷ ⴼⵍⵍⴰⵙ ⵉⵍⵍⴰⵏ. ⵉⴼⵕⵃ ⵓⵏⴰⵎⵉⵔ ⵙ ⵡⴰⵡⴰⵍ ⵏⵏⵙ, ⵖⵉⴽⵍⵍⵉ ⵉⴼⵕⵃ ⵙ ⵎⴰ ⴳ ⵜⵜ ⵉⴷ ⵢⵓⴼⴰ ⵏ ⵍⵅⵉⵔ ⵉⴳⴳⵓⵜⵏ, ⴷ ⵎⴰ ⴳ ⵜ ⵜⴳⴰ ⵜⵃⴱⵓⴷ ⵙⵔⵙ, ⴳ ⵎⴰⴷ ⵉⵄⴷⵍⵏ ⴷ ⵎⴰⴷ ⵉⴼⵓⵍⴽⵉⵏ, ⵏ ⵜⵖⴰⵡⵙⵉⵡⵉⵏ ⵍⵍⵉⵖ ⵉⵙⵙⴰ ⵡⵓⵍ, ⴰⵔ ⵙⵙⵕⵚⵓⵏⵜ ⴰⴳⴰⵢⵢⵓ, ⵙⵙⴰⵛⴽⵉⵏⵜ ⴷ ⵍⵅⴰⵟⵕ, ⵉⴷⴷⵔ ⵙ ⵖⵉⴽⴰⵏⵏ ⵜⵓⴷⵔⵜ ⵏ ⵜⴰⵢⵢⵔⵉ, ⵍⵍⵉ ⵊⵊⵓⵏ ⵓⵔ ⵉⴷⴷⵔ ⵢⴰⵏ, ⵉⴳ ⵙⵔⵙ ⴰⵎⵇⵇⵕⴰⵏ ⵏ ⵉⵏⵎⵖⵓⵔⵏ ⵏ ⵉⴷ ⴱⵓ ⵜⴰⵢⵢⵔⵉ. ⵣⵔⵉⵏ ⵓⵙⵙⴰⵏ, ⵣⵔⵉⵏ ⵉⵢⵢⵔⵏ, ⵜⴰⴱⵄⴰⵏ ⵜⵏ ⵉⵙⴳⴳⵯⴰⵙⵏ, ⵜⴰⵢⵢⵔⵉ ⵏ ⴳⵔⴰⵜⵙⵏ ⵉⵙ ⴰⵔ ⵓⴽⴰⵏ ⵜⵜⵣⴰⵢⴰⴷ, ⵉⵜⵜⵓ ⴳⵉⵙ ⵓⵏⴰⵎⵉⵔ ⵉⵅⴼ ⵏⵏⵙ, ⵓⵍⴰ ⴷⴷⵓⵏⵉⵜ, ⵓⵍⴰ ⵎⴰⴷ ⴳⵉⵙ ⵉⵍⵍⴰⵏ. ⵓⵏⴰⵎⵉⵔ ⴳ ⵍⵄⵉⴷ ⵏ ⵜⴼⴰⵙⴽⴰ ⵢⴰⵏ ⵡⴰⵙⵙ ⴳ ⵡⵓⵙⵙⴰⵏ, ⵉⵖⵓⴼ ⵃⵎⵎⵓ ⵓⵏⴰⵎⵉⵔ, ⵉⵅⵙⵔ ⵍⵅⴰⵟⵕ ⵏⵏⵙ, ⵓⵔ ⵉⵔⵉ ⴰⴷ ⵉⵛⵛ ⵓⵍⴰ ⴰⴷ ⵉⵙⵓ.. ⴰⵔ ⵉⵜⵜⵓⵎⵎⴰⵍ ⵉⵎⵉⵍ ⴰⴷ ⵢⴰⴼ ⵎⴰⵏⵉ ⴷ ⵙⵔⵙ ⵉⴽⴽⴰ ⵍⵃⴰⵍ?.. ⵓⵔ ⵉⴽⴽⵉ ⵢⴰⵜ, ⵙⵉⵖ ⴷ ⵉⴽⵜⵉ ⵎⴰⵙ, ⵉⴽⵜⴰⵢ ⴷ ⴷⵉⴷⵙ, ⵉⵡⴰⵍⵉⵡⵏ ⵙ ⵉⵎⵟⵟⴰⵡⵏ ⵍⵍⵉ ⵙ ⴷⵉⴷⵙ ⵜⵎⵚⴰⴼⴰⴹ.. ⴷ ⵎⴰⴷ ⴼⵍⵍⴰⵙ ⵜⴽⴽⴰ ⴷ ⵜⴽⵔⵔⴰⵢⵜ ⴷ ⵜⵎⵎⴰⵔⴰ, ⴰⵢⵍⵍⵉⵖ ⵜ ⵉⴷ ⵜⵙⵙⵏⴽⵔ, ⵢⵉⵎⵖⵓⵕ, ⵉⴳ ⴰⵔⴳⴰⵣ ... ⵉⴹⵕ ⴼⵍⵍⴰⵙ ⴹⴹⵉⵎ, ⵉⴼⵇⵇⵄⴰ, ⵢⵉⵔⵉ ⵓⵍ ⵏⵏⵙ ⴰⴷ ⵉⴼⴼⵔⵙⵉ, ⴰⵛⴽⵓ ⵉⵔⴰ ⴰⴷ ⵢⵉⵙⵙⴰⵏ ⵎⴰⵏ ⵍⵃⴰⵍⵜ ⴳ ⵜⵍⵍⴰ? ⴷ ⵉⵙ ⵙⵓⵍ ⵜⵙⵓⵍ ⵏⵖ ⴷ ⵉⵙ ⵜⵎⵎⵓⵜ? ⵉⵏⴽⵔ ⴰⵔ ⵉⵜⵜⴷⴷⵓ ⴰⵔ ⴷ ⵉⵜⵜⴰⵛⴽⴰ ⴳ ⵓⵎⵚⵕⵉ ⵍⵍⵉⵖ ⵉⵍⵍⴰ ... ⵉⵍⵓⵃ ⵉⵥⵕⵉ ⵏⵏⵙ ⵙ ⴰⵔ ⵉⵜⵜⴰⵏⵏⴰⵢ ⴰⵥⵕⵓ ⵍⵍⵉ ⵙ ⵉⴷⵍ ⵓⵇⴱⵓ, ⴳ ⵜⵉⵖⵎⵔⵜ ⵏ ⵓⵎⵚⵕⵉ, ⵢⵉⵔⵉ ⴰⴷ ⵜ ⵢⴰⵙⵉ ⴰⴷ ⵏⵏ ⵢⴰⴳⴳⵯ ⵙ ⴷⴷⵓⵏⵉⵜ, ⵙⵉⵖ ⴷ ⵉⴽⵯⵜⵉ ⵛⵛⵕⴹ ⵏ ⵜⴰⵏⵉⵔⵜ ⵏⵏⵙ, ⵓⵔ ⵙⵓⵍ ⵜⵓⴷⵔⵜ ⵏⵏⵙ? ⵓⵔ ⵏⵏ ⵢⵓⴼⵉ ⴳ ⴷⴰⵔ ⵉⵅⴼ ⵏⵏⵙ, ⴰⴱⵍⴰ ⵉⵙ ⵓⵔ ⵉⵙⵙⵉⵏ ⵎⴰ ⵔⴰⴷ ⵉⵙⴽⵔ? ⵉⵙ ⴷ ⴰⴷ ⵉⵕⵥ ⵛⵛⵕⴹ ⵏⵏⵙ, ⴰⴷ ⴽⴰ ⵙⵓⵍ ⵉⵏⵙ ⵍⵖⵓⴼ ⵍⵍⵉ ⵉⵙⵓⴼⴼⵏ ⵉⴷⵎⴰⵔⵏ ⵏⵏⵙ? ⵏⵖ ⴷ ⴰⴷ ⵉⵇⵇⵓⵎⵓ ⴳ ⵍⵄⴰⵀⴷ, ⴰⵔ ⵉⵙⵙⴰ ⵜⴰⴳⵓⴹⵉ ⵏ ⵎⴰⵙ? ⵉⴽⴽⴰ ⴳ ⵍⵃⴰⵍⵜ ⴰⴷ, ⵓⵔ ⴷ ⵉⵎⵉⴽ ⵏ ⵓⵣⵎⵣ ... ⵙ ⵓⴼⵇⵇⵄⵓ ⵉⴳⴳⵓⵜⵏ, ⵉⵡⴰⵄⴷ ⴰⵇⴱⵓ, ⵢⴰⵙⵉ ⴼⵍⵍⴰⵙ ⴰⵥⵕⵓ ⵍⵍⵉ ⵙ ⵉⵇⵇⵏ, ⵉⵣⵏⵣ, ⴰⵔ ⵏⵏ ⴳⵉⵙ ⵉⵜⵜⴰⴳⴳⵯⴰ, ⵙⵉⵖ ⴰⵔ ⵉⵜⵜⴰⵏⵏⴰⵢ ⵎⴰⵙ ⴳ ⵓⵙⴰⵔⴰⴳ ⵏ ⵜⴳⵎⵎⵉ, ⵜⵖⵉ ⵓⴽⴰⵏ ⴰⵄⴽⴽⴰⵣ ⵙ ⵓⴼⵓⵙ ⴰⴼⴰⵙⵉ, ⴰⵔ ⵙⵔⵙ ⵜⴱⵔⵜⵟⵟⵉⵛ, ⵜⵖⵉ ⵙ ⵓⴼⵓⵙ ⴰⵥⵍⵎⴰⴹ ⵢⴰⵏ ⵉⵣⵉⵎⵎⵔ ⵎⵇⵇⵓⵕⵏ, ⴰⵔ ⵜⵙⵉⴳⴳⵉⵍ ⴰⴷ ⵜⴰⴼ ⵎⴰ ⵔⴰⴷ ⴰⵙ ⵉⵖⵔⵙ? ⴰⴷ ⵙⵔⵙ ⵜⵄⵉⵢⵢⴷ ⵣⵓⵏ ⴷ ⵎⴷⴷⵏ, ⵜⵍⵀⵓ ⴳⵉⵙ: - ⵎⴰ ⵔⴰⴷ ⵉⵢⵉ ⵉⵖⵔⵙ ⵉ ⵍⵄⵉⴷ ⵏ ⵢⵉⵡⵉ ⵃⵎⵎⵓ ⵓⵏⴰⵎⵉⵔ?. ⵉⵙⵙⵏ ⵓⵏⴰⵎⵉⵔ ⵉⵙ ⵉⴳⴰ ⵍⵃⴰⵍ, ⴰⵙⵙ ⵏ ⵍⵄⵉⴷ ⵏ ⵜⴼⴰⵙⴽⴰ, ⵄⵉⵢⵢⴷⵏ ⴽⵓⵍⵍⵓ ⵎⵉⴷⴷⵏ ⴰⴱⵍⴰ ⵎⴰⵙ, ⵍⴰⵃ ⵎⴰⴷ ⴰⵙ ⵉⵇⵇⵔⵙⵏ ⵉ ⵍⵄⵉⴷ ⵏⵏⵙ! ⵉⵖⴰⵡⵍ ⵢⴰⵙⵉ ⴷ ⵍⴽⵯⵎⵎⵉⵜ ⵏⵏⵙ, ⵉⵍⵓⵃ ⴰⵙ ⵜⵜ ⵉⴷ, ⵎⵉⵛⴰⵏ ⵓⵔ ⵜⵜ ⵉⴷ ⵜⵍⴽⵎ, ⵉⴷⴷⵓ ⵉⵙⵉⴳⴳⵍ ⴷ ⵜⵉⵢⵢⴰⴹ, ⵉⵍⵓⵃ ⵜⵏ ⴷ, ⵓⵔ ⵜⵜ ⵉⴷ ⵍⴽⵎⵏⵜ ⵖⴷ ⵏⵜⵜⵏⵜⵉ ... ⴰⵔ ⵉⵜⵜⵏⴱⴱⴰⵕ ⵎⴰⵏⵉⴽ ⴰⴷ ⵉⵃⴰⵡⵍ ⴰⴷ ⵙⵓⵍ ⴷⵉⴷⵙ ⵉⵄⵉⵢⵢⴷ ⴳ ⴰⵙⵙ ⴰⵏⵏ? ⵉⵣⵣⵔⵉ ⴷⵉⴷⵙ ⵖⴰⵢⴰⴷ ⴰⵙ ⵉⵇⵇⴰⵎⴰⵏ ⴳ ⵜⵓⴷⵔⵜ ⵏⵏⵙ? ⵓⵔ ⵏⵏ ⵢⵓⴼⵉ ⴳ ⴷⴰⵔ ⵉⵅⴼ ⵏⵏⵙ, ⴰⴱⵍⴰ ⵉⵙ ⴰⵔ ⵉⵙⵄⵉⵢⵢⵉⴹ ⵙ ⵎⴰⴷ ⴷⴰⵔⵙ ⵏ ⵊⵊⵀⴷ, ⵉⵏⵏⴰ ⴷ ⵉ ⵎⴰⵙ: - ⵀⴰ ⵉⵢⵉ ⵏⵏ ⴷⴰⵔⵎ ⴰ ⵉⵎⵎⵉ!.. ⵓⵔ ⴽⵎ ⴷ ⴷⴰⵔⵉ ⵉⵣⵡⴰⵔ ⵢⴰⵏ ⴰⴱⵍⴰ ⵕⴱⴱⵉ!.. ⵢⵓⴽⵉ ⴷ ⵓⵏⴰⵎⵉⵔ ⴳ ⵓⵇⴱⵓ.. ⵉⵜⵔⵔⵎ ⴷ ⵉ ⵍⵎⵀⴱⵓⵜ, ⵉⴼⴽ ⴷ ⵉ ⵉⴳⵏⵡⴰⵏ.. ⵜⵉⴳⵏⵓⵜ ⵏⵏⴰ ⵜ ⵉⵖⵉⵏ, ⴰⵔ ⵙⵔⵙ ⵜⵥⵥⴰⴹ, ⴰⵔⴽⵉⵖ ⵜⵕⵥⵎ ⴰⵙ, ⵜⵖⵉ ⵜ ⵜⴰⵢⵢⴰⴹ, ⵜⵙⴽⵔ ⴰⵙ ⵖⵉⴽⴰⵏⵏ ⵅⴷ ⵏⵜⵜⴰⵜ. ⴳ ⴳⵔ ⵉⴳⵏⵡⴰⵏ ⴷ ⵡⴰⴽⴰⵍ, ⵜⵃⴰⵡⵍ ⴰⵙ ⵜⴰⵡⴷⴰ, ⴷ ⵓⵣⵍⵍⵉⴼ ⵏ ⵉⵊⴰⵡⵡⴰⵏ, ⴷ ⵓⵚⵎⵎⵉⴹ ⵏ ⵜⵉⴳⵏⴰⵡ, ⵜⵖⵉ ⵜ ⵜⵔⴳⴰⴳⴰⵢⵜ, ⵓⵍⴰ ⵙⵓⵍ ⵜⴰⵡⵍⴰ, ⵉⵔⴼⵓⴼⵏ, ⴰⵢⵍⵍⵉⵖ ⴽⵓⵍⵍⵓ ⵜⵏⵀⴰⵜⵜⴰⴼ ⵜⵉⵅⵙⵉ ⵏⵏⵙ, ⵜⴼⵙⵉ ⵣⵓⵏⴷ ⴰⵎⴰⵏ, ⵓⵔ ⴷ ⵉⵇⵇⴰⵎⴰ ⴳ ⵉⴳⵏⵡⴰⵏ, ⴰⴱⵍⴰ ⵜⴰⵖⵍⴰⵖⴰⵍⵜ ⵏ ⵜⵜⵉⵢⵜ ⵍⵍⵉ ⵉⴳⴳⵓⵔⴰⵏ ⵙ ⵉⵎⵉ ⵏⵏⵙ: - ⴰⵃⵃ ⵉⵏⵓ ⵉⵏⵖⴰ ⵉⵢⵉ ⵍⴰⵥ ⴷ ⵓⵚⵎⵎⵉⴹ ⵏ ⵜⵉⴳⵏⴰⵡ - ⵍⴰⵃ ⵎⴰⴷ ⵏⵏ ⵉⵎⵎⴰⵍⵏ ⵉ ⵢⵉⵎⵎⵉ ⵖⵉⴽⴰⴷ ⵏⴳⴰ ⴰⵣⵎⵣ ⴰⴷ, ⴰⵖ ⴷ ⵜⵓⴼⴰ ⵜⴰⵏⵉⵔⵜ ⴳ ⵡⵉⵙ ⵙⴰ ⵏ ⵉⴳⵏⵡⴰⵏ, ⴰⵇⴱⵓ ⵉⵏⵏⵓⵕⵥⵎ, ⵜⴰⴳⴳⵯ ⴷ ⴳⵉⵙ, ⴰⵔ ⴷ ⵜⵜⴰⵏⵏⴰⵢ ⵃⵎⵎⵓ ⵓⵏⴰⵎⵉⵔ ⵉⴼⴽⴰ ⴷ ⵉ ⵉⴳⵏⵡⴰⵏ, ⴰⵔ ⵙⵔⵙ ⵜⵜⵍⵄⴰⴱⵏⵜ ⵜⵉⴳⵏⴰⵡ, ⵣⵓⵏ ⴷ ⵖⵉⴽⵍⵍⵉ ⵜⵜⵍⵄⴰⴱⵏ ⵉⴼⵔⵅⴰⵏ ⵙ ⵜⴰⵡⵊⵊⴰ.. ⵜⵉⴳⵏⵓⵜ ⵏⵏⴰ ⵜ ⵉⵖⵉⵏ, ⵜⵕⵥⵎ ⴰⵙ ⵜⴼⴽⵜ ⵉ ⵟⴰⵢⵢⴰⴹ ... ⵓⵔ ⵏⵏ ⵜⵍⵍⵉ ⴷ ⵢⴰⵜ, ⵙ ⴷ ⴱⴰⵇⵇⴰⵏⵜ ⵡⴰⵍⵍⵏ ⵏⵏⵙ ⵙ ⵉⵎⵟⵟⴰⵡⵏ, ⴰⵔ ⵜⴰⵍⵍⴰ, ⵓⵔ ⵙⵓⵍ ⴰⵙ ⵜⵙⵙⵓⴳⵔ ⴰⴱⵍⴰ ⵉⵙ ⵜⵍⵓⵃ ⵙ ⵜⵜⵉⵢⵜ ⴰⴷ: - ⵓⵏⴰⵎⵉⵔ.. ⵓⵏⴰⵎⵉⵔ.. ⴰ ⴰⵎⵊⵏⵓⵏ - ⵜⵉⵖⵔⵉ ⵏ ⵎⴰⴽ, ⵜⵉⵖⵔⵉ ⵏ ⵎⴰⴽ, ⴰⴷ ⴽ ⵉⵏⵏ ⵉⴳⴰⵏ. ⴳ ⵉⴳⴳⵉ ⵏ ⵡⴰⴽⴰⵍ, ⵜⴳⴳⴰⵡⵔ ⵎⴰⵙ ⵏ ⵓⵏⴰⵎⵉⵔ ⴳ ⵍⴰⵚⵟⵡⴰⵏ ⵏ ⵜⴳⵎⵎⵉ, ⴰⵔ ⵜⵜⵇⵇⵍ ⵙ ⵎⴰ ⴷ ⴰⵙ ⵉⵇⵇⵔⵙⵏ ⵉ ⵍⵄⵉⴷ ⵏⵏⵙ, ⵍⵍⵉⵖ ⴷ ⵓⵔ ⵉⵙⴷⵓⵇⵇⵔ ⵢⴰⵏ, ⵜⴼⴼⵓⵖ ⴰⵔ ⵜ ⵜⵙⵉⴳⴳⵉⵍ, ⵍⵍⵉⵖ ⵜ ⵓⵔ ⵜⵓⴼⵉ, ⵜⴰⴹⵓ ⴷ ⵙ ⵓⵙⴰⵔⴰⴳ ⵏ ⵜⴳⵎⵎⵉ, ⵜⴳⴰⵡⵔ ⴳⵉⵙ ⴰⴷ ⵜⵙⵓⵏⴼⵓ, ⴰⵛⴽⵓ ⵜⵛⵉⴱ ⵉⵍⵎⵎⴰ, ⵓⵔ ⵙⵓⵍ ⵜⵥⴹⴰⵕ ⵉ ⵜⵡⴰⴷⴰ ⵉⴳⴳⵓⵜⵏ, ⵖⵉⴽⵍⵍⵉ ⵜⴱⵓⴽⴹ, ⵎⵍⵍⵉⵖ ⴷⵉⴷⵙ ⵉⵏⴳⴰⵔⴰ ⵢⵉⵡⵉⵙ, ⵉⴼⵍ ⵜⵜ ⵜⴳ ⵡⴰⵃⴷⵓⵜⵜ, ⵜⵇⵇⵓⵎⵓ ⴰⵔ ⴼⵍⵍⴰⵙ ⵜⴰⵍⵍⴰ, ⴰⵢⵍⵍⵉⵖ ⵍⴰⵃ ⵜⵉⴼⴰⵡⵜ ⴳ ⵡⴰⵍⵍⵏ ⵏⵏⵙ. ⴳ ⵉⴳⵉⵡⵔ ⵏⵏⵙ, ⴰⵔ ⵜⵙⵙⵕⵊⵓ ⵎⴰⵏⴰⴽ ⵔⴰⴷ ⴰⵙ ⴷ ⵢⴰⴹⵓ ⵢⵉⵡⵉⵙ ⵃⵎⵎⵓ ⵏ ⵓⵏⴰⵎⵉⵔ? ⵎⵇⵇⴰⵔ ⵏⵉⵜ ⵉⴳⴳⵓⵜ ⵓⵣⵎⵣ ⵏ ⵎⴰⴷ ⵉⴽⴽⴰ ⵉⵎⵎⵓⴷⴷⴰ, ⵉⵣⵓⴳ ⴼ ⵜⴰⵢⵢⵔⵉ, ⵓⵔ ⵊⵊⵓⵏ ⴷ ⵏⵜⵜⴰⵜ, ⴰⴷ ⴳⵉⵙ ⵉⵇⵏⴹⵏ, ⴰⵔ ⴱⴷⴷⴰ ⵜⵜⵇⵍ ⵎⴰⵏⴰⴽ ⵔⴰⴷ ⴰⵙ ⴷ ⵢⴰⴹⵓ? ⴰⵢⵍⵍⵉⵖ ⵜⵜ ⴽⵓⵍⵍⵓ ⵉⵥⴹⴰ ⵍⵀⵎⵎ ⵏⵏⵙ, ⵉⵙⵙⴰⴼ ⵜⵜ, ⵉⵙⵙⵉⵖⴰⵔ ⵜⵜ ⵣⵓⵏ ⴷ ⴰⴽⵛⵛⵓⴹ. ⵙ ⵍⵇⴷⵔⵜ ⵏ ⵕⴱⴱⵉ, ⵜⴹⵕ ⴷ ⵢⴰⵜ ⵜⵎⵇⵇⵉⵜ ⵏ ⵉⴷⴰⵎⵎⵏ ⴳ ⵉⴳⵏⵡⴰⵏ, ⴼ ⵜⵎⵍⵍⵉ ⵏ ⵜⴰⴹⵓⴹⵜ ⵏ ⵓⵎⴳⴳⵕⴹ ⵏ ⵉⵣⵉⵎⵎⵔ, ⵜⵖⵔⵙ ⴰⵙ, ⵙ ⵣⵣⵔⴱ, ⵜⵏⵏⵄⴼⵔ ⵎⴰⵙ ⵏ ⵓⵏⴰⵎⵉⵔ ⵙ ⵢⴰⵜ ⵜⴽⵍⵉⵜ, ⵜⴱⵉⴷⴷ, ⵜⴰⵍⵍ ⵓⴷⵎ ⵏⵏⵙ ⵙ ⵉⴳⵏⵡⴰⵏ, ⵣⵓⵏ ⴷ ⵉⵖ ⵜⵜ ⵉⵄⵍⵎ ⵕⴱⴱⵉ, ⵙ ⵎⴰⴷ ⵉⵊⵕⴰⵏ ⵉ ⵢⵉⵡⵉⵙ ⵃⵎⵎⵓ ⵓⵏⴰⵎⵉⵔ, ⵉⵎⵉⴽ ⵙ ⴷ ⵜⴹⵕ ⵜⵉⵎⵇⵇⵉⵜ ⵢⴰⴹⵏⵉⵏ ⵏ ⵉⴷⴰⵎⵎⵏ ⵅⴼ ⵓⴷⵎ ⵏⵏⵙ, ⵜⵔⴰⵔ ⴰⵙ ⴷ ⵉⵥⵕⵉ ⵏⵏⵙ, ⵜⵙⵎⴰⵇⵇⵍ ⵖⵉⴽⴰⴷ ⴷ ⵖⵉⴽⴰⴷ, ⵙ ⴰⵔ ⵜⵜⴰⵏⵏⴰⵢ ⴽⵓⵍⵍⵓ ⵎⴰⴷ ⵉⵍⵍⴰⵏ ⴳ ⵜⴰⵎⵡⵉⵏ ⵏⵏⵙ, ⵜⴼⵕⵃ ⵍⴼⵕⵃ ⵉⴳⴳⵓⵜⵏ ⵙ ⵖⵓⵏⵛⴽⴰⵏⵏ, ⵎⵉⵛⴰⵏ, ⵍⵍⵉⵖ ⵏⵏ ⴼⵍⵍⴰⵙ ⵜⴳⴰ ⴰⴼⵓⵙ, ⴰⴷ ⵜⵉⵙⵙⴰⵏ ⵜⵉⵏ ⵎⴰⴷ ⵜⴳⴰ? ⵓⵔ ⵜⴼⵙⵔ ⴰⴼⵓⵙ ⵏⵏⵙ, ⴰⴷ ⵜⵥⵕ ⵜⴰⵣⵓⵖⵉ ⵏ ⵉⴷⴰⵎⵎⵏ, ⴰⵢⵍⵍⵉⵖ ⴷ ⵇⵇⵏ ⵉⵎⵟⵟⴰⵡⵏ ⴰⵍⵍⵏ ⵏⵏⵙ, ⵜⴹⵕ ⵏⵏ ⵜⴰⵙⴰ ⵏⵏⵙ, ⵉⴱⴱⵉ ⵊⵊⵀⴷ ⵏⵏⵙ, ⵓⵔ ⵙⵓⵍ ⵜⵥⴹⴰⵕ ⴰⴷ ⵜⵙⴰⵡⵍ ⵓⵍⴰ ⴰⴷ ⵜⵎⵎⵓⵙ.. ⵜⵇⵇⵓⵎⵓ ⵖⵉⴽⴰⵏⵏ, ⴰⵢⵍⵍⵉⵖ ⵜⵜ ⴷ ⵢⵓⴹⴰ ⵍⵃⴰⵍ, ⵜⵏⴽⵔ ⵜⴱⵉⴷⴷ, ⴰⵔ ⵜⴽⴽⵉⵜ ⵉⴼⴰⴷⴷⵏ ⵏⵏⵙ ⵙ ⵉⴼⴰⵙⵙⵏ, ⵜⵍⵀⵓ ⴳⵉⵙ: - ⵉⵎⵎⵓⵜ ⵓⵎⵣⵡⵓⴳ ⵏ ⵜⴰⵢⵢⵔⵉ.. ⵉⵎⵎⵓⵜ ⵢⵉⵡⵉ.. ⵉⵎⵎⵓⵜ ⵃⵎⵎⵓ ⵓⵏⴰⵎⵉⵔ.. ⴰⵔ ⵙⵔⵙ ⵜⵜⵇⵍⵖ ⴰⴷ ⵉⵢⵉ ⴷ ⵢⴰⴹⵓ ⴳ ⵉⴳⴳⵉ ⵏ ⵡⴰⴽⴰⵍ, ⵀⴰ ⵉⴷⴰⵎⵎⵏ ⵏⵏⵙ ⵉⴳⵏⵡⴰⵏ ⴰⴷ ⴷ ⵙⵔⵉ ⴽⴽⴰⵏ.. ⵎⵏ ⴰⵙⵙ ⴰⵏⵏ ⴰⴷ ⴳⵉⵙ ⵜⵇⵇⵏⴹ, ⵉⵚⵃⵓ ⴷⴰⵔⵙ ⵉⵙ ⵉⵎⵎⵓⵜ ⵢⵉⵡⵉⵙ ⵃⵎⵎⵓ ⵓⵏⴰⵎⵉⵔ.